ناسینی بوونی شیعر و خۆ ده‌ستنیشانكردن (مانیفێستی شیعری) … سه‌باح ڕه‌نجده‌ر – Dengekan\nbySabah Ranjdar\tJanuary 26, 2017\tGeneral, Literature\nبۆ عه‌بدۆڵڵا تاهیر به‌رزنجی، یه‌كه‌م كه‌س بوو، هه‌ستی به گرینگی، یان ناگرینگی ئه‌م مانیفێسته كرد.\nبه‌رپرسیارییه‌تیی شاعیری ڕاسته‌قینه ئه‌وه‌یه، شیعری بێگه‌رد بگه‌یه‌نێته كۆمه‌ڵگای مرۆڤایه‌تی. له كۆتایی حه‌فتایه‌كاندا، بووم به خوێنه‌رێكی تامه‌زرۆی شیعر، شیعرپه‌روه‌ریش به شێوازێكی سه‌رسوڕهێنه‌ر له ژیانمدا ده‌ركه‌وت و په‌ره‌ی سه‌ند، هیچم نه‌ده‌بینی جگه له‌و جوانییانه‌ی له‌ناو شیعردا ده‌كرانه‌وه و جووڵه‌دار بوون، ته‌نانه‌ت له ڕۆیشتنی ناو شه‌قام و دانیشتنی ناو پۆل و له‌سه‌ر خوانی خێزانیشدا، شیعر وڕێنه‌ی چێژداری پێ ده‌كردم. ژیانی من، قه‌ره‌باڵغ نه‌بوو به پله و پایه‌ی فه‌رمانبه‌ری و باڵه‌خانه و خانووی گه‌وره و ده‌وڵه‌مه‌ندبوون و ….. تاد، ته‌نیا به شیعر قه‌ره‌باڵغ بوو، باس و بابه‌تی سه‌ره‌كیم له‌گه‌ڵ هاوڕێكانم و ژیان، شیعر بوو به‌س، واش تێده‌گه‌یشتم ئه‌گه‌ر دوو دوژمنی ڕه‌چه‌ڵه‌ك كوشته‌ی سه‌رسه‌ختی یه‌كتری له‌ناو كرانه‌وه‌ی شیعریدا گفتوگۆ بكه‌ن، ده‌ماری گرژیان خاو ده‌بێته‌وه، تا ڕاده‌ی پاكبوونه‌وه، یه‌كترییان خۆش ده‌وێت و پشت ده‌ده‌نه یه‌ك.\nبنچینه‌ی ئه‌م خۆشه‌ویستی و پشتدانه یه‌كترییه‌ش ئه‌فسوونی شیعره، له‌پاڵ ئه‌م بڕواهێنانه كه‌ڵكه‌ڵه‌ی شیعرنووسین ناخی به توندی ڕاته‌كاندم.\nبڕواهێنان جوانترین و به‌هێزترین شیعرییه‌تی تێدایه، بانگی وشه‌شم هاته به‌رگوێ، بمهێنه ناو ژیان.\nهێزم تێدایه خه‌ونه نه‌بڕاوه‌كانت به ئومێد و ناوه‌ند بگه‌یه‌نم، ئه‌م بانگكردنی وشه‌یه، به یه‌كه‌مین و گرینگترین هۆكار و په‌یام ده‌زانم.\nدوای ئه‌م ناخ ڕاته‌كاندنه، ناوه ناوه ده‌قی شیعریم ده‌نووسی و بوێرانه بڵاوم ده‌كردنه‌وه، به‌ته‌واوی بار و بواری بیركردنه‌وه‌ش به‌دوای كه‌شوهه‌وای سه‌ربه‌خۆ وێڵ بووم و به هێڵی ئه‌فسوونیدا ڕۆیشتم تا به ئێستاكه گه‌یشتووم، له‌ناو به‌هه‌شتی نووسین له پانتایی خه‌وندا كار ده‌كه‌م.\nخه‌ون كاریگه‌ری بوون به شیعری تێدا به‌هێزه، جیهانبینیی منی لێوه ڕوون بووه‌ته‌وه و بووه‌ته په‌یوه‌ستێكی پته‌و له‌گه‌ڵ پرسیاره‌كانی ژیان.\nمرۆڤ، ئێستای له نه‌ماندایه، ڕابردوو و داهاتووی هه‌یه، شیعرێك له‌سه‌ر بنه‌ما و جیهانبینیی ڕوون بنیاد نه‌ندرابێت، نه به كه‌ڵكی ئه‌مڕۆ دێت، نه هیچ سه‌رده‌مێكی دیكه‌یش وه‌ك ده‌قی پته‌و و په‌تیی ئه‌ده‌بی قبووڵی ده‌كات.\nڕابردوو به‌شی هه‌ره گه‌وره‌ی ژیانی نووسه‌ر پێكده‌هێنێ و پێكهاته‌ی ده‌قیشه، چونكه ئێستا، كه خه‌ریكی كار و كرده‌ی نووسینی، دوای قاوه خواردنه‌وه‌یه‌ك چركه‌ی كار و كرده‌ی نووسینه‌كه‌ت ده‌بێته ڕابردوویه‌كی زیندوو، كه‌واته: ئه‌و كاته‌ی كار و كرده‌كه‌ی تێدا ئه‌نجام ده‌ده‌یت ئێستایه، به‌شی هه‌ره گه‌وره‌ی پێكهاته‌كه‌ی ڕابردووه. ئاینده ته‌نیا له‌ناو ده‌قدا ده‌بیندرێت و ئه‌ندێشه‌یه‌كی تێكه‌ڵ به فه‌نتازیا به‌گه‌ڕ ده‌خات. ئه‌و ئه‌ندێشه تێكه‌ڵ به فه‌نتازیایه بیرۆكه و خاڵی تێڕوانینه. ژیانبینی به ئاینده‌بینییه‌وه ته‌واو ده‌بێ و به‌بێ ئاینده‌بینی ناته‌واوه. كرۆك و دیوی نهێنیی ژیان، ئاینده‌یه. ئاینده‌ش خاڵی تێڕوانین و له هه‌موو به‌شه‌كانی دیكه چالاكتره، چونكه به‌رده‌وام هه‌وڵی بۆ ده‌درێت و هه‌ستی قووڵاییی ژیانبینی سه‌ر ده‌خات. ئه‌م هه‌وڵ و ده‌ربڕینه‌ش مایه‌ی داهێنانی ئه‌ده‌بین.\nتایبه‌تكاریی من ئه‌وه‌یه، شیعرم گه‌ڕانده‌وه بۆ خه‌ون. خه‌ونیش پاكییه‌تی ژیان ڕاده‌گرێت. هه‌موو ده‌قه‌كانیشم، ده‌قی بیركردنه‌وه‌یی و درێژن، ئاسۆ و دووریی ئه‌فسانه‌یییان تێدا سه‌ربه‌خۆ و گونجاوه بۆ پڕ نهێنی و ئه‌زموونكردنیان، به شێوازی هه‌مه‌جۆر كارم له‌ناو كردوون، تا ئه‌و شوێنه‌ی ده‌قه‌كه ده‌خوازێت خۆی به‌كۆتایی بگه‌یه‌نێت له‌گه‌ڵیدا ته‌با ده‌بم و ده‌ڕۆم.\nزمانی بێده‌نگكراوم له ده‌قه‌كاندا به ده‌نگ هێناوه‌ته‌وه، به ئاسانیش ده‌تواندرێت هێڵه جیاكاره‌كان له‌م به‌ده‌نگهێنانه‌وه‌یه‌دا ده‌ستنیشان بكرێت.\nشیعر ناوه‌نده، هه‌موو ڕه‌گه‌زه‌كانی دیكه‌ی ئه‌ده‌بی به‌ره‌و ناوخۆی به‌كێش ده‌كات و چاره‌نووسی ڕاسته‌قینه‌یان به ڕوونی ده‌داته ده‌ست، له ژیانی شیعریدا سوودی گێڕانه‌وه و ته‌وژمی هۆش و گفتوگۆ له هونه‌ری ڕۆمان و په‌خشان و شانۆنامه و ئۆپێرا و ئۆپه‌رێت و سینه‌ما و چیرۆك ….. تاد، وه‌رده‌گرم. له ڕه‌گه‌زی خۆیان ده‌ریانده‌هێنم و هێزی كرانه‌وه و جووڵاندنیان پێده‌ده‌م، پته‌وتر و كاریگه‌رتر و سه‌یرتر و به‌پیتتریان ده‌كه‌م، له ئاماده‌كردنیان بۆ دامه‌زراندنی ده‌قی شیعری. ده‌قیش خوێنده‌وارانی دڵنیا ده‌كات له چێژ وه‌رگرتنی شیعرییه‌ت و خواست، چاوه‌ڕوانییان ده‌هێنێته دی.\nمن به‌رپرسیارییه‌تی ده‌نووسم، له‌باره‌ی به‌رپرسیارییه‌تییه‌وه نانووسم.\nیه‌ك له دڵه‌ڕاوكێی من ئه‌وه‌یه، شاعیرێك، یان گرووپێك كارێكی نایابیان به‌رهه‌م هێنابێت، هه‌وڵ ده‌ده‌م باش له چۆنیه‌تی و ڕه‌گی هه‌قیقه‌تی سه‌ركه‌وتنی كاره‌كه‌یان بگه‌م.\nله ڕووی هیچ ڕه‌گه‌زێكی ئه‌ده‌بی حه‌زم نه‌كردووه وه‌ك كه‌س بم، كه‌سیشم له‌به‌رچاو نه‌گرتووه، هاوڕێی هه‌موو ئه‌و شاعیرانه‌م، كه پێش من پرۆژه‌ی داهێنانیان هه‌بووه، ئه‌وانه‌ی هاوچه‌رخن، ئه‌وانی دوای منیش دێن و ده‌بن به شاعیری خاوه‌ن پرۆژه.\nخۆم له ده‌ره‌وه‌ی هه‌موو نه‌وه‌یه‌كدا ده‌بینم، ته‌نانه‌ت له هه‌ندێ شیعردا سه‌ر به شیعری له پێشتری خۆشم نیم، سه‌ر به ئه‌زموون و ئه‌فسانه‌ی ئه‌و شیعره‌م، كه دوا شیعرمه و له نووسینیدام، زه‌مینه‌ی ئه‌فسانه‌یی پێش ئه‌وه‌ی له هیچ ڕه‌گه‌زێكی ئه‌ده‌بیدا كاری پێكرابێ و هه‌بووبێت له شیعردا كاری پێكراوه و هه‌بووه.\nناچمه ناو هیچ گرووپێكی ئه‌ده‌بی، خۆشم به هیچ گرووپێك نه‌زانیوه، له بنه‌ڕه‌تدا ئه‌ده‌ب و داهێنان كاری تاكه كه‌سییه، چوونه ناو بازنه‌ی گرووپ، ده‌ركردن و چه‌واشه‌كردنی ئه‌م تاكه كه‌سییه‌یه له بازنه‌ی ئه‌ده‌ب و داهێناندا.\nخانه‌خانه‌یی و قۆناخبه‌ندكردن، هه‌ڵه‌یه‌كی كوشنده‌یه، شیعر ته‌نیا به گه‌یشتن به باری ده‌روونڕۆشنی پێوانه ده‌كرێت، ئه‌مه بۆچوون و بیركردنه‌وه‌ی كۆمه‌ڵێك خودی وریایه، ده‌ق قسه‌یان بۆ ده‌كات و ده‌ق قسه‌شیان پێده‌كات.\nبێوچان له‌گه‌ڵ خۆمدا له جه‌نگی بێ ئاماندام بۆ ئه‌وه‌ی بگه‌م به باری ده‌روونڕۆشنی تا به‌سه‌ر ته‌مه‌ن و كاتدا زاڵبم، خۆشم به ته‌لیسمی لێڵیی ساخته‌وه هه‌ڵنه‌واسیوه، هه‌وڵم داوه ئاست و ئاراسته‌كانی توانا و بیركردنه‌وه‌ی ئه‌مڕۆ بم.\nله‌مڕۆدا بزواندن و پێشبینیكردنی ئاینده ده‌رده‌كه‌وێت، له جیهانی خۆمدا ئارامی دروست ده‌كه‌م و بارێك ده‌هێنمه به‌ر زه‌ین و تێیدا نیشته‌جێ ده‌بم و ده‌نووسم، په‌یوه‌ندیشم له‌گه‌ڵ سۆراخكارانی به‌رهه‌ممدا به‌رده‌وام و پته‌وه، ناشزانم تا كوێ بڕ ده‌كه‌م، به‌ڵام خۆم له‌وه دڵنیا كردووه‌ته‌وه له شیعره‌وه به‌ره‌و ژیان و ئاینده ده‌ڕۆم.\nله‌سه‌ر هه‌موو ئاست و ئاراسته‌كانی ژیان لایه‌نگیری گۆڕان و جێگیرنه‌بوونم، شیعری كوردی له كلاسیكه‌وه تا به ئه‌مڕۆی گه‌یشتووه له‌باری وه‌ستاو نه‌ماوه‌ته‌وه، بگره قۆناخ به قۆناخی بڕیوه، ئه‌گه‌ر گۆڕانی ڕیشه‌یی و داڕشتنی قووڵیشی په‌یدا نه‌كردبێت، ئه‌وه بۆچوونی هاوچه‌رخ و ڕه‌سه‌نی له ئاست شارستانییه‌تی وڵاته‌كه‌یدا، هێندێك ناوكی بنه‌مای دۆزیوه‌ته‌وه. كاری زمان و شێواز و شیعرییه‌تی قۆناخه‌كه‌ی له‌سه‌ردا كردووه.\nچه‌ند قۆناخێكی دانپێداندراوی شیعری كوردی له ئارادان و لێتۆژینه‌وه‌یان له‌باره‌وه ده‌نووسرێ، به‌ڵام قۆناخه‌كان قۆناخی دره‌وشاوه نین، بگره هه‌ر یه‌ك له قۆناخه‌كان ده‌نگێكی دره‌وشاوه نوێنه‌رایه‌تی قۆناخه‌كه‌ی كردووه.\nڕه‌خنه‌ی كوردی، نه‌هاتووه ته‌واوی قۆناخێك به ئاستی ده‌نگه‌كان وه‌ربگرێ و خوێندنه‌وه‌یه‌كی وشیاری بۆ بكات، گرینگییه‌تی سه‌ربه‌خۆیی و هاوبه‌شی كاركردنیان و بنه‌ما دۆزراوه‌كانی قۆناخه‌كه ده‌ربخات.\nبگره یه‌كه یه‌كه نوێنه‌ره به‌هێز و دره‌وشاوه‌كانی وه‌رگرتوون، ئه‌م یه‌ك یه‌ك وه‌رگرتنه‌ش وای كردووه قۆناخه‌كان كاركردنی هاوبه‌شیان به نه‌دۆزراوه‌یی بمێنێته‌وه.\nمن ژیان ده‌نووسم، له‌باره‌ی ژیانه‌وه نانووسم.\nهه‌ست ده‌كه‌م، ژیان له دۆخگۆڕیندا جۆره به‌رزی و نزمییه‌كی ناڕێكی تێدایه، ده‌مه‌وێ له‌م دۆخگۆڕین و به‌رزی و نزمییه ناڕێكه‌دا ڕزگارم ببێت، له‌ناو شیعری په‌تیدا بژیم و مانایه‌ك به ژیان و دادپه‌روه‌ری بده‌م، شاعیر ئه‌گه‌ر خۆی خسته خزمه‌ت ده‌سه‌ڵات و سیستمی دیكتاتۆریی سیاسییه‌وه، هاوپه‌یمانی بوو، بێگومان ڕۆڵ و ئاماده‌یی گه‌شه‌كردن و په‌ره‌سه‌ندنی جیاكاری له به‌ین ده‌چێت، ناتوانێ توانای به‌هێزی داهێنان ڕابگه‌یه‌نێت، به‌ڵام ئه‌گه‌ر دوور له هێزی شه‌ڕخوازی، جۆرێك باوه‌ڕی سیاسی هه‌بێ بۆ تێگه‌یشتن له هۆكاره‌كانی ڕوودان، چالاكییه‌كی هۆشمه‌ندییه لێیه‌وه كاریگه‌ریی خۆی به‌دی بهێنێ و تێڕوانینه‌كانی نیشان بدات و بیانچه‌سپێنێت. چركه‌ساتی نووسین، چركه‌ساتی تێكۆشانی گیانییه.\nشیعری داهێنراو، وشه‌كانی جه‌نگاوه‌ری سه‌ربه‌خۆییخواز و سه‌رله‌شكری به‌ره‌نگاربوونه‌وه‌ن دژی دیكتاتۆریه‌تی به زه‌بری هێز خۆسه‌پێنه‌ر، كه هه‌ستم بۆ خۆشییه‌كانی ژیان جۆشا، ژیان زۆر به ئاڵۆزی و گرانی خۆی پیشاندام، له‌م كاردانه‌وه‌یه‌دا ده‌مه‌وێ له ڕێگای شیعره‌وه ئاڵۆزی و سه‌ختییه‌كانی ژیان به‌تاڵ بكه‌مه‌وه، ژیان بهێنمه ناو زمان و نووسین، بۆیه ئاوا هۆگری شیعر بوویمه، هه‌موو ژیانی لێ سه‌ندووم.\nبۆ ئه‌م داوایه له ژیان. شیعر پێویستییه، له چركه‌ساتی چاوه‌ڕواننه‌كراو و نه‌بیندراو و خه‌ونئامێزدا، بار و كه‌شێكی پیرۆز سه‌ر تا پێم داده‌گرێ و ده‌ڵێت: خودی به‌رپرسیار به‌رانبه‌ر بزواندن، په‌یامی شیعر به‌رز بكه‌ره‌وه.\nشیعر حه‌وشه و ماڵی خودایه، گوناهی هه‌موومانی لێ پاك ده‌بێته‌وه و تێیدا ده‌بین به فریشته و خوداوه‌ند.\nشیعر ئامانجی به‌خته‌وه‌ری و جێگای هه‌موو هیوا و خۆشادمانكردنێكه بۆ من، له ڕێگایه‌وه ده‌تواندرێت په‌یوه‌ندی به جیهانی فریشته و خوداوه‌ندانه‌وه ببه‌ستی، هه‌روه‌ها خه‌ونه‌كانت كۆ ده‌كاته‌وه، ئه‌گه‌ریش زانیارییه‌كی گشتیت له‌باره‌ی كه‌ره‌سته و ئامرازه‌كانه‌وه نه‌بێت، ناتوانی هه‌ڵگری خه‌ونه‌كانت بیت.\nمن خه‌ون ده‌نووسم، له‌باره‌ی خه‌ونه‌وه نانووسم.\nبێ به‌هره‌كان، به چالاكی و پڕ به‌رهه‌میم جۆرێك شڵه‌ژاوییان كه‌وتووه‌تێ و نائاسووده و سه‌غڵه‌تن، به‌ئاشكرا و ژێراوژێر له پلان و پیلاندانانن ده‌مبه‌ستم بكه‌ن و بمچه‌وسێننه‌وه، یان ئه‌و ڕووناكییه‌ی لێمه‌وه دروست بووه، ئه‌گه‌ر بۆ ماوه‌یه‌كی كاتیش بێت، بیكوژێننه‌وه، یان بیشارنه‌وه، ئه‌گه‌رنا بیشێوێنن و گومانی بخه‌نه سه‌ر.\nله‌م دژایه‌تیكردنه‌دا هه‌ست به هیچ زیانێك ناكه‌م، بایی ئه‌وه‌نده گوێیان لێ ڕاده‌گرم بزانم چی ده‌ڵێن، ئاست و ئاراسته‌كانیان چین، هێنده كاتیان ناده‌مێ بیریان لێ بكه‌مه‌وه، گیانی له‌خۆبوردن و بێبایه‌خكردنی دوژمنه‌كانم له‌مندا به‌هێزه، ئه‌مه‌ش له ڕێگای گیانپه‌روه‌رده‌كردنێكی به‌رده‌وام و دۆزینه‌وه و خۆناسینه‌وه پێی گه‌یشتووم.\nشیعر بۆ من په‌یامی ڕاچڵه‌كاندن و ئه‌و ئاگره‌یه قه‌ت ڕووی له خامۆشی نییه، ته‌واو بڕوام پێی هێناوه و ئه‌مه‌كدارم بۆی، دوژمنه‌كانم له‌ناوه‌وه‌یاندا له ئاست ئه‌م ئه‌مه‌كدارییه‌ی من داته‌پیون، خۆیان به گوڕنه‌ته‌ڵه و چه‌وساوه‌ی ده‌قه‌كانم ده‌بینن، منیش له شه‌ڕه بێفه‌ڕه‌كان خۆم پاراستووه و فه‌رامۆشیان ده‌كه‌م.\nله گرده‌نشینی ده‌روونی ئامانجدارم، خه‌ریكی به‌رزكردنه‌وه‌ی ئه‌و شته پیرۆزه ده‌بم، كه بڕوام پێ هێناوه، بڕواهێنان جوانترین و به‌هێزترین شیعرییه‌تی تێدایه، هه‌لومه‌رج و ئارامیی ته‌واوم بۆ دابین ده‌بێت وه‌ك منداڵێك خه‌ون ده‌بینم، ژیان له‌ناو خه‌وندا مشتوماڵ بكه‌م.\nشاعیری ڕاسته‌قینه هه‌موو كات وه‌ك منداڵێك هه‌ڵسوكه‌وت ده‌كات، هه‌ركاتێك ڕێگای دا ئه‌و منداڵییه‌ی ناوه‌وه‌ی وه‌ك گه‌وره‌یه‌ك فه‌رمانی پێبدا و هه‌ڵیسووڕێنێت، ئه‌وه له‌م چركه‌یه‌دا جاڕی به‌تاڵبوونی خۆی ده‌دا، چونكه گه‌وره له هه‌ڵسوكه‌وتیدا تاكتیك به‌ڕێوه‌ی ده‌بات و تاكتیكیش به‌ڕێوه ده‌بات، داهێنه‌ریش پاكی و یه‌كڕوویی فه‌رمانڕه‌وایه‌تی، پاكی و یه‌كڕووییش ته‌نیا له منداڵییه‌تیدا ده‌ست ده‌كه‌وێت، له پاكی و یه‌كڕووییدا ده‌گه‌یت به ده‌روونڕۆشنیی خودایی.\nپه‌ره به خه‌ونبینین ده‌ده‌م، خه‌ون له ده‌ربڕیندا بنه‌ڕه‌تی واقیع ون ناكات، ملكه‌چی ده‌سه‌ڵاتیش نابێ، به‌رهه‌مهێنه‌ری ترپه و ئاوازی نوێیه بۆ ده‌ربڕین لێكردن و به‌ڕێوه‌چوونی واقیع له‌ناو ده‌قی فه‌نتازیادا.\nمن پاكی ده‌نووسم، له‌باره‌ی پاكییه‌وه نانووسم.\nشاعیری دامه‌زرێنه‌ری گه‌وره‌مه‌ند به ڕه‌خنه لێگرتنی نابه‌جێش بڕوای به دامه‌زرێنه‌ری و گه‌وره‌مه‌ندی خۆی له‌ق نابێت، پته‌وتر و كاریگه‌رتر و په‌تیتر ده‌بێته هێمای ڕوونبوونه‌وه‌ی زمان و نووسین. مێژووی له‌ناو داده‌مه‌زرێ، ئه‌و بڕوا پته‌وتربوون و كاریگه‌رییه و په‌تییه‌شی هێزی ڕزگاركه‌ر و ڕزگاركردنی ده‌قه له پاشماوه جێماوه‌كان و پاشخاپه‌رۆكه‌كانی زمان و نووسین.\nمن ڕزگاركردن ده‌نووسم، له‌باره‌ی ڕزگاركردنه‌وه نانووسم.\nهیچ وشه‌یه‌ك له ژیان و مردن كۆنتر نییه، وشه‌ش له‌سه‌ر كۆنی و نوێیی نه‌كه‌وتووه، بگره له‌سه‌ر تێگه‌یشتنی نووسه‌ر كه‌وتووه چۆن به‌كاری ده‌هێنێ و ئاست و ئاراسته و ئاسۆی لێ ده‌دۆزێته‌وه.\nنه‌مویستووه جیهانی كۆن بڕووخێنم و جیهانی نوێ بنیاد بنێم، تێكۆشاوم له‌ناو جیهانی كۆندا جیهانی دیكه بدۆزمه‌وه و بیكه‌م به نموونه‌ی ڕوونی و خاوێنیی به‌هه‌شتی تا هه‌تایه.\nشاعیر ده‌توانێ كه‌ڵك له ته‌واوی وزه سروشتییه‌كان وه‌ربگرێ بۆ بنیاد و پێكهاته‌ی شیعری.\nشیعر، به په‌یوه‌ندییه‌كی پێداگر و زیندووی ژیان ده‌زانم، هێندێك كاری سه‌ره‌تاییم ساده بوون، كه له ڕۆژنامه و گۆڤاره‌كاندا به ناوه‌ندی ڕۆشنبیری كوردیم ناساندوون، به شایسته‌ی ئه‌وه‌یان نازانم له كتێبێكدا بیانهێنمه‌وه ناو جیهانی زمان و نووسین، دووباره پیشانیان بده‌مه‌وه، یان جۆره یه‌كترناسینێك بوون له‌گه‌ڵ خه‌یاڵی به پیتی شیعر و هه‌ڵڕشتنی مانادا. كاركردن له‌پێناو مانادا له‌ناو ڕه‌گه‌زه شیعرییه‌كاندا ڕه‌گه‌زێكی بنچینه‌یی نییه.\nوه‌ك ده‌سپێك و زه‌مینه له هێندێكیاندا جیهانبینیی شیعریم سه‌ره‌تایییه، له‌گه‌ڵ ئه‌وه‌شدا به هه‌موو هێز و توانای ده‌ربڕینم له ته‌واوی ژیان و بوونم ڕوانیوه، ئه‌و ڕوانینانه‌ی لێیانه‌وه ده‌گه‌ی به قووڵایی ئومێده په‌یامداره ڕاسته‌قینه‌كان.\nهه‌وڵم داوه ئه‌وه‌ی له گیان و ناخی من جێگیر بووه، بیگوازمه‌وه بۆ گیان و ناخی كۆی ئاده‌میزاده‌كان به‌و حیكمه‌ته‌ی شیعر پاكییه‌تی ژیان ڕاده‌گرێت.\nمن دۆزینه‌وه ده‌نووسم، له‌باره‌ی دۆزینه‌وه نانووسم.\nپێشبینی له بیری مندا به‌هێزه، زۆر جاران شه‌و خه‌ونم بینیوه بۆ به‌یانی، یان له ماوه‌یه‌كی كورتدا ڕووداوی خه‌ونه‌كه به واقیعی هاتووه‌ته ناو ژیانم و بووه‌ته ڕووداوێكی بیندراو.\nشیعر ده‌كه‌م به ژیان، شیعریش ده‌وری ئه‌م چه‌تره ده‌بینێ هه‌موو چالاكییه‌كانمی له سێبه‌ردا یاداشت ده‌كه‌م.\nشیعر وه‌ك خه‌ون وایه، ئه‌گه‌ر نه‌یبینم هه‌ست ده‌كه‌م وه‌ك مرۆڤ ته‌واو بوویمه و شوێن و ئه‌ركم له ژیاندا نه‌ماوه.\nترپه و خورپه‌یه‌كی شاراوه‌ی ناخه، دێت و ده‌ستم ده‌گرێ، ده‌مباته ناو ژیانێكی جوان و به‌هه‌شتی تا هه‌تایه، له‌م گه‌شته جوانه‌شدا به نه‌رمه گۆرانی گوتنه‌وه، شته هه‌ره جوانه‌كان ده‌كه‌م به هاوڕێی گیانی به گیانیی خۆم و ده‌یانهێنمه‌وه ناو ماڵی هه‌میشه دڵخۆش و فه‌رامۆشبه‌خشی زمان و نووسین.\nمن پێشبینی ده‌نووسم، له‌باره‌ی پێشبینییه‌وه نانووسم.\nشاعیر له شیعره‌وه هه‌ستیاری خۆی ده‌گه‌یه‌نێ، شاعیری داهێنه‌ریش كه‌لله‌سه‌ر و چاوی ڕوونی میلله‌ته، له هه‌ر شیعرێكیشدا ڕاستییه‌ك له كه‌لله‌سه‌ر و چاوڕوونیدا ده‌دۆزێته‌وه.\nكۆمه‌ڵێك ده‌قی په‌تیم نووسیوه له پانتایی خه‌ون بوونه‌ته شێواز و به‌رگری له مانای جوان ده‌كه‌ن، پێناسه‌ی ئه‌ده‌بیی منیان پێكهێناوه، به ئه‌ده‌بیاتبوونی خه‌ونم لێیانه‌وه ناساندووه، تا ڕاده‌یه‌كی به‌رچاویش سه‌ر به گۆبه‌ندبوونه و له‌رزه‌یه‌كی نوێبه‌خشیان خستووه‌ته‌وه، به‌هۆی خۆ دامه‌زراندن و گورج هاتنه پێشه‌وه و بڕوا به‌خۆبوونم له به‌رده‌وامیی به‌خشیندا كاردانه‌وه و به‌دگۆیی و ئیره‌یی و نیازخراپی و دڵڕه‌شی و كه‌مسه‌ری و ناكه‌سبه‌چه‌یی دوژمنه گوڕنه‌ته‌ڵه‌كانم گه‌یشت به پله‌یه‌ك هه‌ڕه‌شه‌ی زۆر ناشارستانیم لێ بكه‌ن.\nله ده‌قه‌كانمدا سه‌رچاوه ئێستێتیكییه‌كانی ژیان له هه‌موو شتێك به‌رزترن، په‌یوه‌ندیشم له‌گه‌ڵ شوێندا، په‌یوه‌ندییه‌كی گیانییه، یه‌كه‌م خه‌یاڵگه‌ی به‌پیتمه هه‌موو یاده‌وه‌رییه‌كانم له شوێنێكدا خه‌وتوون، كه چاو بواری نییه كۆیان بكاته‌وه و بیانگرێت، مه‌گه‌ر له ڕێگای خه‌ونبینینه‌وه به ئاگایان بهێنمه‌وه و ئاوی چاوی تیشكهاوێژم بده‌م، بیانخه‌مه ناو چالاكییه هه‌ستی و خه‌ونییه‌كانم.\nئه‌گه‌ر ڕۆژێك به هه‌ست، ده‌ستی نیانی هه‌تاوی شوێن له خه‌و به ئاگام نه‌هێنێت، وا ده‌زانم ئه‌و شه‌وه چالاكیی هه‌ستی و خه‌ونی تێدا نه‌بووه.\nشوێن له ده‌قدا خه‌یاڵ و ڕوانین و خه‌ونی شاعیر دایده‌مه‌زرێنێ، جیاكاره له‌و زه‌وییه‌ی ڕۆژانه به‌سه‌ریدا گوزه‌ر ده‌كه‌یت. جیهانی خه‌ونیش به‌لای منه‌وه سه‌رنجڕاكێشترین جیهانی شیعرییه، له‌به‌ر ئه‌وه‌ی باسی ژیانی ته‌واو داماڵدراو له فرت و فێڵ و به‌دگۆیی و ئیره‌یی و نیازخراپی و دڵڕه‌شی و كه‌مسه‌ری و ناكه‌سبه‌چه‌یی و ته‌واو ئازاد به گشتگیری ده‌كات.\nمن شوێن ده‌نووسم، له‌باره‌ی شوێنه‌وه نانووسم.\nژیانی ڕاسته‌قینه، ئه‌و شته‌یه، كه ده‌سه‌ڵات و سیستمی دیكتاتۆریی سیاسی لێی سه‌ندووین، ئه‌م لێسه‌ندنه‌وه‌یه‌ش له ده‌سه‌ڵات و سیستمی دیكتاتۆریی سیاسی ته‌نیا له ڕێگای خه‌ونه‌وه ده‌بێت، كه‌واته: ژیانی ڕاسته‌قینه ته‌نیا له خه‌وندا هی خۆمانه، ئازادیی ته‌واوی لێ وه‌رده‌گیرێت.\nشێوازی خه‌ونیم په‌یڕه‌و كردووه، له ده‌قی خه‌ونیدا ده‌تواندرێت خودی شاعیر بناسرێ و ڕه‌نگه‌كانی ببیندرێن.\nخه‌ون، یاخیبوونی به جه‌رگانه و ده‌نگی ناڕه‌زایییه له‌كار و ڕووداوه نابه‌جێیه‌كانی ده‌سه‌ڵات و سیستمی دیكتاتۆریی سیاسی.\nله خه‌وندا شاعیر پرسیار ئاراسته‌ی ژیان و كۆمه‌ڵگا و ده‌سه‌ڵات ده‌كات، له ڕێگای ئه‌م پرسیاركردنه‌شه‌وه ده‌گات به دۆزینه‌وه‌ی گه‌وهه‌ری مرۆڤ.\nجووڵه‌ی به‌هێزی ناوه‌وه‌ی شیعر له توانایدایه ڕاسته‌وخۆ كار بكاته سه‌ر ژیان و بیگۆڕێت.\nخه‌ونی نایاب ده‌بێته زمان و شێواز و بابه‌تی نایاب، ده‌قه‌كانم ده‌قی خه‌ونین، خه‌ونیش وه‌ك گیان و هانده‌ر، هه‌میشه تێكه‌ڵ به شیعرییه‌تی ده‌قم ده‌بێت و هه‌ستی شكۆمه‌ندی له مندا ڕسكاندووه و ده‌ڕسكێنێ.\nڕوانینه‌كانم ده‌خه‌مه ناو بازنه‌ی خه‌ونه‌وه، خه‌ونه به‌رجه‌سته‌كراوه‌كانیش پێویستییان به‌وه‌یه دووباره بیانهێنیته‌وه ناو ژیان تا ڕۆڵ و كار و چالاكیی خۆیان ببینن و پته‌وتر هاوبه‌شی له گۆڕان بكه‌ن.\nله بواری خه‌ونبینیندا پشت به چاودێری و سه‌رگه‌رمیی خۆم ده‌به‌ستم له پێكهاته‌ی ده‌قیشدا خه‌ون ڕۆڵی بنچینه‌یی ده‌بینێت، ئاماده‌بوونی به‌رده‌وامیشی له ژیانی كه‌سایه‌تیمدا به‌دیار كه‌وتووه.\nخه‌ون هه‌ڵوێست و بۆچوونی ڕوونه به‌رانبه‌ر به دیمه‌نی شڵه‌ژاو و دیكتاتۆریه‌تی ژیان.\nمن پرسیار ده‌نووسم، له‌باره‌ی پرسیاره‌وه نانووسم.\nنووسین كاتی هه‌ستیاریی ته‌مه‌نه، له دره‌وشانه‌وه‌ی شیعریی دۆنایدۆنی كه‌شوهه‌وای ئازادیی بیركردنه‌وه و خه‌ونبینین ده‌بم، خه‌یاڵ و خه‌ون و چه‌مكی سه‌رله‌نوێ ژیانه‌وه له پله‌یه‌كی ئه‌فسوونیدا یارمه‌تیده‌رمن بۆ كێشانی ئه‌و شتانه‌ی كه چاوم نه‌یدیبوون.\nله‌ناو شیعردا ده‌جووڵێم و بارودۆخی گیانیم ئارام ده‌بێت، سه‌یری ته‌واوی جیهان ده‌كه‌م، له‌م سه‌یركردنه‌مدا هیچ ده‌سه‌ڵاتدارێك بوونی نییه، ته‌نیا ئه‌و خودایه نه‌بێت، كه په‌یوه‌ندیم پێوه‌ی به‌هێزه و هه‌ڵسووڕێنه‌ری گیانیمه، ئامۆژگارییه ئاسمانییه‌كان هه‌میشه له‌بیرمدان و فه‌رامۆشیان ناكه‌م، هه‌ستی ئایینیم به‌رجه‌سته‌كردووه. نه‌ك بابه‌تی ئایینی، تا سنووری ڕه‌وا له نووسه‌ره گه‌وره‌كان نزیك ده‌بمه‌وه و به‌هره و سرووشیان لێ وه‌رده‌گرم، به‌ڵام ناچمه ناو ئه‌و بازنه‌یه‌ی تایبه‌ته به جیهانبینی و بڕوای ئه‌وان. خودی ساده و ساكار ژیاوی مته‌سه‌ووف و سروشتخواز و خه‌ونبین وه‌ك بوونێكی گشتی ته‌ماشای ده‌وروبه‌ر ده‌كه‌ن و له‌ناو جوانییه‌كاندا ده‌توێنه‌وه. له‌م توانه‌وه دڵئاگایییه‌دا هه‌ست به شته‌كان ده‌كه‌ن و ده‌گه‌ن به خود و غوربه‌تی ناخ و گیانی باڵا، له ڕێگای ئه‌م گه‌یشتنه‌شه‌وه شاد ده‌بن به دوایین پله‌ی ده‌روونڕۆشنی و شینایی سه‌ره‌تا و بێگه‌ردكردنه‌وه‌ی تا هه‌تایه‌ی هه‌موو شته‌كان.\nمن بێگه‌ردی ده‌نووسم، له‌باره‌ی بێگه‌ردییه‌وه نانووسم.\nله ده‌قی خه‌ونیدا ده‌سته‌واژه له ئازادكردنی مانا و بنیادی ڕسته‌دا هه‌میشه له سنووربه‌زاندندایه.\nده‌قی خه‌ونی ده‌ستكه‌وتێكه له ئه‌وپه‌ڕی زمان و جیهانبینیی ڕوون، ده‌ربڕینه خه‌ونییه‌كان په‌نجه‌مۆری له‌سه‌ر داناون، شێوازی هه‌مه‌جۆر له ده‌قی درێژدا به‌كار ده‌هێندرێ، جۆرێك له ده‌ستكرد و دروستكردنی تێدا ڕه‌وایه، له‌به‌ر ئه‌وه‌ی پشت نابه‌ستێت به چركه‌ی ته‌قینه‌وه‌یه‌ك، بگره زنجیره ته‌قینه‌وه‌ی یه‌ك له‌دوای یه‌ك و جووڵاندنی ڕابردوو و تێڕامانی له مێژینه‌ن له كه‌شی نووسین ده‌گه‌ڕێیته‌وه سه‌ریان و جیهانبینی تێدا ده‌جۆشێت.\nگونجاندن و لێك نزیككردنه‌وه‌ی شێوازی شیعری ئازاد و شێوازی په‌خشانه‌شیعر ئاست بۆ سنووربه‌زاندنه‌كان ده‌دۆزێـته‌وه. ماناكان له هه‌ناوی زمانه‌وه ده‌رپه‌ڕیون، وێنه ڕاسته‌قینه‌كان له هه‌ست ده‌چن، هه‌ندێ جار خۆیان ئاشكرا ده‌كه‌ن، هه‌ندێ جاری دیكه‌یش ون ده‌بن.\nله‌م ونبوونه‌دا ژیان یه‌كپارچه ده‌بێته گومان، له‌و گومانه‌شدا شیعرییه‌ت ده‌بێته خوداوه‌ندی سه‌رزه‌مینێكی لێوانلێو له ڕازی نوێبه‌خش و جیهان به باشی و چێژ وه‌رگرتنه‌وه ده‌بینێت.\nمن گومان ده‌نووسم، له‌باره‌ی گومانه‌وه نانووسم.\nكه‌له‌پوور بازنه‌یه‌كی نیمچه داخراوه، داهێـنه‌ر هه‌میشه پانتایییه‌كی ڕوون و ئاماژه‌یه‌كی گرینگی تێدا ده‌كاته‌وه بۆ پرسیار، پرسیار دروستكردن له ده‌قدا، په‌یوه‌ندییه‌كانی شاعیره به زمان و هه‌سته‌كانی ژیانه‌وه.\nده‌قی خه‌مڵیو له ئه‌زموونی مرۆڤی وریا له ئاست چاره‌نووسدا، خۆی له‌و بیر و مانایانه داده‌ماڵێت، كه له‌ناو ده‌قدا یه‌قین دروست ده‌كه‌ن، دڵه‌ڕاوكێ و گومان ده‌ستمایه‌ی ده‌قی ئاستدار و خه‌ونین.\nكه‌له‌پوور ئه‌گه‌ر پانتایییه‌كی ڕوون و ئاماژه‌یه‌كی گرینگی تێدا نه‌كرابێته‌وه بۆ پرسیار، یانی ڕابردوو، ڕابردووش وه‌ستاوه و یه‌قینی تێدا زاڵه، به هه‌موو توانامه‌وه هه‌وڵ ده‌ده‌م كه‌له‌پوور وه‌ك ڕابردوو وه‌رنه‌گرم، مه‌به‌ستمه بیكه‌م به خه‌ڵكی جیهانی ئه‌مڕۆ، خه‌ڵكی جیهانی ئه‌مڕۆ بم، ئه‌مڕۆ شتێكی ته‌واو بیندراو و زاندراو و وتراو نییه. ئاینده بێئامانترین سه‌رچاوه‌ی نیگه‌رانی و دڵه‌ڕاوكێی ئه‌مڕۆیه، ئه‌و ئه‌مڕۆیه‌ی ئاینده تێیدا كه‌ره‌سته‌یه‌كی خاوه، ملكه‌چی توانایه‌كانمان نییه.\nمن ئاماژه ده‌نووسم، له‌باره‌ی ئاماژه‌وه نانووسم.\nنووسینی واقیعی بیندراو لێكه‌وتنه‌وه‌ی زه‌ینی ئارام و خۆشنوودییه، به‌ڵام ده‌قی خه‌ونی، لێكه‌وتنه‌وه‌ی زه‌ینی شڵه‌ژاوه. زه‌ینی ئارام حه‌ز به خوێندنه‌وه‌ی ئه‌و نووسینه ده‌كات، زه‌ینی ئارام نووسیویه‌تی، زه‌ینی شڵه‌ژاویش حه‌ز به خوێندنه‌وه‌ی ئه‌و نووسینه ده‌كات، زه‌ینی شڵه‌ژاو نووسیویه‌تی.\nله ده‌قی خه‌ونیدا هه‌ست ده‌دۆزرێـته‌وه، هه‌ستیش زه‌مینه‌یه‌كی له‌باره بۆ به‌رهه‌مهێنانی شیعرییه‌ت، خه‌ون كرده‌یه‌كی هه‌ستییه له‌وه‌ی كرده‌یه‌كی عه‌قڵی بێت، له‌گه‌ڵ ئه‌مه‌شدا بنچینه‌ی خه‌ون هه‌ست و واقیعه، به‌ڵام واقیع به‌و شێوازه نا، كه ده‌بیندرێت، واقیع به‌و شێوازه‌ی هه‌ست له ده‌قی په‌تیدا ئاماده‌ی ده‌كات، له‌م بار و كه‌شه‌دا خه‌ون هێزی خه‌یاڵ له نووسیندا به‌رز ده‌كاته‌وه و كار له‌سه‌ر لایه‌نه شاراوه‌كانی چاره‌نووسی مرۆڤ ده‌كات.\nمن شاراوه ده‌نووسم، له‌باره‌ی شاراوه‌وه نانووسم.\nژیان له هه‌موو دنیادا، جۆرێك چوونیه‌كی تێدایه، ده‌گونجێ شاعیر نه‌ریتی هه‌موو دنیا له ده‌قدا بكات به هی خۆی، وه‌ك بیر و ماناش له شیعردا نیمچه نزیكییه‌ك له نێوان نه‌ته‌وه‌كاندا ئه‌گه‌ر هه‌بێت ڕه‌وایه، به‌ڵام شیعرییه‌ت له زمانی نه‌ته‌وایه‌تیدایه. مانای وێنه‌ی شیعری له ترپه و ئاوازدا كۆ ده‌بێته‌وه و له ئه‌وپه‌ڕی زماندا ده‌ڕسكێ، شیعر ته‌نیا له زمانی خۆیدا شیعره، له هیچ زمانێكی تردا شیعر نییه. واته: له وه‌رگێڕاندا ناوێكی تر وه‌رده‌گرێت. ئه‌ده‌بێكی جوانه، به‌ڵام شیعر نییه. له‌به‌ر هۆیه‌كی بنچینه‌یی، چونكه هه‌ستی زمان و هه‌ستی شێواز و هه‌ستی فۆرم له وه‌رگێڕاندا له بنیادی یه‌كه‌مه‌وه ناگوازرێنه‌وه بنیادی دووه‌م، ئه‌گه‌ر شیعریش ئه‌م سێ هه‌سته‌ی تێدا به‌هێز نه‌بوو، شیعر نییه په‌یوه‌ندییه‌كی شیعرییه.\nزمان هه‌ڵگری بیر و ڕاكانی نه‌ته‌وه‌یه، شاعیریش له ڕێگای زمانه‌وه جوانییه‌كانی نه‌ته‌وه ڕاده‌گه‌یه‌نێت، نووسین به زمانی نه‌ته‌وه ئینتیمای نووسه‌ره بۆ نه‌ته‌وه‌كه‌ی، به‌كارهێنانی زمان ده‌بێته ناوه‌ند و سه‌ربه‌خۆیی داهێنان و ئینتیمابوون وه‌رده‌گرێت، زمانی دره‌وشاوه و جووڵه‌دار له ده‌قدا یانی گه‌شه‌سه‌ندوو و داهێندراو و دره‌وشاوه و ڕسكاو.\nدۆزینه‌وه له ڕێگای خوێندنه‌وه‌وه، به به‌هره‌مه‌ندی نووسه‌ر وه‌رده‌گیرێ، من كه له دایك بووم و هاتمه ناو قسه‌كردن، وشه‌ی مردنم نه‌ده‌ناسی و نه‌مده‌زانی واتای چی ده‌دات، له خوێندنه‌وه‌دا گه‌یشتم به كرۆكی واتایی و ئاسۆكانیم ناسی و به‌هره‌م لێ وه‌رگرت، چوومه ناخی وشه‌كه و وشه‌كه‌ش هاته ناو ناخی من و بووین به هاوتای یه‌كتری.\nئه‌و به چاوی منی ڕوانی و منیش به چاوی ئه‌و جوانییه‌كانی ژیانم بژارد، دواتر له‌گه‌ڵ بینینی مه‌رگی باوكم گونجاندم و هێنامه ناو زمان و نووسین.\nوشه‌ی دایه و بابه گه‌شترین و به‌هێزترین شیعرییه‌تیان تێدایه، واتایه‌كی ڕاسته‌قینه‌ی به‌رده‌وامین، ژیان به ئه‌مانه‌وه خۆشحاڵ و په‌یوه‌سته، له‌وێوه ده‌ست پێده‌كات. واته: له شیعر خۆیه‌وه، ژیان خۆی جووڵێنه‌ری خودی شیعره.\nمن ناسین ده‌نووسم، له‌باره‌ی ناسینه‌وه نانووسم.\nئه‌ركی شاعیر ئه‌وه‌یه گۆڕان له ڕوانین و نه‌ریتی باوی كۆمه‌ڵگا دروست بكات. واته: شۆڕشگێڕبێ له ڕوانین و گۆڕینی چێژ بۆ جوانی. كه جوانیشی خۆشه‌ویست كرد له‌ناو كۆمه‌ڵگادا، واته: ته‌واوی ژیانی خۆشه‌ویست و په‌سند كردووه.\nشۆڕشگێڕیش به‌شێكه له ژیانی په‌سندكراو، به‌ڵام بیری توندوتیژیی ناڕه‌وا، یان سیستمی دیكتاتۆریی سیاسی له ده‌قی شیعریدا هۆی خنكێنه‌ری فه‌زا و هونه‌ری په‌تییه.\nبیری توندوتیژیی سیاسی شیعری هه‌ڵچووندار به‌رهه‌م دێنێت، هه‌ڵچوونیش گرینگی به‌هۆیه‌كانی لێكدانه‌وه‌ی توندوتیژی و زه‌بروزه‌نگ نادات، بگره ده‌یانخاته ڕوو. قسه‌مان له هه‌ڵچوونی گیانی نییه، كه سووتان دروست ده‌كات و ده‌بیـَته به‌رهه‌مهێنه‌ری شیعری ڕۆمانسیی هه‌ستی و ده‌روونڕۆشنیی ته‌سه‌وف.\nشیعری تێڕامان، به‌رهه‌می بارودۆخی ئارامه، كه جوانی تێدا خه‌مڵێندراوه.\nشیعری هه‌ڵچووندار، به‌رهه‌می بارودۆخی شڵه‌ژاوه، كه جوانی تێدا بزر كراوه.\nشیعری هیچ نه‌ته‌وه‌یه‌كیش به هه‌ڵچوونداری ناگا به غوربه‌تی ناخ و گیانی باڵای خۆی و مه‌زنایه‌تی وه‌رناگرێت.\nمن تێڕامان ده‌نووسم، له‌باره‌ی تێڕامانه‌وه نانووسم.\nهیچ ئاستێكی جیاكار له نێوان هه‌قیقه‌تی گه‌وره و داهێنراوی گه‌وره‌دا نابیندرێت، هه‌میشه نووسراوی داهێندراو له باسكردن و ڕووداوی بیندراو و بیستراو به‌هێزتر و كاریگه‌رتره.\nبه‌شێك له به‌شه كاریگه‌ره‌كانی ئه‌ده‌ب، ڕه‌خنه‌یه، ڕه‌خنه‌ش له كرۆكدا هۆیه‌كه بۆ گه‌یشتن به ئاكامی بیری پێگه‌یشتووی ده‌ق و خستنه ڕووی پێكهاته زیندووه‌كانی به‌رزی شێواز، هه‌روه‌ها ناوه‌ندی كاركردنی دۆزینه‌وه‌ی داهێنانیشه، ئه‌و بۆچوونانه‌ی له بیر و شێوازی ده‌قه‌كه‌دا به‌ده‌ستیان ده‌هێنێت، ئاراسته‌ی ده‌قه‌كه‌یان ده‌كاته‌وه و گوتاری خۆی داده‌مه‌زرێنێ، ئه‌و ڕه‌خنه‌گره‌ی توانی گوتاری ته‌ریبی خۆی له‌گه‌ڵ كاره ئه‌ده‌بییه داهێندراوه‌كاندا دابمه‌زرێنێت، ده‌روونێكی بێگه‌رد و ئاشقه.\nڕه‌خنه، ده‌ق به ناسنامه‌ی كراوه‌ی ڕوون له‌سه‌ر به‌رزایییه‌كی دۆزراوه‌ی ناوه‌ند ڕاده‌گرێت و پرۆژه‌ی دامه‌زراندنی پێشنیاز ده‌كات، پێویسته ده‌روونی بێگه‌رد و ئاشق به‌جێی بهێنێ و كاری له‌باره‌وه بكات، نه‌ك ده‌روونی لێخن و نه‌خۆش.\nده‌روونی بێگه‌رد و ئاشق، بینینی ڕه‌خنه‌یی تێیدا ئاشكرایه، سۆراخكه‌ری نووسین یارمه‌تی ده‌دا و ئامانجه بۆ ئاشناكردنی.\nده‌روونی لێخن و نه‌خۆش، بینینی ڕه‌خنه‌یی تێیدا بزره، سۆراخكه‌ری نووسین چه‌واشه ده‌كات و هۆیه بۆ به‌لاڕێدا بردنی.\nمن پێكهاته ده‌نووسم، له‌باره‌ی پێكهاته‌وه نانووسم.\nخۆمم وه‌ك خودێكی بیركه‌ره‌وه له‌ناو خه‌یاڵ و فه‌نتازیای ده‌قه‌كانمدا، هه‌موو بنه‌ماكانی ئه‌م خۆده‌ربڕینه‌شم له جووڵه‌ی ده‌قه‌كانی خۆمدا دۆزیوه‌ته‌وه. دیتنی منی بۆ شیعر به‌ڕوونی تێدا ده‌بیندرێت، شێوازی گێڕانه‌وه‌ی خه‌ونم وه‌ك بنیاد و جووڵێنه‌ری نووسین وه‌رگرتووه، زمانیش وه‌ك دامه‌زرێنه‌ر و به‌شێكی زیندووی ده‌قی ئاستدار و خه‌ونی.\nهونه‌ری كۆلاژ و هه‌ڵڕشتن و به‌دوایه‌كداهێنانی وێنه‌ی جۆراو جۆر، یان هێنانه‌وه‌ی وێنه له‌دوای وێنه ده‌بێـته هۆی ئارامی و ئاگری زیندووی گیانی و زه‌ینیی خوێنه‌ر.\nجۆرێك په‌رتی و بایه‌خنه‌دان به یه‌كێتی بابه‌تم وه‌ك ڕه‌گه‌زی كتوپڕی په‌یڕه‌و كردووه، ئه‌م هونه‌ره‌ش له شیعری كلاسیكی كوردییه‌وه فێربووم، له‌شیعری كلاسیكی یه‌كێتی بابه‌ت نییه، بگره یه‌كێتی دێڕِ هه‌یه، من ئه‌م یه‌كێتی دێڕه‌م گۆڕیوه بۆ یه‌كێتی وێنه، لێچوون و له‌وچووشم گۆڕیوه بۆ هێما و ئاماژه، هه‌روه‌ها مۆسیقا و ترپه و ئاواز له شیعری كلاسیكیدا له كێش و سه‌روا و بڕگه‌وه ده‌بینرێت، لای من جووڵه‌ی وشه تێكه‌ڵ به‌یه‌كتر ده‌بن. مۆسیقا و ترپه و ئاواز پێكده‌هێنن.\nمن ڕه‌گه‌زی كتوپڕی ده‌نووسم، له‌باره‌ی ڕه‌گه‌زی كتوپڕییه‌وه نانووسم.\nسه‌رنجدانی هیچ شتێك بۆ به‌هره‌مه‌ند له سوودوه‌رگرتن بێبه‌ش نییه، هه‌ر شاعیرێكیش له ژیانی ڕۆژانه‌یدا زۆربڵێ بوو، زوو سه‌رنجه‌كانی ده‌ربڕی نه‌یهێشت باره‌كانی بگه‌ن به باری تێڕامان و ناخ ڕوونبوونه‌وه و جیهانبینی و به‌هره خه‌مڵاندن، دركاندنی. بێگومان كاره‌كه‌ی وه‌ك نووسراوی ئاسایی پڕه، به‌ڵام وه‌ك نووسراوی داهێندراو به‌تاڵه، چونكه نووسراوی داهێندراو ته‌نیا به تێڕامان و ناخ و ڕوونبوونه‌وه و جیهانبینی و به‌هره خه‌مڵاندن، مه‌زنایه‌تی وه‌رده‌گرێت. شته بیندراو و هه‌ستپێكراوه به‌سووده‌كان پێش ئه‌وه‌ی له نووسین جێگایان بكاته‌وه به‌سه‌ر قسه‌كردن دابه‌شیان ده‌كات. له‌م باره‌دا به‌هۆی قسه‌كردنه‌وه هۆشیارمه‌ندیی نووسین له‌ده‌ست ده‌دات، یان به‌رده‌وام به‌په‌له قسه بۆ دیارده سروشتییه‌كان هه‌ڵده‌ڕێژێت، كه شیعر بێده‌نگییه‌كی خودایییه، ناهێڵێت ئه‌م بێده‌نگییه خودایییه ئه‌م به قسه بێنێ، یان به ئاماژه و نه‌رم نادوێت، بگره به ته‌واوی هێزی ده‌می به‌ڕه‌ڵڵا ده‌كات و باره‌كانی بێده‌ستمایه‌ی نووسراوی داهێندراو به‌تاڵ ده‌بن.\nمن بێده‌نگی ده‌نووسم، له‌باره‌ی بێده‌نگییه‌وه نانووسم.\nكتێبخانه كه‌سایه‌تی نووسه‌ره، من وه‌ك بارستایییه‌ك هێنده به‌فری كتێبم له‌سه‌ر كه‌وتوون، به‌هره‌ی ئه‌و كتێبانه‌م چۆڕاوه‌ته هۆشیاری و كه‌لله‌سه‌ر، تا وه‌ك كانییه‌ك له‌ژێر گرانایی ئه‌م به‌فره‌دا، كه هانده‌ری گیانه ده‌ربووم و جۆگه‌له‌م هاوێشت.\nله دژوارترین كاتدا، كه زه‌بر و زه‌نگی واقیع و ده‌سه‌ڵات و سیسته‌می دیكتاتۆری سیاسی ویژدانم ده‌ڕه‌نجێنن. وه‌ك منداڵێكی هه‌ست به شاڵاوی تۆقێنه‌ركردوو، كتێبخانه‌كه‌م به دڵنیاترین قه‌ڵای پارێزگاركار ده‌زانم، له‌ناویدا ئاهی پشتیوانی و به‌رگریم پێدا دێت و پشووی ویژدانم خۆش ده‌بێت، هه‌ست ده‌كه‌م پارێزراوم، هه‌روه‌ها وه‌فادارترین و جێی بڕواترین ئه‌نوا، ئه‌نوای خه‌ونه، هه‌ر فه‌رامۆشی ئه‌و ئه‌نوایه بوو، هه‌ڵیبژاردم بۆ نووسین.\nخه‌ون له چاره‌نووس ده‌پرسێت، بۆ ئه‌وه خه‌ون ده‌بینم ڕووبه‌ڕووی ئه‌و پرسیاره گرینگه ببمه‌وه سه‌رسامی چییه، یان من كێم، یان كه‌سه‌كانی ناو به‌هه‌شت و دۆزه‌خ خۆشی و ئازاره‌كانیان چین.\nپتر له هه‌ر كتێبێك قه‌رزاری خه‌ونبینینی خۆمم، خه‌ونبینینیشم تاكه به‌شێوازی كۆ، هه‌میشه له نووسیندا من كاتی نووسینم، نووسین كاتی من نییه، كه كاتێكی زۆر بزر و تایبه‌ت و هه‌ستیاره، به‌رده‌وام خه‌ونه‌كانم دێنه ناو چركه‌كانی نووسین، فریشته‌ی په‌یامگه‌یه‌نه‌ر هاوڕوانین و هاونووسین و هاوخه‌ونبینینم ده‌بێت و ڕێنوێنی ڕژانی گیانم ده‌كات.\nدوای ته‌واوبوونی یه‌كه‌مین ڕه‌شنووسیش بۆ ماوه‌یه‌كی دوورودرێژ ڕاده‌مێنم و بیر ده‌كه‌مه‌وه بۆ چه‌ند هه‌فته‌یه‌ك پشوو ده‌ده‌م، دواتر ده‌گه‌ڕێمه‌وه سه‌ر ڕه‌شنووسه‌كه و پاكی ده‌كه‌مه‌وه، ناونیشانی بۆ داده‌نێم، ناونیشان وه‌ك ڕووناكییه‌كی تیژ تێپه‌ڕه بۆ ڕۆشنكردنه‌وه‌ی پانتایی و بنیاد و جووڵه‌كانی ناوه‌رۆك و ناساندنی ده‌ق، چونكه به‌هۆی ناونیشانه‌وه نووسین و بینینی نووسه‌ر پێشكێش ده‌كرێت، واتا و كرۆكی ده‌قه‌كه دێته به‌ر بیر و خه‌یاڵی خوێنه‌ر.\nمن چاره‌نووس ده‌نووسم، له‌باره‌ی چاره‌نووسه‌وه نانووسم.\nكۆمه‌ڵێك حیكمه‌ت و گیانی په‌تی و بیر و مه‌ودای ئێستێتیكیم له كه‌له‌پوور و ڕۆشنبیریی كوردی بۆ ماوه‌ته‌وه، نموونه: له حه‌یراندا خاڵبه‌ندی په‌یڕه‌و نه‌كراوه، سه‌ربه‌ند و ناوبه‌ند و كرانه‌وه‌ی دوابه‌ند هه‌یه. به گوێگرتن و هۆشیارییه‌كی ڕاسته‌قینه‌ی ترپه و ئاواز هه‌ستی خاڵبه‌ندی لای حه‌یرانناس دروست ده‌بێت، هه‌روه‌ها له شیعری میللیی كوردی و شیعری كلاسیكی خاڵبه‌ندی په‌یڕه‌و نه‌كراوه، په‌یڕه‌و نه‌كردنی خاڵبه‌ندی لای من نه‌زانین نییه، بگره وه‌ك مه‌به‌ست و هونه‌ر گه‌ڕانه‌وه‌یه بۆ هه‌ستی سه‌ره‌تایی كوردی و ڕه‌سه‌نایه‌تیی كه‌له‌پوور.\nله سپێتی كاغه‌ز و دابه‌شكردنی وێنه‌دا هه‌ست و نیشانه‌كانی خاڵبه‌ندی له ئاسته‌كانی ده‌ربڕین له خه‌یاڵ و زه‌ینی خوێنه‌ری خود وریا ده‌ستنیشان ده‌كه‌م.\nنموونه: ڕسته‌ی بۆ كوێ ده‌چیت. ئه‌م ڕسته‌یه ئه‌گه‌ر نیشانه‌ی پرسیار، یان سه‌رسوڕمانم بۆ دانا. ئه‌وه بێگومان ڕسته‌كه ده‌ستنیشان ده‌كه‌م. پرسیاره، یان سه‌رسوڕمان. ئه‌گه‌ریش هیچ نیشانه‌یه‌كم بۆ دانه‌نا و به كراوه‌یی هێشتمه‌وه له‌م بار و بواره‌دا ڕسته‌كه ده‌بێته ڕسته‌یه‌كی ئاستدار و دۆخگۆڕ و زه‌ینی.\nمن زه‌ین ده‌نووسم، له‌باره‌ی زه‌ینه‌وه نانووسم.\nتێگه‌یشتن و تێنه‌گه‌یشتن هیچ له ئاره‌زووی من ناگۆڕێ بۆ ئه‌ده‌ب، له هێڵه گشتییه‌كانی هونه‌ری خودایی و سامانی ژیان و ڕه‌گه‌زه‌كانی شێوه‌كاری ….. تاد، خه‌یاڵ ئاماده ده‌كه‌م، له‌سه‌ر هه‌ر شه‌ش هه‌ست كاری پێده‌كه‌م و ده‌یخه‌مڵێنم. شێوه‌كاری به‌شێك نییه له سامانی جوانی، بگره خاوه‌نی سامانی جوانییه، شێوازیشی ناوه‌ندی سرووش و ئاماژه وه‌رگرتنه بۆ ته‌واوی هونه‌ره جوانه‌كان. هێڵ و خاڵ و بۆشایی و سێبه‌ر و ڕووناكی و دووری و نزیكی و گونجاندنی ڕه‌نگه‌كان له به‌رهه‌می ئه‌ده‌بیی مندا دیار و نادیار ئه‌دگاریان دره‌وشاوه‌یه و به‌كاربردراون.\nشیعریش گه‌یشتووه به چڕبوونه‌وه له ڕۆشنایی و سه‌داسه‌د كردارێكی به‌رهه‌مهاتووی جوانییه، جاروبار ڕووبه‌ڕووی ئه‌م باره بوومه‌ته‌وه له‌كاتی گه‌رمه‌ی نووسیندا مه‌به‌ست و نیازه‌كان دژوار ده‌بن، ڕوون و ئاشكرا دۆخی نووسین وه‌رناگرن، داده‌مێنم، سكێچ ده‌كێشم به سرووش و ئاماژه وه‌رگرتن له سكێچه‌كان ده‌گه‌ڕێمه‌وه دۆخ و باری سه‌ره‌تایی نووسین. مه‌به‌ست و نیازه‌كان به ڕوونی و ئاشكرا ده‌دوێنم و شێوازێك بۆ ئه‌وپه‌ڕی زمان و ئامرازه‌كانی ده‌ربڕین پێشنیاز ده‌كه‌م.\nمن جوانی ده‌نووسم، له‌باره‌ی جوانییه‌وه نانووسم.\nله تاكیدا نووسه‌ر له هه‌قیقه‌تی ژیان ده‌پرسێت و سه‌ربه‌خۆیه، سه‌ربه‌ستی ته‌واوی له جۆری بیركردنه‌وه و خۆ ده‌ربڕیندا ده‌ستكه‌وتووه، ویژدانی له‌بڕیاری گوتن و هێزی شێوازدا ئاسووده‌یه، سه‌رچاوه‌كانی ده‌گه‌ڕێته‌وه بۆ ئه‌و ئازادی و ئازایییه‌ی خۆی به خۆی داوه، پرسیویه‌تی: من بیركه‌ره‌وه‌یه‌كم، شوێنم له ژیاندا چییه. نابم به داماوی هیچ شێواز و گرووپێك، سه‌رده‌می گرووپ و قوتابخانه شیعرییه‌كانیش به‌سه‌رچوون، ئێستا سه‌رده‌می شاعیری تاكه.\nمن سه‌رچاوه ده‌نووسم، له‌باره‌ی سه‌رچاوه‌وه نانووسم.\nشاعیری ئه‌زمووندار كار له‌ناو مانای ئاماده‌كراو ناكات، ئاماژه‌كان ده‌جووڵێنێ تا ئاستی په‌رجوو دروستكردنیش ساده ده‌بێته‌وه، له ساده‌بوونه‌وه‌یدا ده‌گات به‌خۆ ده‌ربڕین و چێژی بوون، ته‌نیا مرۆڤه هه‌ستیاره‌كانی ناو كۆمه‌ڵگا بایه‌خ به شیعر و دره‌وشانه‌وه‌ی گیانی ده‌ده‌ن، هه‌ستیاره‌كان خاوه‌نی ده‌روونێكی ڕه‌نگاو ڕه‌نگی ئاشتی ویستن.\nده‌ڵێی به‌نده‌یه‌كی خودایی و سووتاوێكی پاكبووه‌وه‌م له هه‌موو شته‌كاندا، خه‌ونی ساده ده‌بینم، سروشتی كه‌سایه‌تیم وا هه‌ڵكه‌وتووه له دانیشتندا كه‌م بدوێم، گوێ بۆ گفتوگۆی ده‌وروبه‌ر ڕابگرم، بێ ئه‌وه‌ی خۆم ئه‌و بێده‌نگییه‌م وه‌ك پلان بۆ ژیانم نه‌خشه‌ڕێژ كردبێت، خۆی له‌گه‌ڵ قۆناخه‌كانی ژیانم هاتووه و له‌دایكبوون و خودا به‌خشیویانه.\nبێده‌نگی و كه‌مدوویی بووه‌ته به‌شێكی سه‌ره‌كی له ژیانم. زۆر گرفتیشی بۆ ناومه‌ته‌وه، چاوناسی وام لێ ڕاست هاتووه. دوور، زۆر دوور له‌وه‌ی هه‌ڵسوكه‌وتی له‌گه‌ڵمدا هه‌بێت و تێكه‌ڵ به كه‌سایه‌تیم بووبێت، ته‌نیا به‌هۆی ئه‌م كه‌مدوویییه‌وه ڕقی ئه‌ستووری لێم هه‌ڵگرتووه و قسه‌ی له‌باره‌مه‌وه هه‌ڵبزڕكاندووه، بێ ئه‌وه‌ی هیچ بار و بوارێكی بۆ هه‌قیقه‌تیش هێشتبێته‌وه.\nوا هه‌ست ده‌كه‌م له بێده‌نگیدا به كرۆكی بوون ده‌گه‌م، یان بوون نهێنییه‌كانی خۆیم بۆ ده‌دركێنێ، خه‌ونیش به ئامرازێك ده‌زانم بۆ باش حاڵیبوون له هه‌قیقه‌ت و واقیع.\nمن كرۆك ده‌نووسم، له‌باره‌ی كرۆكه‌وه نانووسم.\nشیعری نه‌وه‌ی پێشه من هه‌رچییه‌ك بووبن، به‌ڕێزه‌وه له كتێبخانه‌كه‌مدا پاراستوومن، كه زۆرینه‌شیان یه‌كبینی و یه‌ك هه‌ستپێكردن و واقیعی هه‌ڵچووندارن، به‌لای منه‌وه جێگای مانه‌وه‌ن، وه‌ك نووسین و به‌رهه‌می نه‌ته‌وه شیاوی به گه‌وره‌یی ته‌ماشاكردنن، ئه‌گه‌رچی له بیری مندا كاریگه‌رییه‌كی وایان جێ نه‌هێشتووه و نه‌بوونه‌ته ناوه‌ند و مایه‌ی سوودبه‌خشین و جووڵاندنی یادگه تا به‌رده‌وام وه‌ك خه‌یاڵی جوانی گه‌شتی گه‌ڕانه‌وه‌م بۆ لایان دووباره بكه‌نه‌وه.\nئه‌وان شیعریان ستوونی بینی، یان به ئاست و ئاراسته‌ی به‌رزبوونه‌وه، یان به ئاست و ئاراسته‌ی نزمبوونه‌وه، بۆ جیاكاربوون و خۆتازه‌كردنه‌وه به لێزیادبوونی ستوونی و ئاسۆیی و بازنه‌یی بینیم، به یه‌كه‌م بینین و هه‌ستپێكردنێكی ته‌نك كه‌شی نووسینم بۆ ناڕه‌خسێ و ناچمه ناوی.\nبینین و هه‌ستپێكردن له‌گه‌ڵ فه‌نتازیا و خه‌ون ده‌خه‌مڵێنم، دواتر وه‌ك ئه‌زموونێك له هه‌ناوی گشتی سه‌ر هه‌ڵده‌دا و ده‌بێت به بوونێكی خاوه‌ن قه‌باره‌ی شیاو، ته‌بایی و گونجاندن و هێز ده‌به‌خشێـته كاره‌كانی دیكه‌م.\nمن كه‌ش ده‌نووسم، له‌باره‌ی كه‌شه‌وه نانووسم.\nشاعیرانی كلاسیكی كوردی، به تێگه‌یشتنی ڕاسته‌قینه‌ی شیعر، ڕوونتر و داهێنه‌رانه‌تر له شاعیرانی ئێستا بایه‌خیان به ئه‌وپه‌ڕی زمان، ئێستێتیكای زمان داوه، ته‌ماشای هۆگربوونیان به ئه‌وپه‌ڕی زمان و ئێستێتیكای زمانه‌وه بكه، گه‌یشتوون به ئاستی ده‌روونڕۆشنی و تێگه‌یشتنی ڕۆڵی زمان له ده‌قی ئه‌ده‌بیدا.\nزمانی كه‌م وێنه و ده‌سه‌ڵاتداری شیعری كلاسیكی منی به‌كێشی ناوچه‌قی زه‌مینه‌ی به پیت و هه‌وایه‌كی نوێ كرد، ئه‌زموونی خۆی له ئاماده‌بوونێكی ڕۆشن و سروشتی و پڕ ڕه‌نگتر پێ تاقی كردمه‌وه.\nكرۆكی ژیان و مردن به نه‌دۆزراوه‌یی ماوه‌ته‌وه، هه‌روه‌ها زمانی شیعری كلاسیكی كوردیش.\nزمان له شیعری كلاسیكیدا ئاست و ئاراسته‌ی له‌باری وه‌رگرتووه به ته‌واوی لایه‌نگیریم، شاعیری هاوچه‌رخ له‌ناو زمانی شیعری كلاسیكی قاڵ نه‌بووبێته‌وه، ببڕای ببڕ ناگاته هیچ سه‌ركه‌وتن و پێشكێشكردنێكی هۆشمه‌ندانه‌ی زمانه‌وه.\nده‌مه‌وێ له وشیاریی نووسیندا، كه ده‌ربڕین له خه‌م و هونه‌ر و ده‌روونی كوردی ده‌كات، زمانێكی نزیك له شیعری كلاسیكیی ڕیشه‌دار و فره ئاسۆیی، ئه‌گه‌ر بتوانم دابهێنم، یان به‌كاربهێنم. وه‌ك شێواز نا، وه‌ك گیان و زمان و سرووش و پرسیاره گه‌ردوونی و چاره‌نووسسازه‌كان. ده‌چمه ناو كلاسیك و خاڵی ده‌رچوون ده‌دۆزمه‌وه. واته: ئه‌وپه‌ڕی زمان و خه‌یاڵی بینین.\nله ده‌قی خه‌ونیدا زمان ڕسته ده‌كاته‌وه و كه‌شوهه‌وای ته‌سه‌وف داده‌كشێنێته ناوه‌وه‌ی تاك و مانا چه‌سپاوه‌كان ڕاده‌كێشێته ئاقاری گۆڕان و بارگاوییان ده‌كات بۆ جووڵاندن.\nئه‌مه‌ش به لووتكه گه‌یشتنی شیعرییه‌ت و جێبه‌جێكردنی ڕاسپارده‌ی جوانی و به پیتكردنی ڕێڕه‌وه‌كه‌یه‌تی. جوانییه‌كان قه‌واره‌یه‌كن بۆ ئازادكردنی مرۆڤ و ئه‌ندێشه‌ی ئه‌فسانه‌یی و نووسینی ئازاد.\nله ده‌قی خه‌ونیدا مانا هه‌مه‌چه‌شنه‌یه، خه‌یاڵ په‌رێشان ناكات و بانگه‌وازه بۆ خوڵقاندنی جوانییه هه‌میشه‌یییه‌كان و به‌ڕێز ڕاگرتنی به‌ها تا هه‌تایییه‌كانی ژیان.\nمن ئه‌فسانه ده‌نووسم، له‌باره‌ی ئه‌فسانه‌وه نانووسم.\nمن سه‌ر به هیچ ئایدۆلۆژیایه‌ك نیم و لایه‌نگری هیچ حزبێكیش نابم. به نان و ئاوی، ویست و خۆبوونی خۆم ده‌ژیم، ئه‌م خۆڕاگه‌یاندنه دڵی شێری ده‌وێ، شیعری بێگه‌رد دڵی شێره. داهێنه‌ری ڕاسته‌قینه له سروشتی خۆیدا كه‌سێكی یاخی و دژه ده‌سه‌ڵاته. من شیعری بێگه‌رد به‌رهه‌م ده‌هێنم، شیعری بێگه‌ردیش پشت به نوێبه‌خشی كۆمه‌ڵگا ده‌به‌ستێت. كۆمه‌ڵگا له نوێبوونه‌وه‌یدا دڵی شێر ده‌دۆزێته‌وه و ده‌یبه‌خشێته داهێنه‌ری ڕاسته‌قینه.\nنووسه‌ری ئایدۆلۆژیست به‌وه تاوانبارم ده‌كه‌ن، كه دوورم له كێشه و مه‌سه‌له كۆمه‌ڵایه‌تییه‌كانه‌وه، منیش به‌هه‌موو ئاست و ئاراسته‌یه‌ك خۆم پاراستووه له فریوی ئایدۆلۆژیا و هه‌راسانكردنی ئه‌م جۆره تاوانباركردنه. ئه‌ده‌ب به گیانی په‌تی و جوانی ده‌زانم، خۆ به‌دوورگرتنیش له ئایدۆلۆژیا به هه‌قیقه‌تی ئه‌ده‌ب، له ڕێگای هه‌قیقه‌تی ئه‌ده‌بیشدا بیر له جیهان ده‌كه‌مه‌وه. گرفته‌كانی له خاڵێكدا كۆ ده‌كه‌مه‌وه ئه‌میش خاڵی هێزی نووسین و دره‌وشانه‌وه‌ی خه‌ونییه. ئه‌و چه‌مكه‌ی مه‌به‌ستیشمه بیگه‌یه‌نم په‌راوێزی ناكه‌م، بێ دوودڵی وه‌ك به‌رزایییه‌ك پیشانی ده‌ده‌م و ده‌ریده‌بڕم. ویستوومه خه‌ون بكه‌مه كه‌سایه‌تی چالاك و ڕووبه‌ڕووی ژیانی بكه‌مه‌وه، دره‌وشانه‌وه‌ی خه‌ونبینین له كوێوه دێت، من به‌بێ خه‌ونبینین له نووسیندا هیچم پێ ناكرێ و هیچ به هیچ ناكه‌م، هه‌میشه به‌دوای ناوه‌ندی دره‌وشانه‌وه‌ی نووسین وێڵ و ماندووم، ئه‌ی خودایه من مرۆڤێكی به باوه‌ڕم، بمگه‌یه‌نه ده‌روونڕۆشنی نووسین، په‌یامبه‌ره‌كانیش مرۆڤی به باوه‌ڕ و گه‌وره‌ترین خه‌ونبین بوونه.\nمن گیانی په‌تی ده‌نووسم، له‌باره‌ی گیانی په‌تییه‌وه نانووسم.\nئه‌ده‌ب به سه‌رجه‌م شته‌كانی ناو كۆمه‌ڵگا پێوه‌ندداره، به‌وانه‌وه بوونێكی دره‌وشاوه‌یه، ناتوانێ له‌ناو دواكه‌وتوویی كۆمه‌ڵگا ده‌رپه‌ڕێ و خۆی وه‌ك ده‌قی شارستانیی ئه‌زمووندار پیشان بدات، له‌گه‌ڵ گه‌شه‌كردنی كۆمه‌ڵگا گه‌شه ده‌كات و ئه‌زموونی هاوتای شارستانی به‌ده‌ست ده‌هێنێ، په‌یوه‌ندییه جێگیره‌كان هه‌ڵده‌وه‌شێنێته‌وه، په‌یوه‌ندیی نوێ داده‌مه‌زرێنێ بۆ به‌ڕێوه‌چوون.\nتوانای گۆڕان له ژیان ئاسان نییه، هه‌روه‌ها گۆڕان له ئه‌ده‌بدا چه‌ند باره گرانتر و دژوارتر، داهێنه‌ری سه‌یر و سه‌رسوڕهێنه‌ر، كه ده‌گه‌نه دوایین پله‌ی داهێنان و ده‌روونڕۆشنی. بابه‌ت و هونه‌ره‌كه‌یان ته‌واو خۆماڵی و وه‌رگیراوی ناو ژیانی گه‌رم و قووڵایی بیركردنه‌وه‌ن، بۆیه وه‌ك ده‌قی سه‌رسامكه‌ر خوێنه‌ر قبووڵیان ده‌كات و به ئه‌زموونی به‌رده‌وامی خۆی ده‌زانێ، له چاوگ و سه‌رچاوه‌ی كولتووری پڕ جموجووڵی كۆمه‌ڵگا نیشانه‌كانی هونه‌ر و جوانی پێكاوه، كولتووریش هه‌میشه شۆڕشگێڕه، به‌رده‌وامیش له‌گه‌ڵ بوون و په‌ره‌سه‌ندن كه‌ره‌سته‌كانی به‌ڕێوه‌چوون به‌رهه‌مدار ده‌بێت.\nبابه‌تی ئه‌ده‌بی هه‌رچه‌نده خۆماڵی و له‌ناو جه‌رگه‌ی ژیاندا هه‌ڵبژێردراو بێت و هونه‌ری تێدا بدۆزێته‌وه ده‌رگای به جیهانبوونی فراوانتر به ڕوودا ده‌كرێته‌وه، به قه‌ناعه‌تتریش وه‌رده‌گیرێ.\nمن گۆڕان ده‌نووسم، له‌باره‌ی گۆڕانه‌وه نانووسم.\nته‌واوی ژیانم خستووه‌ته خزمه‌ت شیعره‌وه، هه‌ر بۆ شیعریش ژیانم ده‌وێ، به‌هۆی ئه‌م خۆ ته‌رخانكردنه‌شه‌وه زۆر گێچه‌ڵم پێ كراوه، له‌مه‌شدا خودا یارم بووه و دڵشادم به‌وه‌ی ئه‌وانه‌ی گێچه‌ڵیان پێ كردووم هه‌ر هه‌موویان ئه‌وانه‌ن، كه له په‌راوێزی ئه‌ده‌بدا كارمه‌ندن، یان خوێنه‌ری ته‌مبه‌ڵن.\nداهێنه‌رم زۆر له‌به‌ر چاون، له ژووری كتێبخانه و نووسینمدا وێنه‌ی هێندێكیانم هه‌ڵواسیون، له خه‌مه نیشتووه‌كانی سه‌ر ده‌موچاویان ورد ده‌بمه‌وه سرووش و خه‌ون و خه‌یاڵ و وشه‌یان لێ ده‌دۆزمه‌وه و له شیعردا به‌كاریان ده‌هێنمه‌وه.\nنه‌شمویستووه ببم به كه‌س، بگره ویستوومه به‌و ڕێگایانه‌دا بڕۆم، كه ئه‌وانه‌ی له‌به‌رچاوم گرتوون پێی گه‌یشتوون به شیعرییه‌تی په‌تی و ده‌روونڕۆشنی.\nمن ده‌روونڕۆشنی ده‌نووسم، له‌باره‌ی ده‌روونڕۆشنییه‌وه نانووسم.\nڕه‌خنه‌ی بنیادنه‌ری كوردی نا، بگره په‌راوێزه‌كانی ڕۆشنبیریی كوردین، تۆپه‌ڵێك قسه‌ی له هیچه و په‌لاماری بێمانا و بێ بنه‌مان، ده‌نا یه‌كێك له‌م په‌لامارده‌ره هه‌ڵبزڕكاوانه ئه‌و هه‌قیقه‌تبین و بوێرییه‌ی لا دروست ده‌بوو ڕووبه‌ڕووی ده‌قێكم ببێته‌وه و گومان بخاته تانوپۆ و ڕایه‌ڵی بوونی، لێكدانه‌وه‌كانی بڕوا به به‌رانبه‌ره‌كه‌ی بهێنێ بنیادی به‌رهه‌مهاتووی شڵه‌ژاوه.\nمن بۆ خۆم زۆر ڕێزم له داهێنه‌رانی پێشه خۆم گرتووه، به‌رده‌وامیش ده‌بم، بڕواشم به‌وه هه‌یه ململانێ له ئه‌ده‌بدا ناتگه‌یه‌نێته هیچ و ڕه‌وایی تێدا نییه، بگره خودناسی و به‌رده‌وامبوون و سووربوون و نیازپاكی ده‌تگه‌یه‌نێته ئه‌نجامێكی سه‌رنجڕاكێش، ئه‌وه‌ی تا ئێستا من پێمزانیبێ و ئاگاداری بم له مێژووی شیعری كوردیدا، هیچ شاعیرێك به‌قه‌د من تووشی شه‌ڕ و گێچه‌ڵ و قسه‌ی له هیچه و ده‌مهه‌ڵبه‌ست و په‌لاماردان نه‌هاتووه، به‌ڵام هه‌قیقه‌تبین به‌سه‌ر ئاژاوه و بێتوانایی په‌راوێزه‌كان ڕه‌ت ده‌بێت و خۆی ده‌سه‌پێنێ و ده‌دره‌وشێته‌وه.\nهه‌ڵبزڕكاوه به‌سه‌رچووه‌كان په‌لاماری ناشارستانی ئه‌زموونی پته‌وی جواننووسه‌كان ده‌ده‌ن، خۆ مێشووله‌ش ته‌نیا له‌ناو نێرگزه‌جاڕدا ده‌نگێكی نه‌شازی لێوه دێ، به خه‌یاڵی به‌تاڵی بوونێكی كاتی بۆ خۆی دروست ده‌كات، ده‌شبیندرێ په‌لامارده‌ره هه‌ڵبزڕكاوه‌كان ده‌كه‌ون و وه‌جاخكوێر ده‌مێننه‌وه، ده‌قی پته‌ویش وه‌ك شمشێری هه‌ڵكێشراو دێته ناو ژیان و تێكه‌ڵ به جووڵانه‌وه كاریگه‌ره‌كان ده‌بێت، دواتریش ده‌بێته هێمای مه‌زنی و دره‌وشاوه‌ی نه‌ته‌وه‌كه‌ی.\nله‌گه‌ڵ ئه‌مه‌شدا، ڕه‌خنه‌گرانی بنیادنه‌ر ڕووبه‌ڕووی ئه‌م په‌لامارده‌ره به‌سه‌رچووانه بوونه‌ته‌وه، ناچاری شه‌ڕ و گێچه‌ڵیش كراون له‌پێناو پارێزگاریكردن له ئه‌ده‌بی په‌تیدا.\nبه‌سه‌ر پلان و پیلانی دوژمنان و په‌لامارده‌ره هه‌ڵبزڕكاوه‌كان سه‌ر ده‌كه‌وم، به هه‌وڵ و كۆششی له دڵه‌وه‌م بۆ شیعر به سزای داهێنانیان ده‌گه‌یه‌نم. به بینینی داهێنان قه‌ڵه‌می ده‌ست و پێیان ده‌شكێ.\nڕه‌خنه دوو باوه‌ڕی نییه له‌گه‌ڵ ده‌قه، یان له‌گه‌ڵی نییه، یه‌ك باوه‌ڕی به تینی هه‌یه ئه‌میش كاركردن و بڕواهێنانه له‌ناو ده‌ق.\nڕه‌خنه‌ی خۆ نیشانده‌ر و مه‌به‌ستی ده‌ره‌كی و قسه‌ی له هیچه و په‌لاماری بێ مانا و بێ بنه‌ما، جێگا و متمانه‌ی له‌ناو ڕۆشنبیری په‌تیدا نییه، به‌تاڵكردنی ڕق و كینه و بێتوانایی و كه‌مسه‌ری و ئیره‌یی و خۆخه‌ڵه‌تاندن و ویژدان كوێرییه.\nهیچ نیازێكی هاوبه‌ش و ئاماژه‌یه‌كی گرینگیش له نێوان قسه‌ی له هیچه و په‌لاماری بێ مانا و بێ بنه‌ما و ده‌قی ئه‌ده‌بی په‌تیدا نییه.\nهه‌ر كه‌سایه‌تییه‌ك گیانی به ئه‌ده‌ب و هه‌قیقه‌تبینین و پاكی و جوانی داگیرسابێت، به هیچ جۆرێك ده‌رگای ئاژاوه و ناشیرینی و دووڕوویی ناخاته سه‌ر پشت، هه‌ر كه‌سایه‌تییه‌كیش بۆچوونی ئاژاوه‌چێتی له ده‌رووندا ڕوابێت، هێشتان به ئه‌قڵی پاشكۆیی و دارده‌ستی و دڵڕاگرتنی ئه‌م و ئه‌و به‌ڕێوه ده‌چێت.\nبۆ شیعرییه‌ت تێده‌كۆشم و نایه‌مه سه‌نگه‌ری قسه‌ی له هیچه و په‌لاماری بێ مانا و بێ بنه‌ما، قه‌ڵه‌می لێ ناجووڵێنم، به‌كارێكی بێهووده‌شی ده‌زانم، جه‌نگان له‌گه‌ڵ جێماو و په‌راوێز و بێبار و لێخنبیر و قۆپیه‌چی و خه‌مه‌گڕووی ئه‌ده‌بی و پاشخاپه‌رۆك و ویژدان كوێران.\nمن تانوپۆ ده‌نووسم، له‌باره‌ی تانوپۆوه نانووسم.\nببڕای ببڕ بیرم بۆ ئه‌وه نه‌چووه بڵێم له‌م كردار و به‌كاربردنه یه‌كه‌م كه‌سم، یان ئه‌م هونه‌ره له ڕوانینی منه‌وه خوڵقاوه، پێشڕه‌و و هێمای ئه‌و ڕووداو و دیارده‌یه‌م، ئه‌م جۆره خه‌یاڵكردنانه، به نه‌خۆشی كوشنده و گران و له‌ناوبه‌ر ده‌زانم، بگره هه‌موو خاڵه‌كانی گۆڕانكاری له دره‌وشانه‌وه‌ی شیعرییه‌ت ده‌بینم و به‌س. شاعیری خاوه‌ن دیدگای ڕوون و به‌هێز و جوانداڕێژه‌ر به‌ئاماژه و ڕۆشنایی هیچ بڕیار و مه‌رجێكی سه‌پێندراو نانووسێت، ئه‌ركی ده‌وڵه‌ته ئیش بۆ كتێبی كۆمه‌ڵایه‌تی و ئابووری و هزری و ئایینی و زانستی و په‌روه‌رده‌یی و یاسایی و سه‌ربازی و مێژوویی و فه‌لسه‌فی ….. تاد، بكات و به تیراژی زۆر بڵاویان بكاته‌وه، كه‌ناڵه‌كانی ڕاگه‌یاندنیش بخاته خزمه‌تیان.\nئه‌ركی شاعیر یه‌ك شته، په‌یوه‌ندییه‌كانی مرۆڤ و ژیان و جیهان بدۆزێته‌وه، ئه‌م دۆزینه‌وه‌یه‌ش جوان بنووسێت و بیگه‌یه‌نێت، ڕاده‌ی ئاگاداركردنه‌وه‌ی هێزی وشه‌ی كاریگه‌ریی و شوێن جێ بهێڵێت له‌سه‌ر هه‌ست و ئاراسته‌ی ئێستێتیكای كۆمه‌ڵگاوه. پرسیاره كاریگه‌ره‌كان بكات و ئاماده‌بوونی تاقانه‌ی خۆی بپارێزێ.\nژیان به‌رگه‌ی مانه‌وه‌ی گرتووه و ده‌گرێت، شیعریش نه‌گه‌ڕێـته‌وه بۆ منداڵدانی ڕۆشنبیریی په‌تی و به‌سووڕی سروشتی تێ نه‌په‌ڕێت ده‌بێته لاساییكه‌ره‌وه‌یه‌كی یه‌كجار بێ بایه‌خ، یان كه‌ناڵی ڕاگه‌یاندنی پڕوپاگه‌نده‌ی پووكاوه.\nهه‌رچی هۆی به‌خته‌وه‌ری هه‌یه، ده‌سه‌ڵات و سیستمی دیكتاتۆری سیاسی له مرۆڤی ده‌روونڕۆشنیان داگیركردووه. مرۆڤی ده‌روونڕۆشنیش ئه‌م له‌ده‌ستچوونه‌ی له خه‌وندا به‌ده‌ست ده‌هێنێته‌وه.\nپێویسته ئێمه خه‌ون به‌جۆرێك له‌ناو ده‌قی ئه‌ده‌بیدا به‌كار بهێنین په‌یاموه‌رگر بڕوای پێ بهێنن و لێمان وه‌رگرن، توانای بیركردنه‌وه و ڕووبه‌ڕووبوونه‌وه‌یان له ناخدا دروست بكه‌ین.\nله پێناوی به‌جوانی ڕاگرتن و هێشتنه‌وه‌ی به‌های شته‌كاندا، شاعیر به دادپه‌روه‌رێكی دانا ده‌زانم، پێویسته له‌م دۆخه‌شدا بژی و بمێنێته‌وه، مه‌شقی مه‌یدانخوازیی شایسته بكات.\nشوێنی ڕاسته‌قینه‌ش بدا به شیعری په‌تی و بێگه‌رد، كه خه‌ون و جوانی و مانا و ناڕه‌زایییه له كرداره ناجۆره‌كان، ده‌نگ هه‌ڵبڕینه له بێده‌نگییه گشتییه‌كان، جوانییه‌كیش ڕه‌ت ده‌كاته‌وه مانای تێدا ئاوه‌ژوو كرابێته‌وه.\nمن به‌ها ده‌نووسم، له‌باره‌ی به‌هاوه نانووسم.\nهه‌موو بوونه‌وه‌رێك خاكێكی خۆگونجاندنی خودی هه‌یه، بۆشی هه‌یه بۆ خۆگونجاندنی له‌م خاكه‌یدا تایبه‌تكارییه‌كانی خۆی بپارێزێت.\nمن تایبه‌تكاری ده‌نووسم، له‌باره‌ی تایبه‌تكارییه‌وه نانووسم.\nپه‌یامی ڕاسته‌قینه‌ی ئه‌ده‌ب ده‌سه‌ڵاتی ده‌قی خه‌ونی به‌هێز ده‌كات و ده‌یكات به ڕه‌گه‌زێكی گرینگی پرسیاركردن له ژیانی جوان، كه بوونی مرۆڤ پرسیارێكی كاریگه‌ره له‌ناوكی بوون ده‌كرێت.\nمه‌سه‌له‌ی گیانی و جوانی له هونه‌ره‌كانی نووسیندا هه‌میشه خه‌بات و جۆشی ژیانی كه‌سی جوانیبینه، له ده‌قی خه‌ونیدا ژیان به‌های پێكهاته‌ی جوانی وه‌رده‌گرێت.\nشیعری بیركردنه‌وه‌ی پڕ له جووڵه‌ی هاوتا به جوانی، ڕوانین و دره‌وشانه‌وه‌ی له گیان و خه‌ونه‌وه داڕژاوه، كه جووڵه و مانا و به‌هاكان له گه‌ردوون و ژیان و مرۆڤ به چه‌ند ئاست و ئاراسته‌یه‌ك وه‌رده‌گرێت، فره پاڵه‌وانییه‌تی له‌یه‌ك پاڵه‌وانیدا ئاماده ده‌كات، ده‌یهێنێته ناو ململانێ و جه‌نگی توندوتیژی هه‌میشه‌یی، تا خودی شاعیر ده‌رباز بێت له تاكییه‌وه بۆ ناو ڕۆشنایییه پڕ ته‌لیسمه‌كانی هاوتابوون، یان حه‌ز و ئاره‌زووی ڕوو له زیادبوون و چاوه نه‌سره‌وتووه‌كانی به‌رده‌وام له گۆشه له‌بیركراوه‌كاندا داگیرساوه، خودی شاعیری خاوه‌ن ڕوانین و جیهانبینی به‌هۆی بارستی كاغه‌زه‌وه هه‌ست پێده‌كرێت و وه‌ك ژیانی جوان ده‌بیندرێت.\nله ده‌قی خه‌ونیدا شیعر نه بۆ ئاینده ده‌چێ، نه بۆ ڕابردوو، بگره هه‌موو كاته‌كان ڕووگه‌نمان بۆ دۆزینه‌وه. بێگومان هه‌ر شاعیرێك بیه‌وێت به‌و شێواز و ئاست و ئاراسته‌یه بنووسێت، پێویسته ئه‌وه له‌به‌ر چاو بگرێت، كه قووڵبینییه‌كه‌ی له ئاست كێشه هه‌بووه‌كانی ئه‌و ڕۆژگاره‌دا بێت، كه ده‌بێته خوڵقێنه‌ری باره ناهه‌مواره‌كان، یان باره جوانه‌كان.\nله‌باری یه‌كه‌مدا ناهه‌مواری ده‌بێته مایه‌ی هه‌ڵچوون و توندوتیژیی نووسین.\nله‌باری دووه‌مدا جوانی ده‌بێته مایه‌ی ئارامیی بیركردنه‌وه و خوڵقاندنی نووسین.\nئه‌وه‌ی پێویستی به قسه لێ نه‌كردنه، ئه‌مڕۆی شارستانی و ڕووناكبیری له هه‌موو بار و دۆخه‌كانی پێشتردا سه‌رسوڕهێنه‌رتره، شارستانییه‌ت و ته‌كنه‌لۆژیا بیری جوانی ناشێوێنێت، به پێچه‌وانه‌وه گه‌شه‌پێده‌ری بیری جوانی و مۆتیڤ و وێنه و خه‌یاڵ و گفتوگۆ و به‌خته‌وه‌ریی خه‌ونه.\nله ده‌قی خه‌ونیشدا یه‌كگرتنه‌وه‌ی گشتی به‌شه جیا جیاكان ده‌دۆزرێته‌وه. ململانێی ڕوانین شڵه‌ژاو و بارمردوو، له‌گه‌ڵ ڕوانین ڕوون و بار زیندووی نوێزاده‌ی دۆزه‌ره‌وه له گفتوگۆی له یه‌كنه‌گه‌یشتنن. له ده‌قی خه‌ونیدا، له جه‌نگی توندوتیژی له‌گه‌ڵ خۆتدا، ده‌توانیت خۆت ڕه‌ت بكه‌یت، ئه‌و شێواز و ئاراسته باوه‌ی پێت نووسیوه، فڕێی بده‌یته پشت نووسینه‌كانی له پێشترت، به شێواز و ئاراسته‌یه‌كی ته‌واو جیاكار و نوێبه‌خش بێیته ئاخاوتن و گۆڕانێك له ڕابردووی خۆت به‌رهه‌م بهێنیت، به‌ڵام ئه‌و گۆڕانه چۆن به‌رپا ده‌بێت، كام هۆ و شێوازی ده‌ربڕین فڕێی داونه‌ته‌وه له نه‌ناسراوییه‌وه بۆ ناسراوی، له دۆخی وه‌ستاو بۆ دۆخی پڕ بزاوت.\nله نووسینی ئه‌ده‌بی ڕاسته‌قینه‌دا پێویسته به ته‌نیا جوانی ببیندرێت.\nشیعری سه‌رده‌مێك له‌مه‌وپێشی كوردی ڕۆمانسییانه بیری له گه‌ردوون و ژیان و مرۆڤ كردووه‌ته‌وه، له ناوه‌رۆكدا له‌گه‌ڵ هه‌لومه‌رجی واقیعی ساده و ساكاردا زۆر گه‌رم و گوڕ و هه‌ڵچووندار بوون، كه‌چی له شیعرییه‌تی زمان و مۆركی شێوازدا به پێچه‌وانه‌وه ساردوسڕ بوون، نه‌یانتوانی مۆركی شێواز و شیعرییه‌تی زمان ئاوێته‌ی زه‌ین بكه‌ن و بیكه‌نه‌وه، بیركردنه‌وه‌كانیان به‌شێوازی خه‌ونی بخه‌نه ناو نووسینه‌كانیان، كه گه‌وره‌ترین هۆش ئه‌مه بوو بۆ ئه‌وه‌ی نووسینه‌كانیان وه‌ك نووسینی داخراو بمێننه‌وه، نه‌گه‌ن به ئاستی ده‌قی فره ئاست و ئاراسته‌یی.\nوشه له شیعره‌كاندا یه‌ك ئاسۆی دراوه‌تێ، ئه‌میش ئاسۆی ڕووكه‌ش و یه‌ك مانایی وشه‌كه‌یه، له ساكارترین شێوازدا جێیان هێشتووه، ئاماژه ستوونی داده‌به‌زێت، به‌هه‌مان شێوازی ستوونیش دێته ناو بوونی یه‌ك ئاسۆی نووسین.\nئاسۆی فه‌نتازی و ده‌ستوه‌شاندنی داهێنانی بلیمه‌تی تێدا هه‌ڵبزڕكاو و گه‌شه‌نه‌كردووه. واته: وه‌ك چێژ به‌كاربردراون نه‌ك وه‌ك دۆزینه‌وه، ڕه‌نگه هۆكارێك، یان یه‌ك له هۆكاره‌كان ئه‌وه بێت، كه واتا و هێزی وشه‌یان ون كردووه، نه‌یانتوانیوه كه‌ڵكی باش و داهێنه‌رانه له ئه‌زموون و مۆركه زمانییه‌كانی قۆناخی شیعری كلاسیكی وه‌ربگرن.\nده‌قی خه‌ونی له منداڵدانی مێژووی مردوو له دایك نابێت، هه‌ست به‌وه ده‌كرێت سه‌ختی و دژواری سروشت و زه‌برو زه‌نگ، نووسه‌ر ده‌ترسێنێت، هه‌میشه هه‌وڵی جووڵاندنه‌وه‌ی دیمه‌نه پڕ كێشمه‌كێشمه‌كان ده‌دات، باره به پیته‌كان به وریایی و زیندوویی وه‌رده‌گرێت به زمانێكی ته‌واو ئه‌فسوون و جادوویی دابڕاو له زمانی كاره‌كانی پێشووی خۆی ناخی پێشكێش ده‌كات، وه‌ك خودێكی هۆشمه‌ند و سه‌رچڵ ئه‌م و ئه‌و له بیركردنه‌وه‌كانی خۆی ده‌سڕێته‌وه، شته زیندووه‌كانی جیهان له ده‌قدا ده‌كات به هی خۆی، خوێنه‌ریش بازنه‌یی ده‌یخوێنێـته‌وه و ستوونی له ئه‌زموونی خه‌ونه‌كه نزیك ده‌بێته‌وه. پاشان ده‌چێته ناو كه‌شوهه‌وا و لێكدانه‌وه‌ی ئاسۆیی، چونكه ده‌قی خه‌ونی له خولانه‌وه‌ی به‌رده‌وامدایه، شیعرییه‌تی زمانیش ڕۆڵێكی ئێجگار گه‌وره و سه‌ره‌كی ده‌بینێت له پێكهاته‌ی وێنه‌ی سه‌رسوڕهێنه‌ر. كه هه‌موو هه‌بووه‌كانی زه‌مینی قۆزتبێته‌وه و ئاسۆكانی نادیاریشی دووچاری ڕاوه‌شاندن كردبێت، به‌هۆی ئه‌وه‌ی تاكی له‌جیاتی كۆ به‌كارهێناوه.\nمن ناوكی بوون ده‌نووسم، له‌باره‌ی ناوكی بوونه‌وه نانووسم.\nشیعر له ژیان و بینینی كورددا ڕۆڵ و ئاماده‌یی و كاریگه‌ریی خۆی سه‌لماندووه و خاوه‌نی شوێنی ناوه‌نده، له‌به‌ر ئه‌مه‌شه وه‌ك دیارده‌یه‌كی پێویست و دامه‌زرێنه‌ر ته‌ماشای ده‌كرێت، ئه‌م ته‌ماشاكردنه‌ش وای كردووه له چالاكییه‌كانی بیركردنه‌وه‌ی كۆمه‌ڵگای كوردیدا، شیعر پێشه‌نگی وه‌ربگرێت و زۆرینه‌ی شته‌كانی له‌سه‌ر دابمه‌زرێندرێت، ئه‌م دامه‌زراندنه‌ش ده‌گوازێته‌وه ناو ژیانی شیعر، شیعریش پرۆژه‌یه‌كه له‌مێژه به‌رده‌وامه، ئه‌م هه‌وڵانه‌ی له‌مه‌ودواش ده‌درێن، تێكه‌ڵ به‌و هه‌وڵانه ده‌بن، كه له‌مه‌وپێش پرسیار بوون و له ژیان كراون، به‌رده‌وامیش پرۆژه‌ی شیعری پرسیاری ترسناك و ورووژێنه‌ر له ژیاندا ده‌كات و مه‌رگ له ژیاندا ئاماده ده‌كات.\nمه‌رگیش ترسناك و سه‌ره‌كیترین هۆیه بۆ دڵه‌ڕاوكێی داهێنان، ئاماده‌كردنی ئه‌م مه‌رگه‌ش هێزی شیعره بۆ ڕووبه‌ڕووبوونه‌وه‌ی له‌گه‌ڵ گرفته‌كانی ژیان و مان.\nژیان و بوون چییه. پرسیارێكه و چه‌ندان بیرمه‌ندی دووچاری به‌دواداچوون و سه‌رگه‌ردانی كردووه، ئه‌گه‌رچی له ڕێگای ئه‌م پرسیاركردنه‌وه گه‌لێك به‌رهه‌می سوودبه‌خشیان خستووه‌ته‌وه، به‌ڵام گه‌وهه‌ری پرسیاره‌كه پڕ سرووش و خه‌یاڵ و تێڕامان و خه‌ون و سه‌رسامییه، هه‌ر بیرمه‌ندێك شێواز و ئاستێكی بۆ داناوه، له به‌رزایییه‌كه‌وه وه‌ڵامه‌كه‌ی ده‌بینێ، ئه‌و پرسیارانه‌ی له ده‌قدا له ژیان كراون، له زه‌ینی خوێنه‌ردا جێگیر ده‌بن، دواتر ئه‌م پرسیاره ده‌بێـته هۆ و ئامانجی پرسیاركردن لای خوێنه‌ر و نزیكایه‌تییه‌ك دروست ده‌كه‌ن له نێوان نووسه‌ری پرسیاركه‌ر و خوێنه‌ری پرسیارلێكراو و پرسیاركه‌ر، كه بوونی مرۆڤ پرسیارێكی كاریگه‌ره له‌ناوكی بوون ده‌كرێت.\nله ده‌قی خه‌ونیدا په‌یوه‌ندییه‌كانی نێوان هه‌ست و وێنه ده‌دۆزرێنه‌وه، په‌یوه‌ندییه‌كانیش له‌سه‌ر بنچینه‌ی خه‌وندا دامه‌زراون، واته: ئه‌و وێنانه‌ی له ده‌قی خه‌ونیدا دروست كراون، زیاتر ئه‌و وێنانه‌ن، كه له ژیانی سه‌خت و یاخیی ڕۆژانه‌ماندا ئاماده‌یییان وه‌ك شتێكی دوور هه‌یه و به‌رهه‌ست نین، خه‌ون بوونی نییه له‌ناوه‌وه‌ی خۆت نه‌بێت، هه‌روه‌ها شیعریش.\nمن سرووش ده‌نووسم، له‌باره‌ی سرووشه‌وه نانووسم.\nنوێبه‌خشی بار و بوار و كار و كرده‌ی خوڵقاندنه، به‌رده‌وام له زه‌مینه‌ی به بڕوادا گه‌شه ده‌كات و كه‌ره‌سته‌كانی ده‌گۆڕێت به مه‌به‌ستی جیهانبینی و دۆزینه‌وه‌ی په‌یوه‌ندیی نێوان باره‌كانی هه‌ست و بیركردنه‌وه و خه‌ون، خودی هۆشمه‌ندیش هه‌موو جووڵانه‌وه‌یه‌ك له‌م گۆشه ڕووناكه‌وه ده‌بینێ و هه‌وڵ ده‌دا بیخه‌مڵێنێ، به‌ڵام به چ هێز و ئه‌فسوون و جادوویه‌ك ئه‌م بینینانه ده‌گۆڕێت بۆ ده‌قێكی ئه‌ده‌بی و هاوچه‌رخی و ڕه‌سه‌نایه‌تی تێدا ده‌پارێزێت، ئه‌مه خاڵی كاركردن و به‌جێهێنانی داهێنانه، له هیچ بار و بوارێكیش چه‌مكی نوێبه‌خشی نابێته واقیعێكی دانپێدانراو به‌بێ ئاكارێكی بیری و فه‌لسه‌فی و كولتووریی ڕوون.\nله‌گه‌ڵ ئه‌مه‌شدا به من وایه بۆ شیعر زاراوه‌ی شیعرییه‌ت په‌سند و گونجاو و پڕ هێما و سرووشتره، چونكه ناتواندرێ بڕوا به‌وه بهێندرێ شاعیری نوێبه‌خش تا قووڵایی مانا و فه‌زا و ڕاچڵه‌كاندنی وشه له بابه‌ت و مۆركه زمانییه‌كانی خۆیدا شۆڕشگێڕ نه‌بێ و جه‌نگی توندوتیژی ڕانه‌گه‌یاندبێ به‌رانبه‌ر ئه‌وانه‌ی له زمان و نووسین و داهێنان گلاون، به‌ره‌و ڕووبه‌رێكی سامناك مل ده‌نێن، یان ناتوانن له‌ناو گه‌رمایی گیان، گه‌وهه‌ری خۆبوونیی بدۆزنه‌وه، كه خۆبوونی سه‌روه‌ری شیعرییه‌ته، ئه‌گه‌رچی نوێبه‌خشی ئه‌نجامێكی دیاریكراوی نییه، به‌رده‌وامیش گیروگرفت ده‌نێـته‌وه له‌به‌ر ئه‌وه‌ی كه‌ره‌سته‌كانی ده‌ربڕین ده‌گۆڕدرێن و فه‌نتازیای هه‌مه‌جۆری لێ ده‌خوڵقێندرێت، به‌مه‌یشه‌وه نوێبه‌خشی ساده‌ترین مافی مرۆڤه، كه تۆ له ماڵه‌وه ده‌رده‌چیت بۆ سه‌ر كار به‌شدارییه‌كی ڕاسته‌وخۆیه له كار و كرده‌ی نوێبه‌خشی، كه له كار ده‌گه‌ڕێیته‌وه بۆ ماڵه‌وه خۆ ئاماده ده‌كه‌ی بۆ پیاسه، یان سه‌ردانی پێشانگایه‌ك، یان ئاودان و بژاركردنی باخچه‌كه‌ت، یان بینینی شانۆگه‌رییه‌ك ….. تاد، به‌شدارییه‌كی دیكه‌یه له كار و كرده‌كه‌دا، چونكه هیچ یه‌كێكیان سه‌داسه‌د به شێوازێكی نه‌گۆڕ خۆیان دووباره ناكه‌نه‌وه، بوونی تۆ وه‌ك مرۆڤێك په‌یوه‌ندییه‌كی پته‌وی به جووڵانه‌وه و گه‌شه‌ی ئه‌مڕۆوه هه‌یه، تۆ تاكێكی له نوێبه‌خشی، نوێبه‌خشیش به گۆڕان له بنیادی هه‌موو كۆمه‌ڵگا وه‌ك ڕووداوێك ڕوو ده‌دات و ده‌چه‌سپێت. قه‌واره‌یه‌كی دانپێداندراو بۆ خۆی ده‌سته‌به‌ر ده‌كات، هه‌ریه‌ك له شاعیرانیش به ئه‌زموون و شێواز و قه‌باره‌ی جیای خۆی ڕۆڵی تێدا وه‌رده‌گرێت.\nنوێبه‌خش له كاتی خۆ هاتنه‌به‌ر چاو و ڕووبه‌ڕووبوونه‌وه‌ی له‌گه‌ڵ خودی بوێریی خۆی مه‌رگی به‌دواوه‌یه، یان شێتبوون، به‌و واتایه‌ی ڕاوی خۆی و سه‌رجه‌م بوون ده‌نێت، له‌م پێشبڕكێیه‌دا پێویسته قووڵبین و شێواز ڕاچڵه‌كێنه‌ر بێت و بوێریی ئه‌وه بكات، ئه‌م بڕیاره خودییه بدات، هه‌ر هه‌موو شاعیرێك به‌و نیازه ده‌نووسێت كاره‌كه‌ی بگه‌یه‌نێته ئاستی ده‌ق، به‌ڵام ئه‌وه‌ی ڕوانین و جیهانبینییان تێدا نه‌بێ و ژانێك خاڵی ده‌رچوونی نه‌بووبێت، هێزی ئه‌وه‌ی تێدا په‌یدا نابێت كاره‌كه‌ی بگه‌یه‌نێته ئاستی ده‌ق، گلاوه به‌رانبه‌ر مه‌رگ و سڕینه‌وه.\nبوێری ئه‌وه‌ی تێدا ئاماده نابێت جه‌نگی توندوتیژی خۆی ڕابگه‌یه‌نێ، ئه‌گه‌ر ئه‌ده‌بێكیش هێزی به‌رگری به‌رانبه‌ر مه‌رگ و سڕینه‌وه‌ی تێدا په‌یدا نه‌بووبێت، ناسنامه‌ی بوون به ده‌قی به‌رناكه‌وێت، بوون به ده‌قیش له دۆخگۆڕین و جیهانبینییه‌وه ده‌سته‌به‌ر ده‌بێت، له ده‌ره‌وه‌ی دۆخگۆڕین و جیهانبینی هه‌ر هه‌وڵێك له‌م باره‌یه‌وه به‌رچاو بكه‌وێ هه‌وڵێكی ناكامڵ و زڕ و به‌تاڵه.\nپه‌راوێز بۆ شیعركردن، یان شیعر نووسین به مه‌به‌ستی لێكدانه‌وه‌ی وشه‌كان، له‌م كاروكرده‌یه‌شدا ناوه‌رۆكه‌كه ڕوون بكه‌یته‌وه و ڕاسته‌وخۆ بیره‌كه‌ی بگه‌یه‌نی، یه‌كه‌م نیشانه‌یه شاعیر ڕوانین و جیهانبینی توانای ئه‌وه‌ی نییه مانا و هێزی وشه له‌ناو شیعره‌كه‌دا ڕاچڵه‌كێنێ و ئاسۆیه‌ك بداته ڕاچڵه‌كاندنه‌كه، كه‌واته: وشه‌كه وه‌ك بارستێكی بێ گیان و مردوو له جه‌سته‌ی شیعره‌كه‌دا باره، هیچ ده‌ور و كردارێك له گه‌شه‌كردنی جه‌سته‌ی شیعره‌كه‌دا نابینێت.\nشیعری له‌م جۆره، هه‌وڵدانیشی وه‌ك ده‌قی یه‌ك ئاست و بێ دووری و یه‌ك ئاراسته ده‌مێنێته‌وه، نابێته ده‌قی ئاستداری فره ده‌نگ و فره په‌یوه‌ندی، له‌وانه‌یه كۆمه‌ڵێك شاعیر له سه‌رده‌مێكدا كاربكه‌ن، ته‌نیا تاكێكیان هێز و ئه‌فسوون و جادووی ئه‌وه‌ی تێدا بێت ده‌ق بكاته بوونێكی دیار و بیدره‌وشێنێته‌وه، جووڵه‌كانی ڕابردوو بكاته پاڵنه‌رێكی سوودبه‌خش بۆ به‌ئاگایی بیركردنه‌وه، ئه‌گینا ئه‌وانه‌ی دی په‌یوه‌ندییان به جووڵه‌كانی ڕابردوو وه‌ك ڕابردوو هه‌یه، له ئاماده‌كردنی ئێستای نوێبه‌خشدا ده‌ست و پێ سپین.\nبلیمه‌ته‌كانی قۆناخی شیعری كلاسیكی ڕوانین و جیهانبینیی خۆیان پێشكێش كرد و بڕوایی ئه‌ده‌بی ڕاسته‌قینه‌یان وه‌رگرت، كه‌چی چه‌ندان وه‌چه دوای ئه‌وان هاتن و تێپه‌ڕین، قه‌واره‌یه‌كیان ده‌سته‌به‌ر نه‌كرد، له هه‌مان كاتدا ئه‌وان هه‌روه‌ك ده‌ق و خاوه‌ن قه‌واره ماونه‌ته‌وه و جه‌نگی توندوتیژیی خۆیان به‌رانبه‌ر مه‌رگ و سڕینه‌وه ڕاگه‌یاندووه.\nبه‌رده‌وامیش وه‌ك ده‌قی ئاستدار و فره ده‌نگ و فره په‌یوه‌ندی خۆیان پێشكێش ده‌كه‌نه‌وه، هاوچه‌رخی هه‌موو ئه‌وانه‌ن، كه له پرۆژه‌ی گه‌وره‌ی ده‌قی شیعری هاوبه‌شن و ژانیان تێدا گه‌رمه، به‌ده‌قبوونیش په‌یوه‌ندی به ئه‌زموونی ژیان و چركه‌ساتی مه‌ستیی نووسه‌ره‌وه هه‌یه، ده‌قی ئاستدار و فره ده‌نگ و فره په‌یوه‌ندی زیاتر له پانتایی زمان كاره‌كانی به‌جێ هێناوه و جووڵه و بیری زمان بیری ده‌قه‌كه ڕاده‌گه‌یه‌نن، بۆ نموونه: شاعیرێك توانیویه‌تی ته‌نیا یه‌ك به‌رهه‌م بگه‌یه‌نێته ده‌قێكی ئه‌ده‌بی ئاستدار و فره ده‌نگ و فره په‌یوه‌ندی.\nبه‌و پێوه‌ره‌ی هه‌ر شیعرێك توانی بگاته ئاستی ده‌قێكی ئه‌ده‌بی ئاستدار و فره ده‌نگ و فره په‌یوه‌ندی به‌بێ هیچ گریمانه‌یه‌ك، ده‌قێكی نوێبه‌خشه، ڕه‌نگه هۆكاره‌كه‌شی ئه‌وه‌بێ له‌م ده‌قه‌دا ئه‌زموونی ژیان له چركه‌ساتی سۆفییانه و مه‌ستی گه‌یاندبێتییه ڕژانی گیان و ڕاچڵه‌كاندن و دره‌وشانه‌وه‌ی زمان و نووسین.\nمن خۆبوونی ده‌نووسم، له‌باره‌ی خۆبوونییه‌وه نانووسم.\nله چالاكیی جووڵه‌داری شیعری كوردیدا، ئه‌م جۆره شیعره‌ی له‌پێناو هاوسه‌نگكردنی شیعر و شۆڕشدا نووسراون، ته‌نیا بۆی كرا ترپه و ئاواز بگۆڕێ و جووڵه و ئاگایی بۆ چه‌ند هێمایه‌كی دیاریكراو ده‌سته‌به‌ر بكات، به‌ڵام بۆی نه‌كرا ئه‌م هێمایانه به قۆناخی گه‌شه‌پێدان و گه‌یاندن به بنه‌ڕه‌تی گۆڕان بگه‌یه‌نێت، له‌گه‌ڵ ئه‌وه‌شدا چه‌ند شاعیرێكی دواتر، كه ویستی هێزی جوانی ده‌ربڕین و دلێریی داهێنانیان له هه‌ڵچوونی شاعیرانه‌یان هێزدارتر بوو، بۆیان كرا هێماكانی ئه‌م جۆره شیعره‌ی له پێناو هاوسه‌نگكردنی شیعرو جوانی نووسراون، به قۆناخی جووڵه و نیمچه گۆڕانێك بگه‌یه‌نن، دوای ئه‌وه‌ی ئه‌م توندوتیژییه شۆڕشگێڕییه‌ی شیعر هاوسه‌نگكردن به شۆڕش نیشته‌وه، جۆرێك تێڕامان و خه‌ونبینین بوو به بنه‌مای هونه‌ری، پرۆژه‌ی نوێبه‌خشی قه‌واره‌یه‌كی بۆ كاركردنی خۆی دیاری كرد.\nخودی هۆشمه‌ند كه‌رسته‌كان به سه‌نگایی ژیان ده‌پێوێ، ژیانیش به گرانایی شیعر، ده‌قه‌كان توانای پێشنیاز و پرسیاركردنیان له بنیادیاندا هه‌ڵگرت، بۆیان كرا خاڵی جیابوونه‌وه‌ی ته‌واو هه‌ڵده‌نه ناو پانتایی بار و بواره‌كانی ژیان.\nده‌قێك توانیبێتی دوێنێ ڕابچڵه‌كێنێ، كه‌واته: بوونی قه‌واره‌یه‌كی هه‌ستپێكراو و به‌رچاوی هه‌یه، بوونی ئه‌م جۆره ده‌قه‌ش تێڕامان و خه‌ون خاڵی هێنانه بوونیه‌تی، ڕوونتر له پانتایی نوێبه‌خشی سه‌لماوه، هێماپێكراوه‌كانی پڕ كراوه به جووڵه‌ی نوێبه‌خشی، هێما له كاركه‌وتووه‌كان داده‌پۆشێ، هێمای سڕ و مه‌ییو و له كاركه‌وتوو ناتوانێت له ئێستای پڕ جووڵه‌دا ئاخاوتنی كاریگه‌ری هه‌بێت.\nنوێبه‌خشی به‌رده‌وامی وه‌جاخی ڕوونی ئاده‌مه، ئه‌و میوه‌یه‌ی ئاده‌م خواردی نوێبه‌خشی بوو، نوێبه‌خشی پرسیارێكه نوێبه‌خش له‌خۆی كردووه، ئایه ده‌توانێت له‌ناو كۆمه‌ڵگای سه‌ره‌تایی و دواكه‌وتوودا له هه‌موو ئاسته‌كاندا شكانێكی هه‌بێت، ئه‌م شكانه ویستی خودی هۆشمه‌ند و ئازا ده‌سه‌پێنێ و خۆبوونیی داده‌مه‌زرێنێ. داهێنان بڕیارێكی خودی كه‌سی ئازا و هۆشمه‌نده، هه‌ر كاتێك نووسه‌ر بوێریی ئه‌وه‌ی كرد ئه‌م بڕیاره خودییه بدا، دره‌وشانه‌وه و داهێنان و گۆڕان به‌رپا ده‌كات.\nمن ڕاچڵه‌كان ده‌نووسم، له‌باره‌ی ڕاچڵه‌كانه‌وه نانووسم.\nكار و كرده‌ی داهێنان له خودی شیعردا كه‌شوهه‌وای ئه‌مڕۆیه به‌لێزیادبوونی كه‌شوهه‌وای خه‌ونی، ئه‌مڕۆش له خه‌ونی سبه‌ی ئاماده‌یی هه‌یه و هۆ و یارمه‌تیده‌ره، ئه‌گه‌ر ئه‌مڕۆ داهێنان بێت هه‌موو ڕۆژ و ڕۆژگاره‌كان ڕاده‌كێشێته ناو خۆی، داهێنه‌ر له‌كاتی كار و كرده‌ی نووسیندا ناكه‌وێته ده‌ره‌وه‌ی ڕۆژ و ڕۆژگار، له‌و ڕۆژ و ڕۆژگاره‌دا ده‌بێته بوونێكی سه‌ربه‌خۆ، كه بوونی ئه‌می نووسه‌ر قه‌ره‌باڵغ و بارگاوی و دڵبه‌رز و جووڵه‌داره، به‌ڵام كه له‌كار و كرده‌ی نووسین بووه‌وه، نووسینه‌كه بوونێكی سه‌ربه‌خۆی وه‌رگرت، ده‌كه‌وێته ده‌ره‌وه‌ی ڕۆژ و ڕۆژگار. هه‌موو په‌یوه‌ندییه‌كان ده‌سڕێنه‌وه كاتێك دروست ده‌بێت، ده‌بێـته كاتی داهێنان و خه‌ونبینین و دره‌وشانه‌وه.\nمن دره‌وشانه‌وه ده‌نووسم، له‌باره‌ی دره‌وشانه‌وه نانووسم.\nده‌قی شیعری له‌ناو پرسیاركردن ئاماده‌ی له‌دایكبوون ده‌بێت، هه‌ر له‌ناو پرسیاركردنیشدا شیعرییه‌تی خۆی له هه‌قیقه‌تی شته‌كاندا وه‌رده‌گرێت.\nپرسیار زانسته گشتییه‌كانی بوونه، بوونی خه‌ون و سروشت و كۆمه‌ڵگا.\nشاعیریش وه‌ك تاكێكی هه‌میشه خه‌ونبین و چاونه‌سره‌وتوو و گوێ زرینگاوه و خه‌یاڵ گه‌رمی هه‌ستكه‌ر به گرفته‌كانی ململانێ له‌ناو كۆمه‌ڵگادا هه‌ڵسوكه‌وت ده‌كات. ده‌چێته ناو ئاژاوه و هێمنیی كۆمه‌ڵگا و كاریگه‌ری جێ ده‌هێڵێ، پێوه‌ری بۆ ئه‌و شتانه لا دروست ده‌بێ، كه ده‌یانبینێت، یان ده‌یانبیستێ، یان خه‌ونیان پێوه ده‌بینێ.\nئه‌م بینین و بیستن و خه‌ونبینینه‌ش له ده‌ره‌وه‌یه‌تی. له‌ناوه‌وه‌ی خۆیدا ئاماده‌یان ده‌كاته‌وه و ڕۆڵێكی دیكه‌یان پێ ده‌سپێرێ، ده‌یانكاته بابه‌تی جوانی و شیعر به‌هۆی ده‌سته‌واژه‌ی سه‌خت و یاخی و ئامانجی زمان شیعرییه‌تیان پێده‌دا، كه‌واته: خودی شاعیر سه‌رچاوه‌ی بابه‌ته به‌هۆی ئامانجی زمان و خه‌ونبینین.\nجیهانی بیركردنه‌وه و پرسیاركردن ئه‌و خوده‌یه، كه بڕیار له‌سه‌ر شته بیستراو و بیندراو و خه‌ونی و خه‌یاڵییه‌كان ده‌دا و به‌هێز و گوڕ ده‌یانجووڵێنێ، تا به‌هۆی ئامانجی زمان بیانكات به بابه‌تی جوانی و شیعر، له ئاسۆ بینییه‌ك كاریان پێ بكاته‌وه، كه داهێنان و له‌دایكبوون و ده‌روونڕۆشنی و شیعرییه‌ته، له‌دایكبوونه‌وه‌كه‌ش باوه‌ڕ بهێنێ به هه‌قیقه‌تی ئه‌فسوون و جادوویی و له گه‌شتی ڕوانین نزیكی بكاته‌وه، بیخاته ئاستی تێڕامان، له‌سه‌ر زمانی كه‌سایه‌تییه له‌دایكبووه‌كه‌ی ده‌ق بدوێت، پاشان به بڕیاری شیعری هه‌ڵوێستی خۆی له‌باره‌ی سروشت و بوون و كۆمه‌ڵگا و جوانی ده‌ربڕێ، ڕووبه‌ڕووبوونه‌وه‌ی ناوه‌وه‌ی شاعیر له شێواز و ئاراسته‌دا، ئه‌و په‌یوه‌ندییه به هات و پڕ هاواره هێما ده‌یگه‌یه‌نێ، فراوانكردنی جه‌نگی هه‌سته له به‌بیرهێنانه‌وه‌ی یادگارییه‌كان و ئاماده‌كردنی یادگاری ڕابردووه له‌ده‌ستچووه‌كانی له ئێستای به‌رهه‌ست و ئاماده بۆ هه‌موو جووڵه‌یه‌ك.\nله قۆناخی سست و سڕ، دۆخگۆڕینی بۆ قۆناخی گه‌شه و جووڵه‌كردن.\nله قۆناخی له‌ده‌ستچوون و بیرچوونه‌وه، دۆخگۆڕینی بۆ قۆناخی ده‌سته‌به‌ركردن و بیرهاتنه‌وه.\nدۆخگۆڕین به‌ها و به‌خششی خودی هۆشمه‌نده، به‌و پێوه‌ره‌ی چركه به ده‌قكراوه‌كان خه‌مڵیوی خودی هۆشمه‌ندن، له‌م خه‌مڵینه‌شدا گه‌شتی هه‌میشه‌یی پاڵه‌وان ڕۆڵی كاریگه‌ر ده‌گێڕێت به‌ره‌و قووڵایی په‌یوه‌ندییه كۆمه‌ڵایه‌تییه‌كان، زۆر جاریش قووڵایی په‌یوه‌ندییه‌كان قووڵایییه‌كی خنكێنه‌ره، یان ڕزگاركه‌ره.\nمن دۆخگۆڕین ده‌نووسم، له‌باره‌ی دۆخگۆڕینه‌وه نانووسم.\nهه‌ر كار و كرده‌یه‌كی هونه‌ری له ڕوانین و جیهانبینیی خودی هۆشمه‌نده‌وه بكرێـت ئاراسته‌كه‌ی له ئه‌زموون و ژیانی ڕۆشنبیریی نووسه‌ری چالاكه‌وه ئاستی وه‌رگرتووه، هاوارێكی هێمن و بڕواهێـنه‌ر و قه‌ناعه‌تپێكه‌ر. به‌بڕوا به‌خۆبوونه‌وه‌ش خۆی پێشكێش ده‌كات و ده‌ڵێت: ئه‌مه شێواز و ئاراسته سه‌ربه‌خۆیه‌كانی منه له ئاراسته‌ی زمان و مۆركی شێواز و كار و كرده‌ی چوونه ناو جه‌رگه‌ی ژیان و خه‌ون. دوای كارلێكردن و مانه‌وه، ژیان و خه‌ون هه‌ڵیداونه‌ته‌وه سه‌ر ڕووبه‌ری سپیی كاغه‌ز، دۆستایه‌تی، یان ململانێ له نێوان ده‌ق و خوێنه‌ری قووڵبین و داهێنه‌ر به‌رپا بكه‌ن. زمانی پاراوی نووسین جیاكاره له زمانی ئاخاوتنی كۆمه‌ڵگا، زمانی خه‌ونیش جیاكاره له‌گه‌ڵ زمانی گفتوگۆی واقیعی به‌ئاگای ڕۆژانه‌دا. ئه‌گه‌رچی هه‌ست به گه‌رمیی هه‌ناسه‌ی واقیعی ڕۆژانه‌ش ده‌كرێت له‌ناو خه‌ون، له هیچ داهێندراوێكی گه‌وره‌شدا نووسه‌ر په‌یوه‌ندی له‌گه‌ڵ واقیعدا كۆتایی پێ نه‌هێناوه.\nله‌ناو هه‌موو مۆركه هونه‌رییه‌كانی له ڕوانین و جیهانبینیی خودی هۆشمه‌نده‌وه به ئه‌نجام ده‌گه‌یه‌ندرێن، فه‌زا و ئاكارێكی هزری له‌پشتییه‌وه نوێبه‌خشی و ڕه‌سه‌نایه‌تی ده‌پارێزێت، خاڵی ده‌ستپێكردنیشی له ڕوانین و جیهانبینییه‌وه ئاراسته‌كراوه، به‌ڵام با به مۆركی شێوازی به‌تاڵ فریو نه‌خۆین، ڕێزی شێوازێك بگرین بزانێت خوێنه‌ر به چی ئاراسته‌یه‌ك و بۆ كوێ ده‌بات. مۆركی شێواز ئاراسته‌كانی ڕوونی زمان له ڕوانین و جیهانبینی و ئه‌زموونه‌وه وه‌رگیراو بێـت، ڕێزگرتنه له خوێنه‌ر، به‌هۆی ئه‌م ڕێزگرتنه‌ش خوێنه‌ری قووڵبین پێشینه‌یه‌كی ده‌ست ده‌كه‌وێ، ده‌توانێ ببێته هاوڕا و نزیكی كه‌سایه‌تی ناو ده‌قه‌كه، یان نا.\nئاڵۆزكردنی ڕسته‌ی شیعری بێ قووڵبینیی ڕوانین و جیهانبینی، ته‌نیا سه‌ر لێشێواندنی شاعیری له‌پشته‌وه ده‌بیندرێ و چیتر نا، ئه‌وه‌ی له زه‌ینه‌وه هه‌ستی پێ ده‌كه‌ی بینووسیت كه‌شوهه‌وایه‌ك به‌رهه‌م دێ، كه جێگای هه‌موومانی تێدا ده‌بێته‌وه. ئاستداری و شیعرییه‌تی زمان، كه ڕابردووی ئه‌ده‌بی كوردی لێی بێبه‌ش نییه، گه‌وره‌ترین ئاستداری و شیعرییه‌تی زمان له قۆناخی شیعری كلاسیكی ئه‌نجام دراون.\nشیعر نه ئه‌ركه، نه ئامانجه، نه هۆیه، كاركردن و چالاكییه له‌ناو ئه‌وپه‌ڕی زماندا، به‌هه‌موو دوورییه‌كانیه‌وه ئه‌وكاته‌ش زمان له ده‌قدا ده‌گاته لووتكه هارمۆنییه‌تی كۆمه‌ڵێك وشه سه‌مفۆنیایه‌ك پێكده‌هێنن و هه‌ستێك ده‌به‌خشن، مرۆڤ ده‌گه‌یه‌نێته دوایین پله‌ی مه‌ستی و ته‌سه‌وف و فه‌نتازیای نووسین. گه‌ردوون هێزێكی نادیاری هه‌ڵگرتووه، له كاتی خه‌ونبینین و سرووشدا ده‌یدات به شاعیری نوێبه‌خش.\nمن فه‌نتازیا ده‌نووسم، له‌باره‌ی فه‌نتازیاوه نانووسم.\nنووسه‌ر به‌درێژی و ستوونی و ئاسۆیی و بازنه‌یی، گفتوگۆی له دڵه‌وه‌ی له‌گه‌ڵ ژیان به‌مانا گشتگیرییه‌كه‌ی، به‌رده‌وامه. مه‌رگیش وه‌ك ده‌رخستنی جوانكاریی ده‌ق له‌و شێوازه‌ی، كه ده‌ینووسێ ته‌ماشا ده‌كات. كه‌واته: نووسین پێویستییه‌كی زه‌ینی و جووڵانه‌وه‌ی چالاك و ئومێده. كه ده‌نووسیت هه‌ست به ئومێد و به‌رگری ده‌كه‌یت. ئه‌و هێزه له گیانتدا ده‌گه‌ڕێ و ئاماژه‌پێكردن و پشتیوانه بۆ زاڵبوون به‌سه‌ر ململانێدا. وه‌ك بوونێك تێكه‌ڵ به چركه‌كانی بیركردنه‌وه‌ت ده‌بێته‌وه. چركه‌ی ئه‌و بیركردنه‌وانه‌ی هه‌ستت كردووه، گفتوگۆت له‌گه‌ڵ ژیان به‌مانا گشتگیرییه‌كه‌ی به‌رده‌وامه. چییه‌تی نووسین و ده‌سه‌ڵاتی وشه دواندن و گفتوگۆیه له‌گه‌ڵ ژیاندا.\nنووسه‌ری ئاگردز، نیمچه خواوه‌ندێكی پڕ نادیارییه له شێوازی گونجاوی ده‌قه‌كانیدا. ژیان به مانا گشتگیرییه‌كه‌ی به‌رهه‌م ده‌هێنێته‌وه. پێویستییه جوانییه‌كانی به‌لێزیادبوونی خه‌یاڵپه‌روه‌ری نواندووه، كه واقیع به شێواز و ئاراسته و كه‌شوهه‌وا و ڕێكخستنێكی دیكه نواندوویه‌تی.\nله هه‌مان ئاست و ئاسۆكاندا واقیع به ئاستداری ده‌بینێت. به لێزیادبوونی واقیعی گیانی و هێزی فه‌نتازی به‌سه‌ر ڕسته نووسراوه‌كاندا، كه له پانتایی كاغه‌زی نووسراودا ده‌بن به واقیع و جیهانی نووسین داده‌مه‌زرێنێت.\nمانا و فه‌زای ئه‌و نووسینه‌ی، كه له‌سه‌ر پانتایی كاغه‌ز ده‌بێته واقیع پێویسته له ڕێگای ئاسۆكانی زمانه‌وه ئاست و ئاراسته‌كانی بدۆزرێته‌وه، نووسین، كه داخوازییه‌كی شیاوه ته‌نیا ڕۆشنایی و دره‌وشانه‌وه‌كانی زمان وه‌ك جووڵه و بزاوت تێیدا ده‌سه‌ڵاته. كه‌سایه‌تی دوور و نزیكی ئه‌فسانه‌ش ده‌بێته گیانمایه و تانوپۆی له كامڵترین شێوازی ساكاریدا.\nداهێنه‌ر پێویسته ڕووبه‌ڕووی سیستمی دیكتاتۆری سیاسی ببێته‌وه و به توندی دژایه‌تی بكات. مه‌رجیش نییه به‌رانبه‌ر ده‌سه‌ڵاتی وڵاته‌كه‌ی، ته‌نانه‌ت ئه‌و وڵاته‌ی كه میلله‌ت ده‌سه‌ڵاته‌كه‌ی هه‌ڵبژاردووه و پێی ڕازییه، مولته‌زیم بێت. بگره پێویسته له‌پێناو شیعرییه‌ت و دامه‌زراندنی جیهانی نووسینی خۆی، كه ئومێد و به‌رگرییه مولته‌زیم بێت، كه گه‌وهه‌ری داهێنانیشی خسته ناو كتێبخانه‌ی نه‌ته‌وه‌كه‌یه‌وه. ده‌بێته مه‌زنترین هێمای دره‌وشاوه و مولته‌زیمترین كه‌سایه‌تیی وڵاته‌كه‌ی.\nداهێنان یانی ڕه‌سه‌نی و شارستانییه‌ت و هه‌میشه‌ییترین ئیلتیزام و نوێنه‌رایه‌تی. ئه‌وانه‌ی به داهێنانه‌وه مولته‌زیم نین، زیاتر كارمه‌ندی ڕۆشنبیری و هۆكارێكی یارمه‌تیده‌رن. به‌رپرسیارییه‌تی شاعیری ڕاسته‌قینه ئه‌وه‌یه، شیعری بێگه‌رد بگه‌یه‌نێته كۆمه‌ڵگای مرۆڤایه‌تی.\nڕۆشنبیری كوردی زیاتر ڕۆشنبیرییه‌كی شیعرییه. ته‌نیا شیعریشی ڕۆشنبیرییه‌كی به ئه‌زموونه و خاوه‌نی شوێنی ناوه‌نده.\nقۆناخی شیعری كلاسیكی تا ئێستاش تاقانه‌ی ڕۆشنبیری كوردییه.\nچه‌قی نه‌بیندراوی ده‌قی پڕ شیعرییه‌ت، هه‌م ده‌توانێت جیهانی خود و خه‌یاڵ و خه‌ون و منداڵییه‌تی شاعیر بنوێنێت. هه‌م په‌یوه‌ست به‌واقیعی كراوه‌ش بێت، چونكه خود و خه‌یاڵ و خه‌ون و منداڵییه‌تی به‌شێك له سه‌رچاوه‌یان واقیعه. واقیعی قووڵ به‌مانا گشتگیرییه‌كه‌ی. پێچه‌وانه‌ی واقیعی ڕووكه‌ش و ڕووتی سڕ. واته: ناتوانێت له سه‌رچاوه هه‌ڵبێت. كه‌واته: واقیعی قووڵ ناوه‌ندێكی فراوانه بۆ ده‌ربڕینكردن له‌گه‌ڵ ئه‌وه‌شدا پێویسته ده‌مامكه ئایدیۆلۆژییه‌كان دابماڵدرێن. نیازه‌كانی سیاسه‌ت و مێژوو وه‌ك تاكتیك و تۆمار له جه‌سته‌ی شیعری په‌تی فڕێ بدرێنه ده‌ره‌وه، به‌ڵام ماك و بیری سیاسی و هێمای مێژوویی، ئه‌گه‌ر له جه‌سته‌ی شیعردا ڕوون خۆی بنوێنێ، خه‌ون بۆ هه‌میشه ڕابه‌رایه‌تی بكات. چالاكی شاعیره له‌و په‌رستگایه‌دا خه‌ڵوه‌تكێش بێت، كه وێرد و سرووتی جوانی و خه‌ون ده‌سته‌ڵاتیه‌تی.\nله شیعردا خۆم ده‌كه‌م به واقیع و سه‌رله‌نوێ پێكیده‌هێنمه‌وه. واته: واقیعی ناو نووسین، یان ئه‌و واقیعه‌ی نووسین پێشنیازی ده‌كات، په‌یڕه‌وكردنی چۆنیه‌تی واقیع له‌م باره‌دا ده‌ناسرێت، یان پێناسه ده‌كرێت بۆ ناسین.\nپێویسته ئه‌وه به هه‌قیقه‌ت بزانین، شیعر گیانی ئێشكگری هه‌موو نووسینه‌كانی دیكه‌یه. ڕه‌گه‌ز و جه‌سته‌یه‌كی سه‌ربه‌خۆیی گرینگه له پێكهاته‌ی ئه‌ده‌بی نووسراودا. كتێبی پیرۆزی پێغه‌مبه‌ران هه‌موویان شێوازی شیعر و شیعرییه‌تیان تێدا لێوانلێوه. ته‌نانه‌ت بۆ بڵاوكردنه‌وه و قه‌ناعه‌ت پێكردن و جۆری قسه‌كردن و تێگه‌یشتنیان له‌گه‌ڵ كۆمه‌ڵگادا، فه‌نتازیا و شیعرییه‌تی وه‌ك هێزێكی قه‌ناعه‌ت پێكردن تێدا به‌كار بردراوه.\nبه‌م تێگه‌یشتنه شیعر فه‌نتازیای نووسینه‌كانی دیكه‌یه، كه‌چی به‌ده‌ستی چه‌ند ئاگر لێ هه‌ڵبزڕكاوێك خه‌ریكه ده‌بێته هونه‌رێكی مردوو. ئه‌و ئاگر لێ هه‌ڵبزڕكاوانه هه‌وڵ ده‌ده‌ن ده‌قی نوێبه‌خش بنووسن. نوێبه‌خشی بنیادی به‌شێكی بچووكی ده‌قه‌كه‌یه. له‌پڕ هه‌ست ده‌كه‌یت بنیاده‌كه له بنیادی نوێبه‌خشی بۆ بنیادی واقیعی ڕووكه‌ش و به‌ستووی سڕ و شڵه‌ژاو ده‌گۆڕدرێت و بنیاده نوێبه‌خشییه‌كه به ناكامڵی جێ ده‌مێنێ و ته‌واو ناكرێت. ئه‌م ته‌واو نه‌كردنه ڕه‌گه‌زی كتوپڕی نییه، بگره ونبوونی ڕوانین و جیهانبینیی شاعیره، ئه‌گه‌ر شاعیر جیهانبینیی به‌هێز و خه‌یاڵی گه‌رم پاڵنه‌ری گیانی بێت، ده‌توانێت كه‌سایه‌تی ده‌قه‌كه‌ی وا ڕابهێنێ قسه‌كانی واقیع له خه‌ون بكات. بنیاده‌كه‌شی وه‌ك بنیادی به‌هێز و پته‌وی خه‌ونی ڕابگرێت.\nڕۆشنبیریی كوردی زیاتر ڕۆِشنبیرییه‌كی شیعرییه، ته‌نیا شیعریشی ڕۆشنبیرییه‌كی به‌ئه‌زموونه و خاوه‌نی شوێنی ناوه‌نده.\nقۆناخی شیعری كلاسیكی تائێستاش تاقانه‌ی ڕۆشنبیری كوردییه.\nمن دامه‌زراندن ده‌نووسم، له‌باره‌ی دامه‌زراندنه‌وه نانووسم.\nجیهان له ڕوانین و جیهانبینینی داهێنه‌ردا هه‌میشه ناته‌واوه، ناوه‌ندی بیركردنه‌وه‌ی داهێنه‌ر، خه‌ونی ئه‌م ناته‌واوییه‌یه ده‌یبینێت. خه‌ونه‌كه ده‌كاته سه‌رچاوه‌یه‌كی پاراو و ڕووبه‌ر و پانتایی ته‌واوكه‌ری ئاینده، كه دڵنیاشه به هیچ جۆرێك ناگات به ئاینده. ئه‌م نه‌گه‌یشتنه هۆ و یارمه‌تیده‌ره بۆ بینینی خه‌ون و به‌رده‌وامی به‌رهه‌مهێنانی ده‌قی خه‌ونی. ته‌نیا له خه‌ونیشدا ده‌توانێت ده‌سه‌ڵاتی سیستمی دیكتاتۆری سیاسی تێكبشكێنێ و په‌یوه‌ندییه په‌رتبووه‌كان به‌شێوازێكی ئێستێتیكی دروست بكاته‌وه، ژیان به‌مانا زیندووه‌كانیه‌وه وه‌ك پرته‌قاڵێكی به‌داره‌وه‌ی به‌باران شۆراوه ببینێ. ئازادی ته‌واو و گیانی یاخیبوون و دووربینین و بیستن و ئاماژه‌ی له‌ناو خه‌وندا ئێجگار به‌هێزه و ڕووداوه‌كان ئاراسته ده‌كات.\nساتی نووسینه‌وه‌ی ڕووداوه‌كانی خه‌ون. پرۆژه‌ی به‌رده‌وامییه له نێوان دووریی بیر و هه‌ست، به یارمه‌تی خه‌ونبینین و ئه‌زموونی ڕه‌سه‌نی خودی هۆشمه‌ند. خه‌ون و زمان له شیعردا دوو دیارده و ڕه‌گه‌زی بنچینه‌یین. من له ڕێگای زمانه‌وه بیر ده‌كه‌مه‌وه. هه‌ر له ڕێگای زمانه‌وه‌ش شیعر ده‌نووسم، ده‌شمه‌وێ هه‌موو ژیان به‌هۆی خه‌ونبینین بكه‌م به شیعر و شیعرییه‌تی پێبده‌م. ده‌قی شیعری له پانتایی زماندا كار ده‌كات، نه‌ك له پانتایی بابه‌تدا، كه‌چی له شیعری كوردیدا ڕابردوو وه‌ك كه‌له‌پوورێكی تۆماركراو مڵۆزمه و هه‌میشه له‌ناو ده‌قه‌كاندا بابه‌ته. ئێستاش به مڵۆزمی ڕابردوو ترسێندراوه. شاعیره‌كان له ساتی نووسینی ده‌قدا بوێرنین، نه‌وێراون، یان نه‌یانتوانیوه ڕابردوو وه‌ك بوونێكی كارپێكراو بهێننه ناو ئاخاوتن. به‌ته‌نیا لایه‌ن و به‌شه گه‌ش و دره‌وشاوه‌كه‌یان پێشكێش كردووه بۆ ئه‌وه‌ی ڕابردوو وه‌ك ژیانی كۆمه‌ڵگای كوردی بێته پێشه‌وه، پێویسته وه‌ك گشتێكی سه‌ربه‌خۆ بپێورێ و قه‌واره‌ی بۆ دابندرێ، تا له‌سه‌ر ئاستی كۆمه‌ڵایه‌تی و ئابووری و بوونی شارستانی و بنیادی شێواز په‌ره‌ی پێبدرێت.\nئاخاوتنی ئێستا كراوه‌یه، ده‌چێته ناو ئاخاوتنی نادیاری ئاینده‌وه. ده‌قی خه‌ونی ڕزگارمان ده‌كات له ئیشكردن له‌ناو مێژوو و واقیعی ده‌سه‌ڵاتدار و تۆقێنه‌ردا، یان تووشبوونی هه‌ڵه‌ی مێژوویی، له په‌راوێزی مێژوو دێته ده‌ره‌وه، ده‌چێته ناو خه‌ون، كه هه‌قیقه‌تی زمان و نووسینه، كه‌چی له‌وه‌ش دڵنیانین دیوانی شیعری كوردی ده‌قی خه‌ونی تێدایه، یان نا.\nله ده‌قی خه‌ونیدا هه‌قیقه‌تی ژیان و كه‌سایه‌تی نووسه‌ر ئاماده و ئارام و زاڵه. ده‌قی ئاسایی ڕێسا و زانستی ناو كتێبه‌كان ده‌توانێت هه‌ڵیسه‌نگێنێت، به‌ڵام ده‌قی خه‌ونی به‌ته‌نیا ناخ و قووڵایی گیان هه‌ڵیده‌سه‌نگێنێ. خوێنه‌ر بۆ خوێندنه‌وه‌ی هه‌ر ده‌قێكی ئه‌ده‌بی چوارچێوه‌یه‌كی زه‌ینی هه‌یه. ئه‌م چوارچێوه‌یه‌شی به‌پێی باری ده‌روونی به‌رده‌وام له فراوانبوون و بچووكبوونه‌وه‌دایه.\nساتی نووسینه‌وه‌ی ڕووداوه‌كانی خه‌ون چالاكییه‌كی زمانه‌وانی و وشیارییه‌كی ڕه‌سه‌ن و ڕوونبوونه‌وه‌ی ڕوانین و جیهانبینییه له‌ناو ڕووداوه‌كانی كولتوور و كۆمه‌ڵگا و خه‌ونبینیدا. له ئاستێكی گشتگیری سه‌یری ساتی نووسینه‌وه‌ی ڕووداوه‌كانی خه‌ون بكه‌یت، سه‌یركردنێكی دامه‌زرێنه‌ره. تا نووسراوه به‌رهه‌مهاتووه‌كه بچێته ناو كۆمه‌ڵگا و شوێن نیشانه وه‌ربگرێت، وه‌ك ڕووداوێكی به ئه‌نجام له‌ناوه‌وه‌ی ڕووداوی كۆمه‌ڵگادا كاریگه‌ری و جووڵانه‌وه‌ی ئاشكرا به‌ده‌سته‌وه بدات. بچێته ناو بیر و بیركردنه‌وه‌ی ڕۆشنبیری كۆمه‌ڵگای كوردی و ئاسۆی هاوچه‌رخی و ڕه‌سه‌نایه‌تی به‌سه‌ردا بكرێته‌وه، كه ئاسۆی هاوچه‌رخی و ڕه‌سه‌نایه‌تی به‌سه‌ردا كرایه‌وه به‌های ڕاسته‌قینه وه‌رده‌گرێت. له چێژی میللی دوور ده‌كه‌وێته‌وه و ده‌چێته ناوه‌وه‌ی ئه‌ده‌ب، ناوه‌وه‌ی ئه‌ده‌بیش چێژی ده‌سته‌بژێری كۆمه‌ڵگایه.\nهه‌ر ئه‌ده‌بێكی نووسراویش نه‌یتوانی بچێته ناوه‌وه‌ی ده‌سته‌بژێری كۆمه‌ڵگاوه، پێویسته گومان له زه‌مینه و مه‌به‌ست و ئاست و ئاراسته‌كانی بكرێت. ڕه‌گه‌زی سه‌ره‌كی له‌ناو ڕۆشنبیری و كولتووری كوردی هه‌بووه، كه‌چی نه‌توانراوه بۆ ساتی نووسینه‌وه‌ی ڕووداوه‌كانی خه‌ون كاری پێبكرێت، به‌سوود وه‌رگرتن، خه‌ونبینین بهێنێته پێشه‌وه. نموونه: خۆدواندن و دواندن و گه‌ڕانه‌وه‌ی ڕابردوو له ڕێگای بیرهاتنه‌وه‌ی كتوپڕ و هونه‌ری په‌خشانه‌شیعر، ئه‌م ڕه‌گه‌زانه له حه‌یران و لاوك و به‌یته خۆماڵییه‌كاندا به‌زه‌قییه‌وه دێنه ناو زه‌ینمانه‌وه، كه‌چی له نووسینی شیعری كوردی، ئه‌م ڕه‌گه‌زانه‌مان له ڕۆشنبیری و كولتووری بێگانه‌وه وه‌رگرتووه. نه‌مانتوانیوه بگه‌ڕێینه‌وه بۆ ماك و ڕه‌گی ڕۆشنبیری و كولتووری خۆماڵیمان، له‌گه‌ڵ ئه‌وه‌شدا ئه‌وانه بنچینه‌ن، ده‌بووایه له‌وانه‌وه بكه‌وتبووینایه ڕێ و هه‌نگاو هه‌ڵگری خۆمانبین.\nوڕێنه‌كردن به‌ناوی نووسینه‌وه له‌ناو ئه‌ده‌بی كوردی ده‌ركه‌وتووه، له‌هه‌مان كاتیشدا گومانی لێ ده‌كرێت، چونكه به‌پێوه‌ر و ڕێسا و بنه‌مای ناو كتێبان به‌ڕێوه ده‌چێت. به‌تاڵه له سه‌رچاوه‌ی كوردی و ئاسۆ و ئاستداریی زمان.\nبه‌م جۆره كاركردن ڕوخساری نووسینی كوردی ڕاسته‌قینه‌ی له‌كه‌دار و ئاوڵاوی كردووه، ئاسانه لاساییكردنه‌وه‌ی بلیمه‌تانی بێگانه، ئاخۆ چه‌ند له گه‌وره‌یی ئه‌وان به‌ر منی كورد ده‌كه‌وێت. خۆ بوونی منی كورد له‌م شێوازه نووسینه له چیدایه.\nڕه‌نگه ئێمه له بیناسازی و دیمه‌نی شه‌قام و باخچه گشتییه‌كان ….. تاد، نوێ ببینه‌وه، به‌ڵام له گیان و خه‌ونبینین نوێ نابینه‌وه، چونكه له گیان گه‌مارۆی ئایینمان له‌سه‌ره. ته‌نیا له ئایینیشدا بینین جێگیر و نه‌گۆڕه و كڵێشه به‌ندی وه‌رگرتووه.\nده‌قی خه‌ونی له كۆمه‌ڵێك هێما و هێماپێكراوی زمان و ڕوانین و جیهانبینین پێكهاتووه، هه‌میشه گیان له پله‌یه‌كی ئه‌فسوون و جادووییدا یارمه‌تیده‌ریه‌تی بۆ چركه‌ساتی نووسین و چوونه ناو گیانی مانا زیندووه‌كان، له ئازادكردنی شێواز و مۆركه زمانییه‌كاندا. هه‌م له وێنه و هه‌م له ماناشدا پشت به ڕه‌گه‌زی كتوپڕی و جیاكاری ده‌به‌ستم.\nده‌قی خه‌ونی له بنیادی گشتیی ڕسته‌كانیدا سنوور ده‌به‌زێنێ، ده‌ستكه‌وتێكه به‌هۆی لێكدانی پیت و دروستبوونی وشه و ڕسته‌دا، باره‌كان ده‌كرێنه هه‌ست و ده‌خرێنه ڕوو. ئه‌و پرسیاره‌مان ڕووبه‌ڕوو ده‌كه‌نه‌وه، نهێنی و ئه‌فسوونی مرۆڤبوونمان چییه.\nباره‌كانی ده‌قی خه‌ونی هاوسه‌نگییه‌ك له نێوان هێما و هێماپێكراو دروست ده‌كات، ئه‌م دروستبوونه‌ش كاكڵه‌ی ئه‌زموون و سه‌رچاوه‌ی كار و كرده‌ی دامه‌زراندنی ده‌قی خه‌ونییه له ده‌ستنیشانكردنی جۆر و ئاستی ئه‌و په‌یوه‌ندییه‌ی نێوان هێما و هێماپێكراو.\nده‌قی ئاسایی له‌سه‌ر ئه‌م ڕێسایه دامه‌زراوه: نووسه‌ر، ده‌ق، خوێنه‌ر، كات، شوێن. ئه‌مانه ئاماژه‌ن بۆ سنووربه‌ندكردن و یه‌ك دووریی زمانی ده‌ق، زمانی ده‌قی سنووربه‌ندكراویش ناتوانێت هه‌موو هه‌ست و خۆزگه و چالاكییه‌كانی مرۆڤ له‌خۆ بگرێت، یان له‌خۆی نزیك بكاته‌وه، كه بوونی مرۆڤ پرسیارێكی كاریگه‌ره له ناوكی بوون ده‌كرێت.\nمن زمان ده‌نووسم، له‌باره‌ی زمانه‌وه نانووسم\nPrevious ئیسلام و نه‌ته‌وه‌ی كورد … ژیلوان شۆڕش محمد صالح\nNext بەد وەرگێڕان … ئازاد ئەحمەد ئەسوەد


Kurdîpêdiya - ڕایات\n🏰 ڕایات | Pol: Şiwênekan | Zimanî babet: 🏳 کوردیی ناوەڕاست\nگوندێکە سەر بە شارەدێی حاجی ئۆمەرانحاجی ئۆمەران لە شارۆچکەی چۆمانچۆمان لە پارێزگای هەولێرهەولێر.\n#حاجی ئۆمەران | #چۆمان | #هەولێر |\n1. 👁 حاجی ئۆمەران\n🏙 Şarekan: ⚪ Çoman\n✨ Kwalîtîyi babet: 66% ✔\n➕ Em babete lelayen: (Manu Berzincî)ewe le: Mar 30 2018 8:54AM tomarkirawe\n👌 Em babete lelayen: (Naliya Ibrahim)ewe le: Mar 30 2018 10:49AM pêdaçûneweyi bokrawe û azadkrawe\n✍ Em babete bo diwacar lelayen: (Naliya Ibrahim)ewe le: Mar 30 2018 10:49AM baştirkirawe\n👁 Em babete 881 car bînrawe\n📊 Amar Babet 378,359\nPertk PDF 11,305\nFaylî peywendîdar 46,190\n🗄 Serçawekan 15,665\n| Katî afrandinî lapere: 0,328 çirke!


Immigration to Australia (کۆچ بۆ ئوسترالیا): November 2014\nناورۆ، به‌هه‌شتێك بۆ گه‌شتیاری‌و دۆزه‌خێك بۆ په‌ناخوازانی كورد\nدورگه‌ی ناورۆ، یه‌كێكه له‌بچوكترین وڵاتانی جیهان كه دانیشتوانه‌كه‌ی له 11 هه‌زار كه‌س تێپه‌ڕناكات‌و ده‌كه‌وێته ناو دڵی زه‌ریای هێمنه‌وه\nهه‌میشه به‌یه‌كێك له‌سه‌رنجڕاكێشترین دورگه‌كانی دونیا بۆ گه‌شتوگوزار دانراوه به‌جۆرێك به‌دورگه‌ی كه‌یف‌و خۆشی ناوبانگی ده‌ركردوه، به‌ڵام له‌ئێستادا بۆته دورگه‌ی دۆزه‌خ بۆ په‌ناخوازن.\nهه‌ژار ته‌ها، ئاوێنه‌نیوز: ئاژانسی هه‌واڵی رییانۆڤۆستی روسی بڵاویكرده‌وه كه ژنێكی كورد له‌یه‌كێك له‌كه‌مپه‌كانی په‌نابه‌رانی دورگه‌ی ناورۆ پێویستی به‌په‌له‌ی به‌هاوكاری ته‌ندروستیه‌و خراپی بارودۆخی ئه‌و كه‌مپه گرفتی ته‌ندروستی بۆ دروستكردوه.\nئه‌و ئاژانسه له‌زاری هاوسه‌ری ئه‌و ژنه‌وه ڕایگه‌یاند كه خێزانه‌كه‌ی دوگیانه‌و باری ته‌ندروستی ته‌واونیه به‌تایبه‌ت له‌ڕوی ده‌رونیه‌وه، چونكه وه‌ك ئه‌و ئاماژه‌ی بۆ كردوه مانه‌وه‌یان له‌كه‌مپه‌كانی ئه‌و دورگه‌یه توشی جۆرێك له‌نیگه‌رانی ده‌رونی كردون.\nهه‌روه‌ها ئاماژه‌ی بۆ ئه‌وه كردوه كه پزیشكه‌كانی ئه‌و دورگه‌یه شاره‌زاییه‌كی وه‌هایان نیه‌و به‌وته‌ی ئه‌و چه‌ندین جار ئه‌و ده‌رمانانه بۆ خێزانه‌كه نوسراوه كه نابێت له‌كاتی دوگیانیدا به‌كاربهێنرێن، ئه‌مه جگه له‌نه‌بونی ئامێره ته‌ندروستیه‌كانی تایبه‌ت به‌دوگیانی.\nئاژانسه‌كه ئاماژه بۆئه‌وه ده‌كات كه ئه‌و خێزانه له بنه‌چه‌دا خه‌ڵكی كوردستانی ئێرانن. پێشتریش په‌نابه‌رێكی تر به‌ناوی ( ڕه‌زا به‌راتی ) هه‌ر له‌و دوورگه‌یه بووه یه‌كه‌م قوربانی سیاسه‌تی ڕاگواستنی په‌نابه‌ران له‌لایه‌ن ئوسترالیاوه بۆ دوورگه‌ی ناورۆ و له‌شه‌وی 17 ی شوباتی ئه‌مساڵدا له پێكدادانی نێوان په‌ناخوازانی كه‌مپه‌كه‌یان و پاسه‌وانانی ئه‌و كه‌مپه گیانی له‌ده‌ستدا.\nله‌ماوه‌ی زیاتر له‌ده ساڵی رابردوداو به‌مه‌به‌ستی راگواستنی په‌ناخوازه‌كانی، حكومه‌ته یه‌ك له‌دوایه‌كه‌كانی ئوسترالیا چه‌ندجارێك رێكه‌وتنامه‌یان له‌گه‌ڵ ئه‌و دورگه‌یه ئیمزاكردوه‌و چه‌ند كه‌مپێكی له‌و دورگه‌یه كردۆته‌وه بۆ ئه‌و په‌ناخوازانه‌ی كه به‌به‌له‌م‌و به‌شێوه‌یه‌كی نایاسایی خۆیان ده‌گه‌یه‌ننه ئوسترالیاو بڕیاریدا كه به‌هیچ شێوه‌یه‌ك مافی په‌نابه‌رێتی نه‌داته هیچ كه‌سێك كه له‌ڕێگه‌ی ده‌ریاوه‌و به‌قاچاخ ده‌گه‌نه ئه‌و وڵاته‌و دیپۆرتی ئه‌و دورگه‌یه یان دورگه‌ی پاپانیوگینیایان بكات كه به‌پێی ڕێكه‌وتنامه‌كه‌ی ئه‌و په‌ناخوازانه ده‌توانن داوای مافی په‌نابه‌رێتی له‌و دوو دورگه‌یه بكه‌ن ئه‌گه‌ر سه‌لماندیان په‌نابه‌ری ڕاسته‌قینه‌ن‌و به‌هیچ شێوه‌یه‌ك ناتوانن داوای مافی په‌نابه‌رێتی له‌ئوسترلیا بكه‌ن. ئه‌م سیاسه‌ته‌ش بۆته جێگه‌ی نیگه‌رانی ڕێكخراوه‌كانی تایبه‌ت به‌داكۆكیكردن له‌په‌نابه‌ران‌و به‌پێشێلكاری مافی په‌نابه‌رانی له‌قه‌ڵه‌م ده‌ده‌ن.\nئاژانسه‌كانی هه‌واڵی ئوسترالیاش له‌كاتی رودانی كاره‌ساته‌كه‌دا ناسنامه‌ی ئه‌و په‌نابه‌ره‌یان ئاشكراكرد كه به‌ڕه‌گه‌ز كوردی ئێرانه‌و له‌بنه‌چه‌دا خه‌ڵكی پارێزگای ئیلام بوه.\nهاوشێوه‌ی ئه‌و كه‌یسانه‌ی ئێستاش له‌رابردودا چه‌ندین كه‌یسی په‌ناخوازی كورد له‌و دورگه‌یه بونه جێگه‌ی باسی میدیاكانی جیهان. ئومێدی ته‌مه‌ن 35 ساڵ نمونه‌ی په‌نابه‌رێكی تری كورده كه بۆ نزیكه‌ی 50 ڕۆژ مانگرتنی له‌خواردن راگه‌یاند له‌ساڵی 2012 كه مه‌به‌ست له‌مانگرتنی كۆتایهێنان بو به‌ده‌ستبه‌سه‌ركردنی ئه‌وو هاوڕێكانی له‌و دورگه‌یه‌و گێرانه‌وه‌یان بو بۆ ئوسترالیا.\nبه‌پێی ئاماره فه‌رمیه‌كان، له‌ئێستادا زیاتر له 1100 په‌ناخواز به‌ته‌نها له‌و دورگه‌یه‌دان كه به‌شێكیان به‌ڕه‌گه‌ز ئێرانی‌و هه‌روه‌ها عێراقین.\nسه‌رچاوه: ئاژانسی هه‌واڵی رییانۆڤۆستی روسی، ئاژانسه‌كانی هه‌واڵی ئوسترالی\nPosted by Kochi Kurdan at 11:55 AM No comments:\nLabels: Australian policy, Death of asylum seeker, Deportation Iraq, Hunger strike Nauru, Kurdish asylum seeker, Nauru and Australia, Nauru detention center\nكۆلێژی واشنتۆن زه‌ماله‌ی خوێندن بۆ خوێندكاران له هه‌رێم ده‌ڕه‌خسێنێت\nكۆلێژی واشنتۆن جیفرسونWashington & Jefferson College W&J هه‌لی پێدانی زه‌ماله‌یه‌كی خوێندن بۆ قوتابیانی ئاست به‌رز له هه‌رێمی كوردستانی عیراق بۆ به‌ده‌ستهێنانی بڕوانامه‌ی به‌كالۆریۆس راده‌گه‌یه‌نێت.\nزه‌ماله‌كه پشتیوانی هاوشانی ئایینده‌ی ئابووری، زانستی، كه‌لتوری وسیاسی له نێوان گه‌لی ویلایه‌ته یه‌كگرتوه‌كانی ئه‌مریكاوگه‌لی هه‌رێمی كوردستانی عیراقدا ده‌كات.\nقوتابیان ده‌توانن راسته‌وخوَ داواكاری پێشكه‌ش بكه‌ن بو ئه‌م زه‌ماله‌یه. كاندیده شیاوه‌كان قوتابیانی قۆناغی كۆتایی خوێندنی ئاماده‌یی و، ده‌رچوانی تازه‌ی ئاماده‌یی، هه‌روه‌ها قوتابیانی قۆناغی یه‌كه‌م و دووه‌می زانكۆ ده‌گرێته‌وه.\nئه‌م زه‌ماله‌یه بۆ به‌ده‌ستهێنانی بڕوانامه‌ی بكالۆریۆسه له كۆلیژی واشنتۆن جیفرسون. خه‌رجی ته‌واوی خوێندن له ئه‌ستۆی خۆی ده‌گریت له گه‌ل دابینكردنی به‌شی ناوخویی و پێدانی بره پاره‌ی كرینی پێداویستیه‌كانی خوێندن (په‌رتوك..هتد). هه‌روه‌ها دابینكردنی خه‌رجی گه‌شت.\nئه‌و قوتابیانه‌ی به دوای به‌ده‌ستهێنانی بروانامه‌ی ماسته‌ر و دكتۆرا ده‌گه‌ڕێن بۆیان نییه پێشكه‌شی ئه‌م زه‌ماله‌یه بكه‌ن. پڕۆسه‌ی پێشكه‌شكردن و هه‌ڵبژاردن له ساڵی ئه‌كادیمی 2014- 2015 ده‌بێت. دوا كات بۆ پێشكه‌شكردن یه‌كی مانگی ئاداری 2015 ه‌یه. وه‌رگری ئه‌م زه‌ماله‌یه پێش مانگی نیسانی 2015 ئاگه‌دار ده‌كرێته‌وه.\nكاندیده‌كان ده‌بێت دانیشتوی هه‌رێمی كوردستانی عیراق بن له كاتی پێشكه‌شكردن.\nكۆلێژی واشنتۆن جیفرسون Washington & Jefferson College W&J كۆلێژێكی بچوكی تایبه‌ته له بواری مرۆیی و زانسته‌كان كه ده‌كه‌وێته دوری 30 خوله‌ك له پیتسبرگ پێنسلفانیاو فڕۆكه‌خانه‌ی نێوده‌وڵه‌تی پیتسبرگ. كۆلێژی واشنتۆن جیفرسون له ساڵی 1781وه دامه‌زراوه و یازده‌هه‌م كۆنترین كۆلێژه له ویلایه‌ته یه‌گكرتووه‌كان.\nكۆلێژی واشنتۆن جیفرسون ساڵانه 1000 قوتابی وه‌رده‌گرێت كه له نێوانیاندا 100 قوتابی بیانین. كۆلێژی واشنتۆن جیفرسون بڕوانامه‌ی به‌كالۆریۆس له 25 بواری ئه‌كادیمی جیا جیای زانسته مرۆییه‌كان ده‌به‌خشێت.\nبــۆ په‌یـوه‌ندی كــردن:\nسه‌ردانی ماڵپه‌ری (www.washjeff.edu) یان په‌یوه‌ندی بكه به به‌رێوه‌به‌ری كاروباری وه‌رگرتن له كولێژی واشنتۆن جیفرسون خانم كریستن كروزبی - Kristin Crosby.\nئه‌و قوتابیانه‌ی ئاره‌زوی پێشكه‌شكردنیان هه‌یه ده‌توانن به رێگای ئیمێل په‌یوه‌ندی بكه‌ن به راوێژكاری خوێندن له كونسولخانه‌ی گشتی ویلایه‌ته یه‌گكرتووه‌كانی ئه‌مریكا له هه‌ولێر. ErbilEducationUSA@state.gov\nLabels: legal migration to the US, study abroad, US scholarship\nداوای دامەزراندنی وەزارەتی كۆچ و كۆچبەرانی كوردستان دەكرێت\nداوای دامەزراندنی وەزارەتێكی دیكە لە حكومەتی هەرێمی كوردستان دەكرێت بۆ رەوەندی كوردی لە دەرەوەی ئاوارەكانی نێوخۆی هەرێمی كوردستان.\nسوهام عومەر، ئەندامی لیژنەی پەیوەندییەكانی دەرەوە و رەوەندی كوردیی لە پەرلەمانی كوردستان، بە تۆڕی میدیایی رووداوی راگەیاند:" رۆژی سێشەممە 28ی تشرینی یەكەمی 2014، كۆبوونەوەیەكی بەرفراوانمان لەگەڵ چەندین كەساییەتی كورد لە دەرەوەی وڵات ئەنجامدا كە نوێنەرایەتی چین و توێژەكانی رەوندی كوردستانییان دەكرد، بۆ دۆزینەوەی میكانیزمی پەیوەندی دروستكردن و چارەسەكردنی كێشەكانیان و سوودوەرگرتن لەو توانا مرۆییانە، بۆیە هەموو لایەك ئەو بۆچوونەیان لا گەلاڵەبوو كە پێویستە لیژنەیەك بۆ ئامادەكاریكردنی ئەنجامدانی كۆنفرانسێكی تایبەت لە سەر رەوەندی كوردی دروستبكرێت".\nسەبارەت بە دامەزراندنی دەستەی كۆچ و كۆچبەرانی هەرێمی كوردستان، سوهام عومەر دەڵێت:" ساڵی 2011 پرۆژەیاسایی دروستكردنی ئەو دەستەیە خوێندنەوەی یەكەمی بۆ كراوە، بەڵام بارودۆخی ئێستای هەرێمی كوردستان وادەخوازێت بیر لە دروستكردنی وەزارەتێكی دیكە بكرێتەوە بە ناوی وەزارەتی كۆچ و كۆچبەرانی هەرێمی كوردستان، كاری ئەم وەزارەتە ئیدارەكردنی ئاوارەكانی ناوخۆ و سەرپەرشتیكردنی رەوندی كوردستانی لە دەرەوە دەبێت، چونكە ئێستا نزیكەی 2 ملیۆن و 500 هەزار كورد لە دەرەوەن و زۆربەشیان خەڵكی باشووری كوردستانن، بۆیە ئیدارەكردنی ئەم چین و توێژە پێویستی بە وەزارەت هەیە نەك دەستە".\nئەو ئەندامەی لیژنەی پەیوەندییەكانی دەرەوە و رەوەندی كوردی ئاماژەی بۆ ئەوەش كرد كە تاوەكو ئێستا لیژنەیەكەیان هیچ كۆبوونەویەكی ئەنجام نەداوە و سەرۆكایەتی ئەو لیژنەیەش لە نێوان فراكسیۆنەكانی پەرلەمان یەكلانەبووەتەوە.\nسوهام عومەر گوتیشی:" دەبێ ئێمە زانیاریمان هەبێت لە سەر ژمارەی ئەو كوردانە و كێشەو گرفتی ئەوان لەگەڵ ئەو وڵاتانەی لێی نیشتەجێن، هەروەها هەوڵی تووندوتۆڵكردنی پەیوەندی رەوندی كوردیی و نوێنەرایەتییەكانی هەرێمی كوردستان لە دەرەوە بدرێت بۆ ئەوەی سوود لە تواناو شارەزایی ئەم سەرمایە مرۆییە لە بەرژەوەندی خەڵكی كوردستان وەربگرین".\nمه‌حمود یاسین كوردى\nPosted by Kochi Kurdan at 11:00 PM No comments:\nLabels: illegal migration, KRG support to returnees, Kurdish asylum seeker, legal migration\nکه‌شتییه‌کی قاچاخی پڕسه‌رنشین له گه‌رووی ئیسته‌نبول نقوم ده‌بێت\nکه‌شتییه‌ک به ژماره‌یه‌كی زۆر په‌نابه‌ره‌وه له که‌ناراوه‌کانی ئیسته‌نبول نقوم بووه و چه‌ند په‌نابه‌رێكیش خنكاون.\nمیدیاکانی تورکیا بڵاویانکرده‌وه که‌مێک پێش ئێستا که‌شتییه‌ک که نزیکه‌ی 40 هاوڵاتی په‌نابه‌ری تێدابووه و ویستوویه‌تی به شێوه‌یه‌کی نایاسایی به ناوچه‌ی رومێلی فێنه‌ر له بۆسفۆرس-ی گه‌رووی ئیسته‌نبولدا تێبپه‌ڕێت.\nبه‌پێی سه‌رچاوه ئاگاداره‌كانی توركیا، تا ئێستا 10 په‌نابه‌ری سه‌ر كه‌شتییه‌كه خنكاون و زیاتر له 25 که‌سیش بێسه‌روشوێنن و سیانی دیكه‌ش ڕزگارکراون.\nهاوكات به‌رپرسانی پاسه‌وانیی گه‌رووه‌که هه‌واڵه‌که‌یان پشتراستکردووه‌ته‌وه و رایانگه‌یاندووه که هه‌وڵه‌کانی گه‌ڕان و ڕزگاکردنی سه‌رنشینانی که‌شتییه‌که به‌رده‌وامه.\nناورۆ، به‌هه‌شتێك بۆ گه‌شتیاری‌و دۆزه‌خێك بۆ په‌ن...\nكۆلێژی واشنتۆن زه‌ماله‌ی خوێندن بۆ خوێندكاران له ...\nداوای دامەزراندنی وەزارەتی كۆچ و كۆچبەرانی كوردستا...\nکه‌شتییه‌کی قاچاخی پڕسه‌رنشین له گه‌رووی ئیسته‌نب...


مامۆستا ئسماعیل سابوور کۆچی دوواییکرد - هساره\nماڵپەڕی هسارە / دەنگوباس / مامۆستا ئسماعیل سابوور کۆچی دوواییکرد\nبەرپرس جۆزەردان ۲۶, ۱۳۹۸\tدەنگوباس ناردنی بۆچوون 63 جار خوێنراوەتەوە\nبەڕێوەبەری تەندروستی سلێمانی رایگەیاند، ئیسماعیل سابوور، هونەرمەندی كوردی خەڵكی رۆژهەڵاتی كوردستان کۆچی دواییکرد.\nد. سەباح هەورامی، بەڕێوەبەری تەندروستی سلێمانی راگەیاند: “ئەمڕۆ یەکشەممە ۲۶٫۳٫۹۸ هونەرمەند ئیسماعیل سابوور، کە پێشتر باری تەندروستی ناجێگیربوو هێنرایە نەخۆشخانەی شار لە سلێمانی و لە نەخۆشخانە کۆچی دواییکرد”.\nئیسماعیل محەممەد ساڵح ناسراو بە ئیسماعیل سابوور، ساڵی ۱۳۳۵ لە شاری كرماشانی رۆژهەڵاتی كوردستان لەدایكبووە، ساڵی ۱۳۵۸ كۆلێژی هونەرە جوانەكانی لە تاران تەواو كرد، تاوەکو ئەو كاتەی لە رۆژهەڵاتی کوردستان و ئێران بوو ۱۰۵ گۆرانی تۆمار كرد و ئەلبوومێكی بەناوی سەفەرنامەی كوردستان بڵاوكردەوە. دواتر لە هەرێمی كوردستان ئەلبوومی بیرەوەری بڵاوكردووەتەوە.\nسابوور ۱۶ ساڵ لە هەرێمی كوردستان نیشتەجێ بوو و ئەمڕۆ لە نەخۆشخانەی شار لە سلێمانی کۆچی دواییکرد.\nتاگەکانئسماعیل سابوور اسماعیل سابور\nبێ هات و چوو وێنەێ کووشک چووڵ داڕمیاێگ پەشێویامەسە کوڵەسۊکێگ قسەتاڵەگەێ دروونەێەر شارێگم ک …


من نازانم پیاوانی ئاسایش‌و هەواڵگری هەرێم شەوی كەوتنی درۆنەكەی فڕۆكەخانەی هەولێر چۆن‌و چەندیان ئاگادارو چەن لە خەمی هەولێرو هەرێمەكەدا بون، بەڵام رۆژانی دواتر دەركەوت كە هەمویان كەمتەرخەم‌و خەمساردن، وەك هەر روداوێكی تیرۆر یان تەقینەوەی ئاسایی وەریانگرت‌و وێڵیانكرد، حكومەت‌و حیزب‌و پەرلەمانیش بەچەند وتارو بەیاننامەیەكی سەركۆنەكردن تفی خۆیان كردو رۆیشتن، هەمو ئەوانەش كە لە بەرژەوەندیان بو بە بكەرەكانیشەوە بە كەریمی تێپەڕین.\n- هیچ كەس‌و دەزگاو شوێنێك لە هەرێم ئەمین نیەو ناتوانرێ لە هێرشی درۆنی دوژمنەكانمان بپارێزرێ.\n- ئاسایش‌و دەزگا هەواڵگرییەكانی هەرێم نەیانتوانیوەو ناتوانن لە مەحكەمترین شوێنی هەولێر كە فڕۆكەخانەیە، رێگری لە كاری گروپەكانی هاوكارو پشتیوانی دوژمن بگرن، بە كەماڵی ئیسراحەت لە چەندین شوێنی جیاوازەوە، لە ئان‌و ساتی تەقینەوەكەدا (وێنەی ڤیدیۆیی)یان گرتوەو بڵاوكردۆتەوە.\n- سەروەری‌و خاوەندارێتی هەرێمی كوردستان بەدەست هەر دەوڵەتێكەوەیە كە بیەوێت، كورد خۆی نەبێت.\n- سیستەمی خۆپارێزی لە موشەكی زەمینی‌و ئاسمانی لە هیچ شوێنێكی هەرێمدا نیە.\n- بیانییەكان، خاكی هەرێمی كوردستان‌و عێراق وەك سەرزەمینی خۆیان‌و مەیدانی شەڕی دوژمنەكانی خۆیان ئەبینن‌و پێناسە ئەكەن.! هاوزەمان هیچ بیرو پرۆژەیەكیان بۆ پاراستنی كوردو زامنكردنی مافەكانی كورد لە عێراقدا نیە.\n- حەشدی شەعبی‌و چەكدارو بێ چەكی حیزب‌و لایەنە عێراقیەكان، لە جەنگ‌و شەڕی سەرزەمینی كوردستان چ دژی كورد بیكەن یان دژی هێزە هەرێمی‌و نێودەوڵەتییەكان بەشدارو ئاسودەو خۆشحاڵ ئەبن.\n- كۆماری ئیسلامی ئێران، پیتاندنی یۆرانیۆمی گەیاندۆتە پلەیەكی باڵاو دەستی هەڕەشەی بۆ كۆمەڵی نێودەوڵەتی لە دەستی گفتوگۆی توندترو بەهێزتر كردوە، نوێنەری وەزارەتی دەرەوەیان ئەمەی بەئاشكرا رایگەیاندوە. دەزگا دەوڵەتییەكانی تریشیان هەرێمی كوردستانیان لە سەرزەمینی برادەرو دۆستەكانیانەوە گۆڕیوە بۆ سەرزەمینی دوژمنەكانیان.\n- توركیە، جگە لەو روبەرەی هێزەكانی خۆیان تیایدا، بە ئازادی جموجۆڵ ئەكەن، هەمو ناوچەكانی تری هەرێمی كوردستان بە مۆڵگەی تیرۆریستان پێناسە دەكات.\n- هێزەكانی ئەمریكاو هاوپەیمانەكانیان، بیر لە یەكلاكردنەوەی ململانێكانیان لەسەر خاكی عێراق‌و كوردستان ئەكەنەوە، نەخشەی خۆپارێزی‌و تەسفیەی نەیارەكانیان، سەرلەبەر گۆڕانكاری بەسەردا دێت‌و هەرگیز وەك هەفتەی پێش درۆنە ئاگراوییەكە نابن.\nهەمو ئەوانەو چیتر ...؟\n- ئەبێت دڕدۆنگی‌و ئاگاداری‌و هەتا هەڕەشەكانی هەرێم لەمڕۆوە روو لە حوكمدارانی بەغدا بێت، نەك پەیوەندی‌و نامە گۆڕینەوەی موجامەلەو هاوسۆزی‌و پێكەوەیی ...\n- بە ئاشكراو راشكاوی لەگەڵ گشت هێزە بێگانەكان، هەرێمی‌و نێودەوڵەتیەكان، لەسەر پاراستنی ماف‌و ژیانی خاك‌و خەڵكی هەرێمی كوردستان قسە بكرێت‌و پەیامی رون‌و ئاشكرایان پێ بگەیەندرێ‌و دڵنیایی دەستەبەربكرێ، گەر نا .! داوایان لێبكرێت ئۆردوی سەربازی‌و هەواڵگریان بپێچنەوەو هەرێمی كوردستان جێبهێڵن. نەتەوە یەكگرتووەكان‌و یەكێتی ئەوروپاش لەم پەیامە ئاگادار بكەنەوە.\n- پرۆژەی نەخشەو پاراستنی سەربازی ئەم نیوە هەرێمەی كە لەژێر دەسەڵاتی حیزبە كوردستانیەكاندا ماوە، بدرێتە دەست ئەفسەرەكانی ئەركان لە وەزارەتی پێشمەرگەو بە پەلە دور لە دەستی حیزبەكان جێبەجێی بكەن.\n- بە یاداشتێك تەواوی ماف‌و داواكارییەكانی كورد لەعێراقدا، بە دیاریكردنی سەقفێكی زەمەنی بۆ جێبەجێكردنیان، لە رێگەی پەرلەمانی كوردستانەوە بدرێت بە حكومەتی عێراق.\n- تەواوی وەزیرو كاربەدەستەكانی نوێنەرایەتی هەرێم لە عێراقدا بكشێنەوە تا جێبەجێكردنی ئەو یاداشتەی پێشكەشی بەغدا ئەكرێت.\n- لە ناوخۆماندا، حوكمڕانی هەرێم لە دەستی گروپێكی گەمژەو نەزاندایە، لەسەریاندراوەو ئەژنۆیان لە گەچ ئەگرن..! بێ ئاگان تەنانەت لە روداوەكانی ناوخۆی كوردستانیش، كە بە ئاگایان ئەهێنیتەوە، لەجیاتی سوپاس، جنێو بارانت ئەكەن ..!! وەك ساڵانی پێشو، وەك دوێنێ‌و وەك ئەمڕۆش بە قسەو راوێژی چەند دەڵاڵێكی بازاڕی نەوت‌و هەواڵگری نێونەتەوەیی‌و بەرژەوەندیخوازی ناوخۆ ئەكەن .!\nكاردانەوەی ئەم كارە بەوان ناكرێ، شەڕ لەبەر دەرگایەو گەر بەو تاس‌و حەمامەی پێشو بەردەوامبن، دیسان وەك بەڵاكانی پێشترو وەك شانزەی ئۆكتۆبەر لە ناوخۆدا، ئەكەونە جنێودان‌و پەلاماردانی یەكتری‌و دواجار ئەبێ بڵێین (بەڵا لەخۆتان).


كێ میدیای ئەلیكترۆنی ئاراستە دەكات.؟ | دەزگاى زارى کرمانجى\nكێ میدیای ئەلیكترۆنی ئاراستە دەكات.؟\nمحەمەد ئامۆكەیی- زاری كرمانجی: ئەگەر چاوێك بەتۆڕەكۆمەڵایەتییەكان بخشێنینەوە بۆمان دەردەكەوێت كە بێ سەروبەری زۆر بەدی دەكرێت، لەرووی شەڕە جنێو و یەكتر شكاندنەوە و بگرە لە زۆر پرسی تر ئەندام و لاینگری حزبەكان بە تۆمەتی جیا جیا قسەی نەشیاو بەیەكتر ئەڵێن، تاكو ئێستاش نەتوانارەوە رێكخستنەوە بۆ بەكارهێنەرانی بكرێت و بچێتە چوار چێوەیەكی تەندروست، زاری كرمانجی پرسیاری ئەوەی كردووە كێ میدیای ئەلیكترۆنی ئاراستە دەكات.؟ تێیدا ژمارەیەك چین و توێژی كۆمەڵگە بۆچوونی خۆیان دەرەدەبڕن.\nدێرین رەسوڵ: دەستی حیزب زاڵە بەسەر میدیا و هەموو بوارەكانی ژیان\nرۆژنامەنوس دێرین رەسوڵ، گووتی" لە ئەمڕۆدا میدیای ئاراستەكراو بەجۆرێك زیادیكردوە وات لێدەكات نەتوانی هەڵبژاردنی گونجاو بكەی لەنێوان بابەتەكاندا كە ڕۆژانە دێتە بەرچاوت یان بەرگوێت دەكەوێت، ئاخۆ تا چەند ڕاستە ئاخۆ چەند دروستكراوێك نیە بۆ لێدان لە لایەنێكی دیاریكراو؟ بەكورتی سەرلێشێوانێك دروستبووە ڕاستیەكان شاراوەتەوە یان بەرگێكی بەبەردا كراوە بڕواپێكردنی ئاسان نیە، بەپێی ئەوەش كە دەستی حیزب زاڵە بەسەر میدیا و هەموو بوارەكانی ژیانی كۆمەڵگەی كوردی ئاراستەكەری میدیاش هەر حیزب و لایەنە سیاسەكانن، بەجۆرێك هەر میدیایەك بە ڕاستەوخۆ یان ناڕاستەوخۆ بووەتە سێبەری حیزبێكی دیاریكرا و لەبەرژەوەندی هەمان حیزب كار دەكات و تەنانەت میدیاكار سەر بەلایەنێك نەبێت ناتوانێ كاری دەست بكەوێت و بەپێی بنەماكانی میدیا كارەكانی جێبەجێ بكات، ئەوەش وا دەكات میدیا كار هەم دڵسۆز نەبێت هەمیش نەتوانێ پەیامە ڕاستەكەی بگەیەنێت، بەهەموو شێوەیەك ئاراستەكردنی میدیا كاریگەی تەواو نەرێنی لەسەر تاك و كۆمەڵگە بەجێدەهێڵێت بەر لەهەموو شتێكیش لەڕووی دەروونی كە چەواشەكارییە و سەرلێشێوان دروست دەكات، ئاراستەكردن میدیا بەجۆرێك ناشرین دەكات لەلایەن هەر تاكێكەوە تەنیا وەك ئامرازێكی بەكارهێنراو بۆ دروسبوونی دووبەرەكی لێی بڕوانێت و ئەوەش بەڕاستی كارەسات دەخوڵقێنێت، چونكە لەهەموو دوونیادا میدیا دەبێ هۆشیاركەرەوە و ئاسانكاربێت و بەدروستی بەكاربهێنێرت تاوەكوو گۆمەڵگەیەكی تەندروستی لێ بەرهەمبێت لەهەموو ڕوویەكەوە.\nراهێن نیشتیمانی: میدیای ئەلیكترۆنی بۆتە سەرە ڕمی ئەو ئاراستە نەشازە و لە داهاتوو كاریگەریەكەی دەبینین\nراهێن نیشتیمانی، بەرپرسی (پڕۆژەی كوردیش سۆشیال میدیا) دەڵێ" ئێستا میدیای ئەلیكترۆنی جگە لەوەی داماڵدراوە لە هەموو پڕەنسیپێكی نیشتیمانی و نەتەوەیی، لە هەمانكاتدا نەیتوانیوە میدیایەكی حیزبیش بێت، چونكە هەندیك كات حیزب هەڵگری پەیامە بۆ خەڵك و گەلەكەی، بەڵام ئەوەی دەبیندرێت، ئامانجی میدیا خزمەتكردنە بە خودی تاكەكان، گرفتی میدیای ئەلیكترۆنی لە ئێستادا ئەوەیە سەدان و هەزاران لەشكر لە خەڵكی نا ئەكادیمی و نا پڕۆفیشناڵ بەناوی میدیاوە هاتونەتە نێو گۆڕەپانی میدیای كوردییەوە، جگە لە ئاراستەكردن و تێكدان و سەرلێشێوانی تاكەكانی كۆمەڵگە و بەلاڕێدابردنی راستیەكان هیچی دیكەیان لە هەگبەدا نیەو لەنێو ئاوی لێڵدا مەلە دەكەن، بەگشتی سود و پەند وەرنەگرتن لە ئەزمونە تاڵەكانی رابردو پێی وتین تا ئێستا میدیا لە هەرێمی كوردستان رۆڵی راستەقینەی خۆی نەگێڕاوە، لە پاڵ روماڵ و گەیاندنی هەواڵ و روداوەكان، ئەركێكی پیرۆز و نیشتیمانی گرنگی هەیە، ئەوەش هۆشیاركردنەوەی تاك و گێڕانەوەی ئینتیمای نیشتیمانیە، بە پێچەوانە رۆژ بە رۆژ میدیا بە ئاراستەی پێچەوانەی پەیامەكەی خۆی كار دەكات و لەو نێوەندەشدا میدیای ئەلیكترۆنی بۆتە سەرە ڕمی ئەو ئاراستە نەشازەی كە دوواجار و لە داهاتودا كاریگەرییەكی زۆر نەرێنی لەسەر هۆشیاری و ئاستی تاكەكانی نێو كۆمەڵگە دەبێت.\nفواد سەعید : ئەگەر وابڕوات كۆمەڵگەكەمان بەرەو خراپبوون و داڕمان دەڕوات\nپارێزەری راوێژكار فواد سەعید، دەڵێت" ئامانج لە دەركردنی یاسایی خراپ بەكارهێنانی ئامێرە ئەلیكترۆنیەكان بۆ مەبەستی بەرەنگاربونەوە و كەمكردنەوەی تاوانە، ئامێرە پەیوەندییە ئەلیكترۆنیەكان قسەكردن بە مۆبایل و بڵاوكردنەوەی پۆستی ئەلیكترۆنی تایبەتن بەفكر و بیری تاكەوە نابێت رێز و شكۆ وحورمەتیان بشكێندرێت، گەرچی ئەم ئامێرانە زۆر لایەنی باشەی هەیە لەناو كۆمەڵگەدا، بەڵام لەگەڵ ئەوەشدا دەیان هۆكاری خراپ هەن بۆ لێكترازانی شیرازەی خێزانی، گەر بەوردی سەیری كەیسەكانی دادگا بكەین سەبارەت بەجیابونەوە بۆمان دەردەكەوێت لە هەر (5)كەیسی جیابونەوە (3) تایبەتە بە ئامێرەكانی خراپ بەكارهێنان، ئیتر تەنها كەیسی جیابونەوە نیە، بەڵكو دەیان كەیسی جۆراوجۆر هەن لە دادگاكان سكالا تۆماردەكرێن." ئەم ئامێرە پەیوەندیانە زۆر لایەنی باشە و خراپەشیان هەیە لە هەمانكاتدا كاریگەریەكی نەرێنی لەسەر خودی تاك وخێزان دروستكردوە، ئەمەش بۆتە هۆكارێك بۆ لێكترازانی تاكەكان دروستبونی سەدان كێشەی خێزانی." گەر باس لەرۆلی خراپی حزبەكانی سەر بەدەسەڵات بكەین: دەبینین ئەمانیش بەدەر نین لە خراپ بەكارهێنانی ئامێرە پەیوەندیەكان لەرێگای ئەكاونت و پەیجە رەسمیەكانی خۆیان، چونكە تاكەكانی كۆمەڵگە بە مێرد منداڵ و لاو پیرەوە جنێو و تەشهیر بەیەكتری دەكەن، كۆمەڵگەكەمان بەرەو خراپبوون و داڕمان دەڕوات و بەهاو قیەم و رەوشتەی كۆمەڵگەی كوردەواری نامێنێت."بۆیە داواكارم لە حكوومەت و دام و دەزگاكانی پەیوەندیدار رێ و شوێنی توند بگرنە بەر بۆكەمكردنەوەی ئەم تاوانانەی لە رێگای ئامێرانەوە ئەنجام دەدرێت.\nبێخاڵ سلێمان: كار لەسەر ڕووخاندنی لایەنی دەروونی و كەسایەتی و ئەخلاقی تاكەكان دەكەن\nتوێژەری كۆمەڵایەتی بێخاڵ سلێمان، لە قەزای سۆران ئاماژەی بەوەكرد" پێویستە لە شێوازی بەكارهێنانی ڕەچاوی ژیانی كۆمەڵایەتی تاكەكان بكرێت، كەچی جێی داخە بەشێك لە میدیا ئەلیكترۆنییەكان، زۆر نابەرپرسیارانە مامەڵە دەكەن و ئەم جۆرە میدیانە لە باشووری كوردستان لەم ڕووەوە لاوازن، لەبەر ئەوەی پەیامە بنەڕەتییەكەی خۆیان لەدەست دەدەن بەوەی سەرتاپای بریتییە لە تەشهیركردن بە كەسایەتییەكان و شێواندنی واقیعی رووداوەكان، هەروەها دروستكرنی كێشە لە ڕێگەی بەیانكردنی پەیامی دووبەرەكی لە نێوان تاكەكان، ئەو شەڕە جنێوەی هەیە بەدڵنیاییەوە زۆربەی جار گەنگەشەكردن لەسەر بەشێك لە پرسە گرنگەكان لە میدیای ئەلیكترۆنیدا بە تەواوی بەرچاو ڕوونی بۆ تاكەكان دەستەبەر ناكەن، ئەم میدیایانەش لە كۆمەڵگەی كوردی بووەنەتە ڕووبەرێك بۆ بەرجەستەكردنی ململانێیەكان، بۆ بەرژەوەندی لایەنێكی دیاریكراو كاردەكەن، تا ئەم كاتەش بە هۆشیاری و ئاگایی كۆمەڵگەوە مامەڵەیان نەكردووە، ئەمەش وادەكات جنێو و قسەی نەشیاو بەر بڵاو بێت، لەم كاتەشدا بیری نەرێنی و ئاژاوە و دووبەرەكیش دروستدەكات، دەكرێت بڵێین: هەندێكجار پەیوەندی بە هەڵە تێگەیشتن یاخود شێوازی لێكدانەوەی بیركردنەوەكانەوە هەبێت، بەوەی كە كار لەسەر ڕووخاندنی لایەنی دەروونی و كەسایەتی و ئەخلاقی تاكەكان دەكەن، لە بەرامبەردا نەیتوانیوە شێوەیەكی عەقڵانی و واقیعانە بۆ پرسەكان فەراهەم بكات، لەلایەكی ترەوە، هەندێك جۆری میدیای تر كاتێك ناڕوونیەك دێتەكایەوە هەوڵی دووبارە دروستكردنەوەی گرژییەكان دەدەن.\nناسك سەعید: ئامرازەكانی راگەیاندن بزوێنەری سەرەكین لە گۆڕین و ئاراستەكردنی هزرو بۆچونی تاكی كۆمەڵگە\nناسك سەعید، ماستەر لە دجیتاڵ میدیا و كلتوور لەسەر هەمان پرس رایگەیاند" ئامرازەكانی راگەیاندن بزوێنەری سەرەكین لە گۆڕین و ئاراستەكردنی هزرو بۆچونی تاكی كۆمەڵگە، كە پێویستە لەچوارچێوەی كاركردێكی ورد و گرنگ لەسەر دروستبوونی هۆشیاری و پێشخستنی تێگەیشتنە گشتییەكان لەسەر بنەمای پاراستنی بەرژەوەندیە باڵاكانی كۆمەڵگە كاربكات." ناوەڕۆكی ئەو پەیامە جۆراوجۆرانەی راگەیاندنەكان لەرێگەی بەرنامە، هەواڵ، یان بەرنامەی رۆشنبیری و تەنانەت كات بەسەر بردنیشەوە دەیگەینە جەماوەرو وەرگرەكانیان دەبینین بوونەتە بەشێك لە واقیع و راستی ژیان و رۆژانە لەگەڵ ئەو بابەتانە بەریەكەوتنی ناراستەوخۆیان بۆ دروست دەبێت و كاریگەری لەسەر تاك دروست دەكات، ئەمەش ئەوخاڵەیە كە پێمان دەڵێت راگەیاندن دەتوانێت ئاشتەوایی كۆمەڵایەتی بەرەو باشی یاخود خراپی بەرێت." راگەیاندن و هۆكارەكانی، ئەو دەروازەیەیە كە جەماوەر لەوێوە دامەزراوە كۆمەڵایەتییەكانی ناوخۆ و جیهانیشی تیدا دەبینێت، بەمەش ئەو ئامرازانە یان ئەو میكانیزمانە سیفەتی بونیادی سەرخان وەردەگرن لە كاریگەرییان لەسەر هۆشیاری تاك و تێڕوانینی تاك بۆ رووداوە سیاسی و رۆشنبیریی و كۆمەڵایەتییەكان، چونكە ئامرازەكانی راگەیاندن بابەتە گرنگەكان هەڵدەبژێرێت، بە تایبەت ئەو بابەتانەی لای خەڵك بەهەند وەردەگیرێن، پاشان هەر ئەو ئامرازانە دەرەنجامەكان شێوازی چارەسەرەكەیشی دەخەنەڕوو، كەواتە بە تەنها كار ناكاتە سەر بیركردنەوەی جەماوەرەكەی، بەڵكو كاریگەریی بۆ سەر ئاكار و رەفتاریشی دەبێت، هۆكارەكەیشی ئەوەیە، ئەو ناوەڕۆكەی ئەو ئامرازانە دەیخەنەڕوو، لای جەماوەر دەبێتە بابەتی گفتوگۆ، واتە هەر ئەو ناوەڕۆكە بەقوڵایی ناخی هاووڵاتیدا شۆڕ دەبێتەوە، ئەویش لە رێگەی هەموو ئەو شتانەی ئامرازەكانی راگەیاندن دەیانوروژێنن."\nگووتیشی" میكانیزم و ئامرازە نوێیەكانی راگەیاندنی كۆمەڵایەتی رۆڵی گرنگ دەبینن لە خێراكردنی بڵاوكردنەوەی بیر‌و بۆچوون و زانیارییەكان، جا بۆ ئەوەی كاریگەریی باشی هەبێت دەبێ لەسەر بنەمایەكی رۆشنبیری رەسەن بنیاد نرابێت، كاتێك ئەوە راست و دروستە لە كۆمەڵگەدا كە پەیوەندی بە بەها گرنگەكانی ناو كۆمەڵگەكە‌وە هەبێت و بە هاووڵاتی ئاشنا بكرێت، ئەوكات پەیوەندییە كۆمەڵایەتییەكان زیاتر بەزیندوویی دەمێننەوە، بۆ ئەوەی راگەیاندنی كوردی ئەو رۆڵە باڵایە ببینێت دەبێت زیاتر لەم رووەوە پێداگیری بكات و تەركیز بخاتە سەر پاراستنی پەیوەندی و ئاشتەوایی كۆمەڵایەتی چونكە كۆمەڵگەی كوردی ئاشتەوایی كۆمەڵایەتی زیاتر لەهەموو پەیوەندییەكانی دیكە بایەخی پێداوە و رێگریكردوە لە لاوازبوون و شكستپێهێنان.


لە وڵاتى سوید سیخوڕێکى کۆمارى ئیسلامى دەستبەسەر کرا | AvaToday\nلە وڵاتى سوید سیخوڕێکى کۆمارى ئیسلامى دەستبەسەر کرا\nئافتۆن بلادێت و ئیکسپرسن کە دوو ڕاگەیاندنى وڵاتى سویدن، بڵاویان کردەوە: پۆلیسى سوید بەڕێوەبەرێکى پێشووى پۆلیسى ئەمنیەتى ئەو وڵاتەى بە تۆمەتى سیخوڕى بۆ ڕژێمى ئاخوندى کۆمارى ئیسلامى لە نێوانى ساڵەکانى ٢٠١١ تا ٢٠١٥ دەستبەسەر کرد. ئەم دەستبەسەرکراوە سیخوڕەش ناوى پەیمان کیا و تەمەن ٤٠ ساڵە.\nپەیمان کیا کە بووەتە هاووڵاتى سوید، وەک بەڕێوەبەرى پۆلیسى ئەمنیەتى سوید (سپۆ) کارى دەکرد و پێشتریش لە ئۆرگانێکى سەربازى ئەو وڵاتە وەک شڕۆڤەکار کارى دەکرد.\nئەم هاووڵاتییە سویدى ـ ئێرانییە، دووشەممە دەستبەسەر و پێنجشەممە لە لایەن دادگاى ستۆکهۆڵمەوە بە تۆمەتى سیخوڕى و بەکراهێنانى شوێن و پلەکەى خۆى بۆ بردنى زانیارى نهێنى و پێشێلکردنى ئاسایشى نیشتمانى سوید بۆ کۆمارى ئیسلامى، تۆمەتبار کرا و دەستبەسەر کرا تا بەڵگەکان نەشارێتەوە و یا لەو وڵاتە هەڵنەیێت!\nسرویسى ئەمنیەتى سویدیش لە بەیاننامەیەک بڵاوى کردەوە کە ئەم کەسە دەستبەسەر کراوەیان بە بەڵگەى ددانپیانراو تۆمەتبار کراوە بە سیخوڕى.\nئەم تۆمەبتار دەڵێت: لە کارە جیاوازەکاندا کە دەمکردن، ئەزموونى زۆرم بەدەست هێنا و توانیم بە لێکۆڵینەوە و شڕۆڤە و کۆکردنەوەى زانیارى پێویست بڕیار بدەم. ئەم ئەزموونە ئەو تواناییەى دامێ تا پلەکانم بەرز ببنەوە و پڕۆسەى کاریم لە بوارە جیاوازەکان بەرمە پێشەوە.\nشایەنى باسە ساڵى ڕابردوو پۆلیسى ئەمنیەتى سوید چەندین سیخوڕى کۆمارى ئیسلامى دەستبەسەر کرد و هەروەها ماوەیەک بەر لە ئێستا دوو بەکرێگیراوى دیکەى کۆمارى ئیسلامى لە جلوبەرگى ئەفغانى و بە بەڵگەى ساختە ئاشکرا بوون.


Home›هەواڵ›ڕۆژهەڵاتی ناوەڕاست›خۆپيشاندانی نەجەف برينداری لێکەوتەوە\nخۆپيشاندانەکانی پارێزگای نەجەف و بابل بەردەوامە و خۆپەشاندەران داوای دەست لەکارکێشانەوەی پارێزگارەکانی ئەو دوو پارێزگايە دەکەن.\nبەپێی هەواڵی ميدياکانی عێراق، “لە خۆپيشاندانی ئەمڕۆی پارێزگای زيقاردا پێکدادان لەنێوان خۆپيشاندەران و هێزە ئەمنييەکان دروستبووە بەو هۆيەوە ژمارەيەک لە خۆپيشاندەران بريندرابوون و زياتر لە شەش کەسيش لە هێزە ئەمنييەکان بريندرابوون”.\nئاماژە بەوەشکراوە: “خۆپيشاندەران لە بەردەم بينای پارێزگای نەجەف داوای دەست لەکارکێشانەوەی پارێزگاريان کردووە، ژمارەيەک هێزی ئەمنی بەدەورياندا بڵاوەی پێکراوە و بە گازی فرمێسکڕێژ و گولەی لاستيکی روبەڕویان بوونەتەوە، بەو هۆيەشەوە ژمارەيەک خۆپيشاندەر برينداربوون”.\nهاوکات، لە پارێزگای بابل لە باشوری عێراق خۆپيشاندان بەڕیوەدەچێت و خۆپيشاندەران داوای لەکارلابردنی حەسەن مەندیل، پارێزگاری بابل دەکەن.


كەركووك؛ كورسییەكانی كورد دادەبەزن بۆ نیوە؟\nلەلایەن نەوزاد مەحموود 14/2/2018\nدیمەنێکی شاری کەرکووک پێش ئەنجامدانی گشتپرسی لە 25 ی ئەیلوولی 2017 دا، فۆتۆ: AFP\nكەركووك هێندەی دیكە حیزبە كوردستانییەكانی لەیەك دوور خستەوە. دواهەمین هیوای یەكڕیزی، حیزبی زەحمەتكێشانی كوردستان خستییە سەر مێزی دانوستاندنی حیزبەكان. رۆژی چوارشەممەی رابردوو هەموو لایەنەكانی لەنێو ماڵی خۆی كۆكردەوە بەو هیوایەی بتوانن بەیەك لیست بچنە نێو هەڵبژاردنی كەركووك و ناوچە كوردستانییەكانی دەرەوەی ئیدارەی هەرێمی كوردستان "ئێستا دەتوانم بڵێم بێهیوا بووین". بەڵێن عەبدوڵڵا، ئەندامی دەستەی سەرۆكایەتی حیزبی زەحمەتكێشانی كوردستان وایگوت.\nبەڵێن عەبدوڵڵا، دەڵێ سەردانی مەكتەبی سیاسیی هەموو حیزبەكانیان كردووە و داوایان لێكردوون لیستێكی هاوبەشی كوردستانی دروستبكرێ بۆ ئەو ناوچانە. دواتر داوەتی هەموو لایەنەكانیان كردووە بۆ كۆبوونەوەیەك كە هەفتەی رابردوو بەڕێوەچوو "لەو كۆبوونەوەیەدا جەخت لەسەر لیستی هاوبەش كرایەوە و بڕیار بوو رۆژی پاشتر مەكتەبی هەڵبژاردنی هەموو لایەنەكان دیسان كۆببنەوە، وادەی كۆبوونەوە هات و نوێنەری یەكێتی نەهات، بە تەلەفۆن لەگەڵ كاك شۆڕش ئیسماعیل قسەم كرد و گوتی برادەرانی خۆمان درەنگ ئاگاداریان كردووم، ئیدی نوێنەری لایەنەكانی دیكەش رۆیشتن".\nبەڵێن عەبدوڵڵا دەڵێ پێشتر زانیویانە گۆڕان و كۆمەڵ و هاوپەیمانی لیستی هاوبەشیان هەیە بۆ كەركووك "بەڵام ئەگەر لەكاتی سەردانمان بۆلایان بیانگوتایە ئێمە سوورین لەسەر ئەوەی لەگەڵ پارتی و یەكێتی لیستی هاوبەش دروستناكەین، ئەو كۆبوونەوەیەمان رێكنەدەخست، بەداخەوە دواتر قسەیان كرد".\nهێشتا تەواوی حیزبەكانی باشووری كوردستان جەخت لەوە دەكەنەوە كە كەركووك شارێكی كوردستانییە، بەڵام ئەو كەركووكەی ئێستا بۆ كورد لە دەواری دوای هێوربوونەوەی رەشەبای بەهێز دەچێ. نە پۆستە گرنگەكانی لەدەستی كورد ماون و نە دەسەڵاتە سیاسییەكەش، بەو دۆخەوە كورد ناچارە بچێتە نێو پرۆسەی هەڵبژاردنی مانگی ئایاری داهاتوو كە خاوەندارێتی شارەكەی تێدا یەكلایی دەبێتەوە بۆ ماوەی 4 ساڵ.\nعەلی حوسێن، ئەندامی سەركردایەتی پارتی كە حیزبەكەی بڕیاری داوە هەڵبژاردن لە كەركووك بایكۆت بكات، ئەو بڕیارەی حیزبەكەی دەگێڕێتەوە بۆ ئەوەی نایانەوێ "دان بەو ئەمری واقیعەدا بنێین كە لەوێ سەپێنراوە"، چونكە وەك ئەو دەڵێ پارتی ئەو ناوچانە بە "داگیركراو" دەزانێ و كاتێكیش بڕیاریدا بایكۆتی بكات "دان بە ئەنجامی هەڵبژاردنەكاندا نانێین هەر چۆن بێ"، بەڵام تەنیا رێگا بۆ شكاندنی بایكۆت بەلای پارتییەوە لیستێكی هاوبەش بوو كە هەموو حیزبە كوردستانییەكانی تێدابن "ئێمە پێش ئەوەی بڕیار بدەین بایكۆت بكەین، گوتمان با هەموومان بایكۆت بكەین یان هەموومان یەك لیستمان هەبێ".\nپێش تۆماركردنی ناوی هاوپەیمانێتییەكان، پارتی و یەكێتی لە مەكتەبی سیاسی یەكێتی كۆبوونەوەیەكیان رێكخست و لەو كۆبوونەوەیەدا پرسی لیستی هاوبەش تاوتوێ كرا. بەڵام بەپێی زانیارییەكانی (رووداو) هەندێك لە ئەندامانی مەكتەبی سیاسی یەكێتی لەلایەك و تۆماركردنی هاوپەیمانێتییەك لەلایەن گۆڕان و كۆمەڵ و هاوپەیمانییەوە، هەوڵەكانی تێكدا.\nبەشێك لە بەرپرسانی بزووتنەوەی گۆڕان هەرزوو هۆشدارییان داوەتە بزووتنەوەكەیان كە خۆیان بە دوور بگرن لە هاوپەیمانێتی لەگەڵ پارتی و یەكێتی و زۆرینەی بەرپرسانی ئەو بزووتنەوەیە گوتوویانە ئەگەر لەگەڵ پارتی و یەكێتی پێكەوەبن، ناتوانن لە سلێمانی و هەولێر و دهۆك بە خەڵك بڵێن دەنگمان بدەنێ.\nمەلا فەرمان، یەكێك لە بەرپرسەكانی گۆڕان لە كەركووك دەڵێ ناكرێ لەگەڵ ئەم دوو حیزبەدا هاوپەیمانی ببەسترێ "ئەگەر لەگەڵ ئەوان لیست دروستبكەین، خەڵك نایەن بۆ دەنگدان، باشترە ئێمە لیستی نیشتمان و ئەوان لیستی خۆیان هەبێ، ئەوكات ململانێكە خەڵكیش هان دەدات بەشداریی هەڵبژاردن بكەن".\nلە پارێزگای كەركووك زیاتر لە 900 هەزار كەس مافی دەنگدانیان هەیە. لەو پارێزگایە كۆمیسیۆن 18 ناوەندی بۆ نوێكردنەوەی داتای دەنگدەران دانابوو. لە دواهەمین هەڵبژاردنی پەرلەمانی عێراقیشدا، ئەنجامی دەنگەكان بەو شێوەیە بوون بۆ كورد: یەكێتی 209 هەزار دەنگی هێنا و 6 كورسی بردەوە. پارتی 63 هەزار دەنگی هێنا و دوو كورسی بەدەستهێنا و بەوەش كورد بووە خاوەنی 8 كورسی پەرلەمان لە كۆی 12 كورسی. بەڵام بەڵێن عەبدوڵڵا، ئەندامی دەستەی سەرۆكایەتی حیزبی زەحمەتكێشانی كوردستان دەڵێ: "كورد رەنگە ئەمجارە 4 كورسی بهێنێ، ئەوەش وادەكات پۆستە گرنگەكانمان لەدەستبچێ".\nبەرپرسێكی یەكێتی، هەوڵەكانی دروستكردنی لیستی هاوبەش بە هەوڵی پارتی دەزانێ و پێیوایە بۆیە ئەوەش دەكات، چونكە دەزانێ یەكێتی بە چڕی دەستی بە كاركردن كردووە بۆ ئەوەی دەنگی باش بهێنێ "ئەوە پلانێكە بۆ ئەوەی حیزبەكانی دیكە لە كەركووك دەنگی پێویست نەهێنن و دۆخی كەركووك هێندەی دیكە لەدەستبچێ"، رەوەند مەلا مەحموود، جێگری لێپرسراوی مەڵبەندی كەركووكی یەكێتی هەروەها دەڵێ، هەوڵەكانی دروستكردنی لیستی هاوبەش بێئاكامە "ئەوە هەوڵێكی فاشیلە و دەبوو لە 7/1 ئەوە بكرایە، بەڵام ئەوكات ئەوان بایكۆتیان كرد"، گوتیشی "بڕواناكەم ئەو هەوڵانەی پارتی لە نیەتپاكی بێ".\nكەركووك كە كرۆكی زۆربەی گوتارە نەتەوەییەكانی كورد بووە بە درێژایی شۆڕشەكانی، ئێستا بووە بەو چاڵەی حیزبەكان لە ناكۆكییاندا تێیدەكەون. شارێك كە لەدەستدانی وەك ئەوەیە كورد بەپێیەكانی خۆی بۆ رابردووی تاڵی خۆی بگەڕێتەوە.\nنیشانەکردن : کەرکووک هەڵبژاردن\n1358 ژمارەی بینین